

**DAUGAVPILS UNIVERSITĀTE**

**HUMANITĀRO UN SOCIĀLO ZIŅĀTŅU FAKULTĀTE**

STUDIJU VIRZIENA

**„VESELĪBAS APRŪPE”**

**PAŠNOVĒRTĒJUMA ZIŅOJUMS PAR**

**2023./2024. STUDIJU GADU**

Apstiprināts Studiju virziena padomē 2024. gada .............

Apstiprināts Fauklātes Domē 2024. gada .........

Daugavpils, 2024

1. **Studiju virziena raksturojums**

**2.1. Studiju virziena pārvaldība**

* + 1. Studiju virziena mērķi un to atbilstība augstskolas/ koledžas darbības jomai, stratēģiskās attīstības virzieniem, sabiedrības un tautsaimniecības attīstības vajadzībām. Studiju virziena un tajā iekļauto studiju programmu savstarpējās sasaistes novērtējums.

DU studiju virziena „Veselības aprūpe” mērķis ir nodrošināt valsts ekonomikas un sociālajām vajadzībām atbilstošas veselības aprūpes nozares zinātņu teorētiskajos pamatos sakņotas, profesijas standartam atbilstošas profesionālas studijas veselības aprūpē, lai sagatavotu kvalificētus, starptautiskā līmenī konkurētspējīgus veselības aprūpes speciālistus, kuri ir spējīgi patstāvīgi un kompetenti strādāt veselības aprūpes, sociālajās un izglītības iestādēs un veikt pētījumus atbilstošajās nozarēs.

Studiju virzienā “Veselības aprūpe” DU tiek realizētas divas profesionālā bakalaura studiju programmas: PBSP “Fizioterapija” un PBSP “Māszinības”.

PBSP Fizioterapija realizācija ir iesākta, balstoties uz sadarbības līgumu (1999) starp DU, Daugavpils pilsētas Domi, Rīgas Stradiņa Universitāti un Nacionālo rehabilitācijas centru “Vaivari” par Eiropas Fizioterapeitu asociācijas prasībām atbilstošas fizioterapijas studiju programmas uzsākšanu Daugavpils Universitātē, lai nodrošinātu ar kvalificētiem speciālistiem – fizioterapeitiem Latgales reģionu (*2.1.1\_Ligums\_1999*).

Pamatojoties uz Latvijas Republikas Izglītības un zinātnes ministrijas Rīkojumu Nr. 4-6e /21/ 483 par uzņemšanu studiju programmā “Māszinības” 2021. gada rudenī (*2.1.1\_IZM vest\_Par studiju vietam*) un Latvijas Republikas (turpmāk tekstā – LR) Veselības ministrijas konceptuālo ziņojumu “Par māsas profesijas turpmāko attīstību”, DU 2021./2022. akadēmiskajā gadā uzsāka PBSP “Māszinības” īstenošanu. PBSP “Māszinības” iekļaušana DU studiju programmu attīstības un konsolidācijas plānā apstiprināta Izglītības un zinātnes ministrijas Studiju programmu attīstības un konsolidācijas plānu izvērtēšanas komisijā 2020. gada 24. novembrī. PBSP “Māszinības” tiek īstenota sadarbības ietvaros starp DU, Daugavpils Universitātes aģentūru Daugavpils Universitātes Daugavpils medicīnas koledžu (turpmāk tekstā - DU DMK) un Daugavpils reģionālo slimnīcu (turpmāk tekstā – DRS), paredzot sadarbības partneru akadēmisko, profesionālo un materiāltehnisko resursu koplietošanu programmas realizācijā. DU arī saņēma Veselības ministrijas atbalstu, ka Daugavpils Universitāte sadarbībā ar Daugavpils Universitātes aģentūru “Daugavpils Universitātes Daugavpils medicīnas koledža” tiek īstenota otrā līmeņa profesionālās augstākās izglītības programma māsas (vispārējās aprūpes māsas) kvalifikācijas iegūšanai (*2.1.1\_VMvest\_par atbalstu Maszinibas DU*).

Ievērojot DU labvēlīgo ģeogrāfisko novietojumu, universitātē studē studenti pārsvarā Latgales plānošanas reģiona novadiem. Tas nozīmē, ka PBSP “Fizioterapija” un PBSP “Māszinības” realizēšana ir ļoti nozīmīga no valsts un reģionālās attīstības interešu viedokļa, jo nodrošina vietējo cilvēkresursu attīstību un kvalificētu speciālistu sagatavošanu valsts un pašvaldību veselības aprūpes, sociālajām, izglītības iestādēm, kā arī privātajam sektoram.

DU studiju virziens “Veselības aprūpe” tiek realizēts un tā attīstība tiek plānota, balstoties uz DU izstrādāto Attīstības stratēģiju 2022. – 2028. gadam (skat. piel. *1.1.DU attīstības stratēgija 2022.-2028. gadam*). Pamatojoties uz Izglītības un zinātnes ministrijas 11.01.2021. vēstuli Nr. 4-10e/21/99 “Par institūciju attīstības stratēģijām”, nacionāli savstarpēji saskaņotas izglītības un zinātnes politikas īstenošanai un pašlaik notiekošo reformu sekmīgai ieviešanai, ar DU Senāta lēmumu (2021. gada 25. janvāra DU Senāta sēdes protokols Nr. 1.) “Daugavpils Universitātes attīstības stratēģijas 2015. – 2020” termiņš pagarināts līdz jaunas apstiprinātas stratēģijas darbības uzsākšanai (indikatīvi 2024. gada pavasaris). Uz studiju virziena novērtēšanas iesnieguma iesniegšanas brīdi jauna DU Stratēģija (“Daugavpils Universitātes attīstības stratēģija 2022.-2028. gadam”) atrodas uz saskaņojuma Izglītības un Zinātnes Ministrijā.

DU studiju virziena “Veselības aprūpe” programmu realizācija veicina DU stratēģijā iekļauto vidējā termiņa mērķu īstenošanu: “Nodrošināt kvalitatīvu izglītību, kas atbilst nākotnes izaicinājumiem un balstās uz teorētiskām zināšanām un pētniecības prasmju apgūšanu, sagatavojot starptautiskajā darba tirgū konkurētspējīgus speciālistus, attīstot viņu spējas un motivējot izglītoties mūža garumā”, veicinot ar veselību saistīto pakalpojumu pieejamības palielināšanos un iedzīvotāju veselības stāvokļa uzlabošanos.

DU Attīstības stratēģija paredz, ka DU nostiprina savas augstākās izglītības iestādes un pētījumu centra vadošās pozīcijas Austrumlatvijā un attīstās par vienu no nozīmīgākajiem izglītības un zinātnes centriem Latvijā. Šajā kontekstā, efektīvi izmantojot studiju virziena “Veselības aprūpe” akadēmiskā personāla zinātnisko potenciālu, uzkrāto pieredzi un pētniecisko laboratoriju tehnisko nodrošinājumu, tiek nodrošinātas iespējas sadarbībā ar veselības aprūpes iestādēm veikt kvalitatīvus pētījumus cilvēka veselības stāvokļa izvērtēšanā un aprūpes procesa nodrošināšanā.

2.1.2. Studiju virziena SVID analīze attiecībā uz izvirzītajiem mērķiem, ietverot skaidrojumus, kā augstskola/ koledža plāno novērst/ uzlabot vājās puses, izvairīties no draudiem, izmantot iespējas u.c. Vērtējums par studiju virziena attīstības plānu nākamajiem sešiem gadiem un attīstības plāna izstrādes procesu. Ja attīstības plāns nav izstrādāts vai mērķi/ uzdevumi noteikti īsākam laika periodam, sniegt informāciju par studiju virziena attīstības plāna izstrādi nākamajam periodam.

Lai uzskatāmi analizētu studiju virziena attīstības perspektīvas un noteiktu plānošanas cikla stratēģijā nosakāmos darbības virzienus, balstoties uz esošo DU PBSP “Fizioterapija” un PBSP “Māszinības” īstenošanas pieredzi, tika veikta studiju virziena “Veselības aprūpe” SVID analīze.

|  |  |
| --- | --- |
| **Studiju virziena stiprās puses** | **Studiju virziena vājās puses** |
| * DU ir lielākā un vienīgā izglītības iestāde Austrumlatvijas reģionā, kas sagatavo profesionālos bakalaurus veselības aprūpē; * DU ir stabila un pozitīva reputācija sabiedrībā; * DU ir pozitīva starptautiskā reputācija; * virziena studiju programmas atbilst Latvijas un ES normatīvajiem dokumentiem; * skaidri definēts studiju virziena mērķis un realizēšanas stratēģija; * programmu atbilstība profesionālās izglītības standartam un Vispārējās aprūpes māsas/Fizioterapeita profesijas standartiem; * programmām piesaistīts atbilstošs akadēmiskais personāls; * DU ir iepriekšēja pieredze darba vidē balstītu programmu ieviešanā; * ir izstrādāts plāns programmas docētāju un viesdocētāju apmācībai par klīnisko mācību formas sekmīgu izmantošanu; * programmu satura atbilstība aktuālām tendencēm profesionālajā jomā nodrošina praktizējoša medicīniskā personāla piesaistīšana medicīnisko priekšmetu docēšanai, profesionālās prakses, klīnisko mācību vadīšanai, darbam valsts pārbaudījumu komisijās; * profesionālajiem standartiem (vispārējās aprūpes māsa/fizioterapeits) pakārtoto programmu studiju rezultātu dēļ nodrošināta absolventu konkurētspēja Latvijas un starptautiskā darba tirgū; * programmu realizētājiem ir skaidri definēts programmas attīstības virziens – darba tirgus vajadzību (nepietiekams veselības aprūpes speciālistu, it īpaši māsu, skaits Latvijas slimnīcās) apmierināšana, tādejādi risinot akūtas valsts tautsaimnieciskās problēmas; * plašs veselības un sociālās aprūpes iestāžu tīkls, ar kurām izveidotas līgumattiecības par prakses vietu nodrošināšanu; * mūsdienīgs studiju, medicīniskais un IKT aprīkojums; * nodrošināta atgriezeniskā saite ar studējošajiem, absolventiem un darba devējiem; * iespējas izmantot internetresursus, bibliotēku elektroniskās datu bāzes, starptautiskās datu bāzes; * plašas iespējas studējošajiem un docētājiem piedalīties Erasmus+ aktivitātēs; | * veselības aprūpes un sociālās labklājības sistēmas profesionāļu atalgojuma līmeņa vāja konkurētspēja ar ietekmi uz virzienā iesaistīto profesionāļu motivāciju; * nepietiekams finansējums veselības aprūpes nozarei ar ietekmi uz programmas ilgtspēju un attīstību; * profesionālās literatūras trūkums latviešu valodā; * līdzekļu trūkums pētniecībai; * līdzekļu trūkums starptautisku konferenču, kongresu apmeklēšanai (docētājiem un studējošajiem). |
| **Studiju virziena iespējas** | **Studiju virziena draudi** |
| * vienošanās par sadarbību ar Latvijas Māsu asociāciju; * sadarbība ar Latvijas Fizioterapeitu asociāciju; * programmu realizācijas un tālākas attīstības salāgošana ar valsts, reģiona un DU attīstības pamatnostādņu dokumentiem, (NAP, DU stratēģiskās attīstības plāns) un nepieciešamo resursu piesaiste; * ilgspēja un konkurētspēja Eiropas kopīgās izglītības telpas un darba tirgus kontekstā; * valsts finansējums studiju vietām; * iesaistīšanās izglītību veicinošos un investīciju projektos, veicot ES fondu līdzekļus programmas darbības un materiāltehniskās bāzes attīstībai; * studiju programmu satura regulāra pilnveidošana, saskaņā ar DU procedūrām atbilstoši darba aktualitātēm, studiju kvalitātes prasībām un inovatīvu studiju formu izaicinājumiem; * DU administrācijas un akadēmiskā personāla sinerģija ar darba devējiem, sociālajām institūcijām un biedrībām, praktizējošiem speciālistiem; * partnerības ar ārvalstu universitātēm, kas jau realizē programmas, sagatavojot māsas (vispārējās aprūpes māsas) un fizioterapeitus; * izstrādāt metodoloģiju darbsemināru organizēšanai programmas realizēšanā iesaistītajam akadēmiskajam personālam, lai skaidrotu programmu mērķus, uzdevumus, standartu filosofiju, klīnisko mācību un simulāciju metodiku; organizēt labās prakses apmaiņas seminārus; * izstrādāt un ieviest profesionālās pilnveides izglītības programmas absolventu tālākajai kvalifikācijas pilnveidei; | * studējošo skaita samazināšanās risks demogrāfiskās situācijas lejuspslīdes dēļ; * dzīves līmeņa krišanās un materiālās situācijas pasliktināšanās riski valstī kopumā un reģionā, iedzīvotāju maksātspējas pazemināšanās un studējošo nespēja segt ar studijām saistītas izmaksas; * atšķirības atalgojumu līmenī Latvijas un Eiropas veselības un sociālās aprūpes un izglītības sistēmās atvērta darba tirgus apstākļos; * veselības aprūpes un sociālās labklājības sistēmu nepārtraukta reorganizācija; |

Pēc SVID analīzes var secināt, ka DU ir izveidoti priekšnoteikumi, lai nodrošinātu kvalitatīvu PBSP “Fizioterapija” un PBSP “Māszinības” īstenošanu un studiju virziena “Veselības aprūpe” tālāko attīstību un pilnveidošanu.

Ņemot vērā PBSP “Fizioterapija” un PBSP “Māsszinības” perspektīvo novērtējumu Eiropas Savienības kopējo stratēģiju īstenošanas kontekstā un DU Studiju programmu attīstības un konsolidācijas plānu (*2.1.2\_DU\_Studiju\_programmu\_attistibas\_un\_konsolidacijas\_plans*) studiju virziena “Veselības aprūpes” attīstība plānojama gan saistībā ar valsts un Austrumlatvijas reģiona, gan DU attīstību, balstoties uz DU izstrādāto stratēģiju. Studiju virziena turpmākajai attīstībai ir jābalstās uz sekojošiem principiem:

* PBSP “Fizioterapija” un PBSP “Māszinības” realizācijas procesā jāakcentē studējošo profesionālo kompetenču apguve, ievērojot Latvijas, ES un globālā darba tirgus pieprasījumu pēc kvalificētiem speciālistiem veselības aprūpē;
* DU PBSP “Fizioterapija” un PBSP “Māszinības” beidzējiem ir iespēja studēt maģistra līmeņa studiju programmās veselības aprūpes jomā RSU un LU, kā arī atbilstošās maģistra studiju programmās Latvijas un citu valstu augstskolās;
* ņemot vērā Boloņas deklarācijas (1999. g.) prasību ieviešanu, jāturpina DU studiju virziena tuvināšanu ES valstu universitāšu veselības aprūpes studiju programmām, vienlaikus saglabājot tās atšķirības, kas atbilst Latvijas valsts prioritātēm;
* jāpaplašina starptautiskā sadarbība, intensificējot studentu apmaiņu starptautisko programmu (ERASMUS+ u.c.) ietvaros, veicinot akadēmiskā personāla akadēmisko un zinātnisko starptautisko sadarbību, pēcdiploma un pēcdoktorantūras izglītību ārvalstu universitātēs un zinātniskajās institūcijās;
* PBSP “Fizioterapija” un PBSP “Māszinības” jāattīsta kā pamats jaunu programmu izveidei un attīstībai veselības aprūpes jomā DU;
* jāveicina sadarbība ar universitātes pētnieciskajām struktūrvienībām un citiem sadarbības partneriem zinātnisko pētījumu veikšanā, kas ir saskaņoti ar "Sabiedrības veselības pamatnostādnes 2021.-2027.gadam" (<http://tap.mk.gov.lv/lv/mk/tap/?pid=40498718>) sekojošos virzienos:
  + fizisko aktivitāšu nozīme dzīves kvalitātes uzlabošanā;
  + iedzīvotāju un darba devēju vienota izpratne par veselīgu un drošu dzīves un darba vidi;
  + vides faktoru ietekmi uz veselību;
  + pašvaldību, izglītības iestāžu un darba devēju loma veselīga un aktīva dzīvesveida veicināšanā;
  + iedzīvotāju dzīvesveida paradumu pētījumi, nodrošinot veselības riska faktoru izplatības un tendenču analīzi, izvērtējot potenciālo ietekmi uz Latvijas iedzīvotāju veselību;
  + mūsdienīgu metožu un interaktīvu risinājumu attīstīšanu un ieviešanu veselības veicināšanas un slimību profilakses pasākumu īstenošanā dažādām mērķauditorijām.

Studiju virziena attīstības plāna kopsavilkums ir pieejams pielikumā *2.1.2\_Studiju virziena attistibas plana kopsavilkums*.

2.1.3. Studiju virziena un tam atbilstošo studiju programmu vadības (pārvaldības) struktūra, tās efektivitātes analīze un novērtējums, tajā skaitā studiju virziena vadītāja un studiju programmu vadītāju loma, atbildības un sadarbības ar citiem studiju programmu vadītājiem, augstskolas/ koledžas administratīvā un tehniskā personāla studiju virziena ietvaros sniegtā atbalsta novērtējums.

Studiju virziena “Veselības aprūpe” pārvaldības notiek saskaņā ar “Daugavpils Universitātes studiju virzienu un studiju programmu atvēršanas un pārvaldības nolikumu” (<https://du.lv/wp-content/uploads/2021/12/3_DU_Studiju-virzienu-un-studiju-programmu-atversanas-un-parv-nolikums.pdf>). Studiju process tiek organizēts saskaņā ar DU Satversmi (<https://du.lv/wp-content/uploads/2022/09/DU-Satversme_17.06.2022.pdf>), Augstskolu likumu (<https://likumi.lv/ta/id/37967-augstskolu-likums>), Ministru kabineta noteikumiem Nr. 305 „Noteikumi par valsts profesionālās augstākās izglītības standartu” (13.06.2023.) (<https://likumi.lv/ta/id/342818-noteikumi-par-valsts-profesionalas-augstakas-izglitibas-standartu?&search=on>) u.c. normatīvajiem dokumentiem.

Studiju virziena kopējo vadību nodrošina DU Studiju padome, konkrēto jautājumu risināšana ir Dabaszinātņu un veselības aprūpes fakultātes (DVAF) Domes, Veselības aprūpes katedras un studiju virziena „Veselības aprūpe” padomes pārziņā (*2.1.3\_DU pārvaldības struktūra*). Studiju virziena padome izvērtē studiju procesa norisi un rezultātus un iesaka pasākumus programmu pilnveidošanai un jaunāko atziņu integrēšanai studiju saturā un procesā. Padome apstiprina Veselības aprūpes katedras un programmu direktoru priekšlikumus par izmaiņām studiju kursu apjomā, to saturā un kalendārajā izkārtojumā pa semestriem, ņemot vērā studējošo aptauju rezultātus, studentu sekmības un profesionālo prakšu rādītājus, kā arī docētāju profesionālās darbības rādītājus. Priekšlikumi par izmaiņām studiju kursos vai studiju programmās tiek apspriesti DVAF Domē un virzīti uz DU Studiju padomi.

DVAF Veselības aprūpes katedra ir proﬁlējošā struktūrvienība PBSP “Fizioterapija” un PBSP “Māszinības”. Katedra īsteno virziena studiju programmas sadarbībā ar DU DZTI, DVAF, HSZF struktūrvienībām, DU Daugavpils medicīnas koledžu (DMK) un Daugavpils reģionālo slimnīcu (DRS).

DVAF Veselības aprūpes katedra koordinē ar studijām saistīto darbu, veicina atgriezenisko saikni starp docētājiem un studējošajiem, nodrošina studiju un zinātnes integrāciju.

Studiju virziena vadītājs sadarbībā ar programmu direktoriem organizē un koordinē studiju procesu virzienā iekļautajās studiju programmās, nemitīgi sekojot studiju kvalitātei. Studiju virziena vadītājs ir atbildīgs par konceptuālām izmaiņām studiju virzienā, vismaz reizi semestrī sasauc studiju virziena padomes sēdes, sadarbībā ar studiju programmu direktoriem sagatavo ikgadējo studiju virziena pašnovērtējuma ziņojumu, apkopo un analizē tajā iekļaujamo informāciju.

Studiju programmas direktors sadarbojas ar citu programmu direktoriem un akadēmisko personālu, lai nodrošinātu studiju procesa nepārtrauktība, savstarpējo saistību. Programmu direktori katra studiju gada beigās plāno slodzes nākamajam studiju gadam un izsūta pieprasījumus struktūrvienībām. Katedru vadītāji ir atbildīgi par docētāja nozīmēšanu attiecīgā studiju kursa docēšanai. Studiju programmu direktori komunicē ar studējošajiem, veic uzlabojumus studiju programmās, saskaņojot tos ar studiju virziena vadītāju. Vajadzības gadījumā aktuālos jautājumus izskata studiju virziena padome un fakultātes dome.

DVAF VAK ir laboranti, kas veic studiju programmai saistošo dokumentu izstrādi un apriti, piedalās gala pārbaudījumos, protokolē tos. Katedras un fakultātes administratīvais personāls nodrošina informāciju par studējošajiem, sekmēm, studiju programmām, docētājiem DUIS, sagatavo diplomus un diploma pielikumus. Studējošo servisa centra personāls sniedz informatīvo atbalstu studējošajiem, docētājiem un studiju programmu direktoriem. Informācijas un komunikācijas tehnoloģiju centra datortīklu administratori un tehniskie speciālisti sniedz atbalstu docētājiem, nodrošinot IT izmantojumu studiju procesā, konferenču un zinātnes komunikācijas pasākumu organizēšanas laikā. DU akadēmiskais apgāds “Saule” nodrošina bakalaura darbu printēšanu un iesiešanu. Administratīvais un tehniskais personāls veic arī citus pienākumus savas kompetences ietvaros.

DU administratīvā un tehniskā personāla studiju virziena ietvaros sniegtais atbalsts vērtējams pozitīvi. Fakultātē tiek nodrošināta efektīva komunikācija un sistemātiska informācijas aprite. Studējošie ir informēti par to, kur vērsties, ja radušies jautājumi vai nepieciešama palīdzība.

2.1.4. Studējošo uzņemšanas prasību un sistēmas raksturojums un novērtējums, citastarp norādot, kas nosaka studējošo uzņemšanas kārtību un prasības. Novērtēt studiju perioda, profesionālās pieredzes, iepriekš iegūtās formālās un neformālās izglītības atzīšanas iespējas studiju virziena ietvaros, sniegt konkrētus procedūru piemērošanas piemērus.

Studējošo uzņemšana DU Veselības aprūpes virziena PBSP “Fizioterapija” un PBSP “Māszinības” tiek nodrošināta saskaņā ar “Uzņemšanas noteikumiem pilna un nepilna laika pamatstudijās” (https://du.lv/wp-content/uploads/2023/12/7\_1\_uznem\_not\_pilna\_nep\_laika\_pamatstudijam\_2024.pdf), ko katru gadu apstiprina DU Senāts. Uzņemšanas noteikumi katru studiju gadu tiek aktualizēti saskaņā ar Augstskolu likumu, Ministru kabineta 2006. gada 10. oktobra noteikumiem Nr. 846 „Noteikumi par prasībām, kritērijiem un kārtību uzņemšanai studiju programmās” un DU Studiju padomes lēmumu. Uzņemšanas noteikumi DU ir izstrādāti atbilstoši dažādu līmeņu studijām, atsevišķi pieejami “Uzņemšanas noteikumi pilna laika studijām ārvalstniekiem”. Detalizēta informācija par uzņemšanu ir pieejama DU mājaslapā (<https://du.lv/gribu-studet/uznemsana/>).

Uzņemšanas procesu papildus regulē un pirms tā uzsākšanas ar DU Senāta lēmumu tiek apstiprinātas “Pilna un nepilna laika studiju iespējas”, “DU uzņemšanas norise”, reģistrācijas maksa, studiju maksa programmās, studiju vietu skaits uzņemšanai. Senāts apstiprina konkursa norises termiņus un izsludina uzņemšanu.

“DU Uzņemšanas noteikumi” un “Studiju iespējas” nosaka prasības personām, kuras vēlas studēt DU, universitātes un šīs personas savstarpējas tiesības un pienākumus uzņemšanas procesā, satur informāciju par konkrēta akadēmiskā gada studiju programmām un studiju formām, par papildus prasībām reﬂektantu iepriekšējai izglītībai, sagatavotībai vai īpašai piemērotībai konkrētajām studijām, par konkursa vērtēšanas kritērijiem. Uzņemšana DU studiju programmās ietver reﬂektantu reģistrāciju studijām, konkursa norisi uz studiju vietām, konkursa rezultātu izziņošanu, studiju līguma noslēgšanu un ierakstīšanu studējošo sarakstā (imatrikulāciju).

Uzņemšanu DU studiju programmās nodrošina DU Uzņemšanas komisijas sekretariāts. Uzņemšanas komisija nosaka un apstiprina konkursa rezultātus. Uzņemšanas komisija var arī apstiprināt Uzņemšanas vietas un veikt to pārdali.

Uzņemšanas komisijas un Uzņemšanas komisijas sekretariāta pienākumi noteikti dokumentā “Personas un DU savstarpējie pienākumi un tiesības uzņemšanas procesā”.

DU Uzņemšanas komisijas lēmumu par konkursa rezultātiem var apstrīdēt atbilstoši DU izstrādātajai “Kārtībai, kādā persona var apstrīdēt un pārsūdzēt ar uzņemšanu studiju programmā saistītus lēmumus Daugavpils Universitātē”. DU uzņemšanas procedūra un informācija par to tiek īstenota efektīvi un caurskatāmi. Uzņemšanas laikā DU foajē 1. stāvā ir izvietoti informatīvie stendi, tiek sniegtas konsultācijas klātienē, telefoniski un ar e-pasta starpniecību, jāpiebilst, ka vairums potenciālo studentu par uzņemšanas jautājumiem sazinās, izmantojot DU kontus sociālajos tīklos.

Studiju virziena “Veselības aprūpe” PBSP “Fizioterapija” un PBSP “Māszinības” tiek imatrikulēti arī studējošie vēlākajos studiju posmos (Kārtība studiju uzsākšanai vēlākos studiju posmos Daugavpils Universitātē https://du.lv/wp-content/uploads/2022/06/LV\_Kartiba\_studiju\_uzsaksanai\_velakos\_posmos.pdf), ņemot vērā pretendentu profesionālo pieredzi, iepriekš iegūtās formālās un neformālās izglītības (Nolikums par ārpus formālās izglītības apgūto vai profesionālajā pieredzē iegūto kompetenču un iepriekšējā izglītībā sasniegtu studiju rezultātu atzīšanu Daugavpils Universitātē (https://du.lv/wp-content/uploads/2022/06/Nolikums\_par\_arpus\_formalas\_izglitibas\_apguto\_vai\_profesionalaja\_pieredze\_ieguto\_kompetencu\_un\_iepriekseja\_izglitiba\_sasniegtu\_studiju\_rezultatu\_atzisanu\_DU-1.pdf) atzīšanas iespējas.

DU ir noslēgti divi līgumi (PBSP “Fizioterapija”, PBSP “Māszinības”) ar RSU, kas apliecina, ka DU studējošajiem tiks nodrošinātas iespējas turpināt izglītības RSU, ja studiju programmas īstenošana tiks pārtraukta *(2.1.4\_Ligums\_RSU\_Fizioterapija, 2.1.4\_Ligums\_RSU\_Maszinibas*)*.*Studiju līguma tipveida paraugs pieejams pielikumā *2.1.4\_Ligums\_par\_studijam\_DU\_paraugs*.

2.1.5. Studējošo sasniegumu vērtēšanā izmantoto metožu un procedūru novērtējums, principi, kā tās tiek izvēlētas, kā tiek analizēta novērtēšanas metožu un procedūru atbilstība studiju programmu mērķu sasniegšanai un studējošo vajadzībām.

Saskaņā ar 2015. gadā pieņemtajiem Standartiem un vadlīnijām kvalitātes nodrošināšanai Eiropas augstākās izglītības telpā (1.3. standarts) augstskolām jānodrošina, ka studiju programmas tiek īstenotas tā, lai iedrošinātu studentus aktīvi iesaistīties studiju procesa veidošanā, un ka studentu sekmju vērtēšana atbilst šai pieejai. Studentu sekmju vērtēšana virziena “Veselības aprūpe” studiju programmās tiek veikta, balstoties uz šādiem principiem:

* vērtēšanas kritēriji ir skaidri un saprotami, ir iepriekš publiskoti un pieejami;
* vērtētāji pārzina pārbaudes un eksaminācijas metodes;
* vērtēšana sniedz studējošajiem iespēju parādīt, kādā mērā tie ir sasnieguši sagaidāmos mācīšanās rezultātus; studējošie saņem atgriezenisko saiti, kura, ja nepieciešams, sniedz padomus saistībā ar mācīšanās procesu;
* vērtēšana ir konsekventa, taisnīga, piemērota visiem studējošiem un tiek īstenota saskaņā ar likumdošanu un apstiprinātām procedūrām;
* darbojas procedūra studējošo apelāciju izskatīšanai.

Nozares teorētiskajos pamatkursos un informācijas tehnoloģiju kursos iegūtās zināšanas, prasmes, kompetences tiek pārbaudītas ar testu, kolokviju, kontroldarbu, referātu, prezentāciju u.c. vērtēšanas metožu palīdzību. Nozares profesionālās specializācijas kursu apguvē dominējošās programmas realizācijas formas ir simulācijas, praktiskās nodarbības, klīniskās mācības un šajos studiju kursos tiek vērtētas studējošo zināšanas un praktiskās iemaņas.

Atkarībā no mācību formas un metodēm docētājs izvēlas vērtēšanas formas un kritērijus. Liela daļa studiju rezultātu pieprasa no studējošā ne tikai demonstrēt zināšanas, bet arī praktiski analizēt apgūto vielu, sasaistot to ar ikdienas dzīvi, un esošo pieredzi. Tāpēc nozīmīga loma ir semināriem un praktiskajām nodarbībām. Praktiskajās nodarbībās individuālo vai grupu darba prezentāciju laikā, studējošie, izsakot savu viedokli, pilnveido analītiskās prasmes. Darbojoties šādā veidā, tiek uzturēts pastāvīgs dialogs ar apkārtējiem partneriem - studējošie apzinās pastāvošo viedokļu daudzveidību un bagātina cits cita pieredzi. Praktisko prasmju un kompetenču apgūšanas studiju kursos īpaša uzmanība tiek pievērsta integratīvas reﬂeksijas attīstībai. Reﬂeksija veicina studējošo profesionālo prasmju apgūšanas stabilizāciju, kā arī sekmē pašizziņu un pašaktualizāciju. Tāpēc šajos gadījumos īpaši motivējoša nozīme studiju procesā ir studiju rezultātu formatīvai vērtēšanai. Tieši formatīvās vērtēšanas ietvaros studējošie izprot pieļautās kļūdas un pilnveido apgūto kompetenci, jo formatīvā vērtēšana sniedz studējošajiem atgriezenisko saikni par to, kā tiek apgūtas zināšanas.

Līdzās formatīvajai vērtēšanai docētāji izmanto arī summatīvo vērtēšanu. Summatīvā vērtēšana veidojas starppārbaudījumu atzīmju izlikšanas gadījumā. Studiju kursa noslēgumā notiek ieskaite ar atzīmi vai eksāmens. Gala pārbaudījums notiek mutvārdos, rakstiski, sasniegumu testa veidā.

Ar sekmju vērtēšanas kritērijiem, nosacījumiem un saistošajām procedūrām studējošie var iepazīties studiju programmas kursu aprakstos.

Vērtēšanas principi un kritēriji ir aprakstīti katra studiju kursa aprakstā, kuri ir pieejami DU e-vidē. Mācībspēki, uzsākot darbu ar studentiem auditorijā, iepazīstina studējošos ar studiju kursa prasībām un ar zināšanu un prasmju vērtēšanas sistēmu.

Lai analizētu novērtēšanas metožu un procedūru atbilstību studiju programmu mērķu sasniegšanai un studējošo vajadzībām, tiek raksturoti studējošo aptauju rezultāti, formālie studentu sekmības rādītāji, detalizēti tiek izskatīti katra studiju kursa saturs un tā pasniegšanas kvalitāte. Ja tiek konstatētas novērtēšanas metožu neatbilstības, tad tiek lemts par nepieciešamajām izmaiņām studiju kursu saturā vai studiju procesa organizēšanā, nepieciešamības gadījumā izskatot jautājumus studiju virziena padomē. Pēc tam priekšlikumi par izmaiņām studiju kursos vai studiju programmā tiek apspriesti DVAF Domē, un pēc tās akcepta tos virza uz DU Studiju padomi, kas izvērtē izmaiņu atbilstību un nepieciešamību. Pozitīva Studiju padomes lēmuma pieņemšanas gadījumā izmaiņas tiek apstiprinātas.

Studiju rezultātu vērtēšana ir detalizēti aprakstīta “Nolikumā par studijām Daugavpils Universitātē” (<https://du.lv/wp-content/uploads/2021/12/NOLIKUMS_PAR_STUDIJAM_DU_2018.pdf>).

2.1.6. Akadēmiskā godīguma principu un to ievērošanas mehānismu, kā arī iesaistīto pušu informēšanas veidu raksturojums un novērtējums. Norādīt izmantotos pretplaģiāta rīkus, sniedzot rīku un mehānismu piemērošanas piemērus.

“Daugavpils Universitātes darbinieku un studējošo ētikas kodekss” (<https://du.lv/wp-content/uploads/2021/12/Etikas-kodekss.pdf>) nosaka DU darbinieku un studējošo ētiskas rīcības vadlīnijas. Kodeksā ir noteikts, ka studējošie atbalsta un uztur akadēmisku un profesionālu godīgumu, nepieļauj plaģiātu, norakstīšanu, citu intelektuālā īpašuma negodprātīgu izmantošanu vai krāpšanos, savukārt akadēmiskais personāls savlaicīgi, godprātīgi un taisnīgi novērtē studējošo darbu, atbalsta un uztur akadēmisku un profesionālu godīgumu, neradot nosacījumus akadēmiskā negodīguma izpausmēm, seko līdzi studentu darba izstrādes procesam, nepieļauj plaģiātu, norakstīšanu, citu intelektuālā īpašuma negodprātīgu izmantošanu vai cita veida krāpšanos.

Akadēmiskā godīguma principu ieviešanā DU ievēro “Akadēmiskā godīguma vispārējās vadlīnijas” (<https://www.academicintegrity.eu/wp/wp-content/uploads/2019/10/RED_Guidelines_RTU_VS_amended_v2.pdf>), kas palīdz veidot vienotu izpratni par godīguma jautājumiem zinātnē un uzņēmējdarbībā.

Studiju virziena studiju programmās tiek ievēroti akadēmiskā godīguma principi saskaņā ar Nolikumu par studijām Daugavpils Universitātē (<https://du.lv/wp-content/uploads/2021/12/NOLIKUMS_PAR_STUDIJAM_DU_2018.pdf>). Piemēram, gadījumā, ja studējošie pārbaudījumā izmanto neatļautus palīglīdzekļus vai kuru noslēguma darbā atklātas plaģiāta pazīmes, tos atstādina no pārbaudījuma kā pārbaudījumu nenokārtojušus un izdara atbilstošu ierakstu pārbaudījuma protokolā.

2019. gada 28. oktobrī ESF SAM 8.2.3.0/18/A/010 projekta “Daugavpils Universitātes pārvaldības un vadības kompetenču pilnveidošana” ietvaros DU darbiniekiem tika organizēts mācību kurss “Akadēmiskā integritāte” 6 h apjomā.

DU ir izstrādāta un tiek ievērota “Noslēguma darbu iesniegšanas kārtība plaģiātisma kontrolei Daugavpils Universitātē” (<https://du.lv/wp-content/uploads/2022/06/plagiats.pdf>), kas paredz obligātu studiju noslēguma darbu elektronisko versiju iesniegšanu un glabāšanu Daugavpils Universitātes Informatīvajā sistēmā un nodrošina iespēju salīdzināt studējošo noslēguma darbus ar iepriekšējos gados aizstāvēto darbu kopu. Visus DU studiju noslēguma darbus, t.sk. studiju virziena “Veselības aprūpe” studējošo bakalaura darbus, pirms aizstāvēšanas pārbauda, izmantojot plaģiātisma kontroles sistēmu. Ja noslēguma darbu salīdzināšanas procesā ir konstatētas plaģiāta pazīmes, fakultātes dekāna izveidotā un ar rīkojumu apstiprinātā Ekspertu komisija izvērtē darbu un lemj par plaģiāta konstatēšanu darbā. Ekspertu komisija trīs darba dienu laikā izskata ziņojumu un iesniedz priekšlikumus par studējoša atbildību fakultātes dekānam.

Studiju virziena “Veselības aprūpe” studiju programmu vairāku studiju kursu ietvaros tiek aktualizēti akadēmiskā godīguma pamatprincipi un studējošie tiek informēti par iespējamajām sekām, kas rodas to pārkāpšanas gadījumā.

**2.2. Iekšējās kvalitātes nodrošināšanas sistēmas efektivitāte**


2.2.1. Iekšējās kvalitātes nodrošināšanas sistēmas efektivitātes novērtējums studiju virziena ietvaros, sniegt piemērus konkrētām darbībām, kas nodrošina studiju programmu mērķu un rezultātu sasniegšanu, nepārtrauktu studiju virziena un tam atbilstošo studiju programmu pilnveidi, attīstību un darbības efektivitāti.

Studiju procesa īstenošanā nozīmīga loma ir virziena pārvaldei un kvalitātes nodrošinājuma sistēmai, kuras funkcionēšanu koordinē DU Studiju padome un DU Studiju kvalitātes novērtēšanas centrs (SKNC). Studiju procesa kvalitātes un vadības sistēmas nodrošināšanas mērķis ir garantēt programmu satura atbilstību augstākās izglītības standartam, zinātnes kvalitātei, kā arī Latvijas un Eiropas Savienības darba tirgus prasībām.

Studiju kvalitātes novērtēšana tiek veikta ar mērķi kontrolēt studiju programmu izpildi un plānot attīstību, lai pilnībā sasniegtu programmās izvirzītos mērķus un izpildītu definētos uzdevumus. Kvalitātes kontrole notiek nepārtraukti: uzņemot studējošos, pieņemot darbā akadēmisko personālu, vērtējot un pilnveidojot studiju programmas, vērtējot struktūrvienību darbību, to vadītājus un personālu pēc zinātnes efektivitātes un akadēmiskā darba rezultātiem.

DU ir izstrādājusi strukturētu kvalitātes pārvaldības sistēmas modeli, kas nosaka vadlīnijas izcilības sasniegšanai. Šis izcilības modelis ir saistošs ikvienam DU darbiniekam. Tajā iekļauti deviņi kritēriji (skat. 1. attēlu). Pieci no tiem aptver veicinātājfaktorus, pārējie četri – rezultātus. Veicinātāju kritēriji atspoguļo to, ko DU dara un kā to dara, savukārt rezultātu kritēriji – sasniegumus.

Rezultātus sasniedz, pateicoties veicinātājiem, savukārt veicinātājus pilnveido, atgriezeniski pamatojoties uz sasniegtajiem rezultātiem. Efektīvi rezultāti sasniedzami ar vadības izpratni un atbalstu, mērķtiecīgi virzītu DU stratēģiju un politiku, kas īstenota ar personāla sekmīgu līdzdalību, kā arī ar pilnvērtīgas partnerības, resursus saudzējošas pieejas un procesu efektīvas pārvaldības palīdzību. Bultas parāda izcilības modeļa dinamisko pilnveides raksturu – jaunrades, inovāciju un izglītošanās nozīmību veicinātāju pilnveidē, kas savukārt nodrošina labāku rezultātu sasniegšanu. Izcilības modelis ļauj saprast cēloņu un seku sakarības starp darbībām, kuras DU īsteno, un rezultātiem, ko tā sasniedz (DU attīstības stratēģija).



1. attēls. Kvalitātes pārvaldības sistēmas modelis, kas nosaka vadlīnijas izcilības sasniegšanai DU

Daugavpils Universitātē regulāri tiek organizētas studējošo, darba devēju, absolventu aptaujas; to rezultāti tiek izmantoti operatīvu lēmumu pieņemšanai, studiju kursu kvalitātes uzlabošanai, programmu kvalitātes uzlabošanai, mācībspēku darba uzlabošanai. Programmu darbība tiek vērtēta Studiju virziena padomes sēdēs. Priekšlikumi izmaiņām studiju programmās tiek izskatīti fakultātes domes sēdēs.

Docētāji regulāri pārskata studiju kursu aprakstus un papildina tos ar aktuālām tēmām un jaunāko literatūru. Studiju gada beigās docētāji papildina savus datus iekšējā informatīvajā sistēmā (DUIS) un pārrunās ar studiju programmas direktoriem apspriež gada rezultātus un darbības pilnveides virzienus. Pastāvīgi tiek veikta studiju procesa stratēģiskā plānošana, analizējot studiju programmu vājās puses, riskus, attīstības iespējas un pārējos ar to saistītos aspektus. DU e-studiju vidē Moodle ir ievietota informācija par semestrī apgūstamajiem kursiem – studējošajiem ir pieejama šāda informācija: studiju kursa apraksts, patstāvīgā darba veikšanai noteiktie uzdevumi, papildu materiāli. Informācijas apmaiņas nodrošināšanai un lēmumu pieņemšanai par studiju procesu tiek organizētas vadības un personāla sapulces, kurās piedalās programmas nodrošināšanā iesaistītais personāls.

Efektīvai studiju iekšējās kvalitātes nodrošināšanas sistēmas ieviešanai studiju virziena

“Veselības aprūpe” ietvaros tiek veikti šādi pasākumi:

* Studiju virziena “Veselības aprūpe” iekšējās kvalitātes kontroli veic studiju virziena padome un Veselības aprūpes katedras mācībspēki. Virziena attīstības plāna un studiju kvalitātes uzlabošanas pasākumu apspriešana un izvērtēšana notiek katra studiju gada beigās studiju virziena “Veselības aprūpe” padomes sēdē.
* Reizi studiju gadā studiju virziena “Veselības aprūpe” vadītājs sadarbībā ar programmas direktoriem sagatavo studiju virziena pašnovērtējuma ziņojumu par iepriekšējo studiju gadu.
* Docētāji regulāri pārskata studiju kursu aprakstus, aktualizē kursa saturu, papildina ar jaunāko literatūru, kā arī ar praktisko nodarbību formām.
* Virziena studiju programmu īstenošanas procesā notiek programmās iesaistīto docētāju – nozares profesionāļu, kā arī prakses devēju un programmas absolventu darba devēju viedokļu regulāra apsekošana (aptaujas, atsevišķu programmas sastāvdaļu ekspertīze, darba devēju un augstskolas absolventu iesaiste studiju virziena padomē), kas ļauj ciešāk saskaņot programmas saturu ar darba tirgus vajadzībām. Studiju darba kvalitāti sekmē intensīva absolventu dalība augstskolas studiju procesā, gan docējot vieslekcijas, gan nodrošinot ar prakses un darba vietām. Viedokļu apmaiņa starp akadēmisko vidi un darba devējiem regulāri notiek arī zinātniski praktisko konferenču, profesionālo semināru ietvaros.
* Notiek regulāra studiju programmu satura, akadēmiskā un zinātniskā darba salīdzināšana ar citās Latvijas augstskolās realizētajām Fizioterapijas un Māszinību studiju programmām.
* Pilnveidojot prasmes strādāt attālināti, studiju virziena “Veselības aprūpe” docētāji regulāri piedalās apmācībās, lai nodrošinātu pilnvērtīgu e-studiju vides Moodle iespēju izmantošanu. ESF projekta “Studiju programmu fragmentācijas samazināšana un resursu koplietošanas stiprināšana Daugavpils Universitātē”, Nr. 8.2.1.0/18/A/019 ietvaros tika organizēti semināri docētājiem nepieciešamo studiju kursu atbalsta materiālu izstrādei un integrācijai studiju procesā.
* Notiek regulāra studiju procesa un pētnieciskā darba integrācijas pastiprināšana, uzskatot to par būtisku kvalitātes nodrošināšanas sistēmas sastāvdaļu.
* Pastāvīgi tiek veikta studiju procesa stratēģiskā plānošana, analizējot studiju programmas vājās puses, riskus, attīstības iespējas un pārējos ar to saistītos aspektus.
* Personīgajos profilos DUIS tiek ievietota informācija par semestrī apgūstamajiem kursiem.
* Katrā kursā studējošajam ir pieejami studiju kursa apraksti u.c.
* Studiju virziena „Veselības aprūpe” akadēmiskais personāls piedalās akadēmiskajās un metodiskajās konferencēs, semināros un kvalifikācijas pilnveides kursos kā lektori vai klausītāji, regulāri pilnveidojot studiju kursus ar inovatīvām studiju formām un mūsdienīgām metodēm.

2.2.2. Studiju programmu izstrādes un pārskatīšanas sistēmas un procesu analīze un novērtējums, sniedzot piemērus studiju programmu pārskatīšanas procesam, mērķiem, regularitātei un iesaistītajām pusēm, to atbildībai. Ja pārskata periodā studiju virzienā tikušas izstrādātas jaunas studiju programmas, raksturot to izveides procesu (t.sk. studiju programmu apstiprināšanas procesu).

Studiju programmu izstrādes procesu regulē „Daugavpils Universitātes studiju virzienu un studiju programmu atvēršanas un pārvaldības nolikums” (<https://ieej.lv/AU6q9>).

Jaunas studiju programmas izstrādāšana tiek uzsākta saskaņā ar DU stratēģiju vai citiem stratēģiskiem un studiju procesu reglamentējošiem dokumentiem vismaz vienu studiju gadu pirms studiju programmas īstenošanas uzsākšanas. Jaunās studiju programmas izstrādes gaitu uzrauga Studiju virziena padome, nepieciešamības gadījumā sasaucot Studiju virziena padomes sēdes, lai apspriestu studiju programmas saturu, nodrošinājumu u.c. ar studiju programmas izstrādi saistītus jautājumus. Atbildīgais par studiju programmas izstrādi sagatavo studiju programmas raksturojumu un visus tā pielikumus saskaņā ar 2018.gada 11.decembra MK noteikumiem Nr.795 „Studiju programmas licencēšanas noteikumi” (<https://likumi.lv/ta/id/303957-studiju-programmu-licencesanas-noteikumi>). Atbildīgais par studiju programmas izstrādi, konsultējoties ar Studiju daļas vadītāju, sagatavo studiju plāna struktūru un, konsultējoties ar Uzņemšanas komisijas sekretariāta vadītāju, sagatavo uzņemšanas prasības. Atbildīgais par studiju programmas izstrādi sadarbībā ar fakultātes dekānu, profilējošās struktūrvienības pārstāvjiem un studiju programmas īstenošanā plānoto iesaistīto struktūrvienību pārstāvjiem sagatavo jaunveidojamās programmas studiju plānu un priekšlikumus par studiju kursu autoru/-iem, ko iesniedz saskaņošanai fakultātes domē. Pēc studiju plāna un studiju kursu autoru saskaņošanas fakultātes domē studiju kursu autori izstrādā studiju kursu aprakstus.

Studiju virziena (kā arī visu virzienā iekļauto programmu) novērtēšana notiek saskaņā ar LR Izglītības un zinātnes ministrijas studiju virzienu akreditācijas grafiku, kas noteikts Augstskolu likuma XII nodaļas 48.punktā (<https://likumi.lv/ta/id/37967-augstskolu-likums>). Studiju virziena novērtēšanai nepieciešamo dokumentu un pielikumu sagatavošana notiek saskaņā ar Akadēmiskās informācijas centra Augstākās izglītības kvalitātes aģentūras izstrādātajām „Studiju virziena pašnovērtējuma ziņojuma izstrādes vadlīnijām”.

Studiju virziens katru gadu iesniedz Daugavpils Universitātes SKNC pašnovērtējuma ziņojumu par akadēmisko gadu. Pašnovērtējums iekļauj virziena raksturojumu un katras programmas izvērtējumu. Pašnovērtējumu sagatavo virziena vadītājs kopā ar programmu direktoriem. Pašnovērtējums iekļauj obligātas ikgadējas aptaujas (studējošo, absolventu, darba devēju aptaujas), kas ļauj izvērtēt programmu stiprās un vājās puses atkarībā no situācijas.

2.2.3. Studējošo sūdzību un priekšlikumu iesniegšanas procedūras un/ vai sistēmas (izņemot studējošo aptauju veikšanu) raksturojums. Norādīt, vai un kādā veidā studējošajiem ir pieejama informācija par iespējām iesniegt sūdzības un priekšlikumus, kādā veidā tiek paziņots par sūdzību un priekšlikumu izskatīšanas rezultātiem un veiktajiem uzlabojumiem studiju virzienā vai atbilstošajās studiju programmās, sniegt piemērus.

Studējošo sūdzību un priekšlikumu iesniegšana un izskatīšana ir būtiska studiju kvalitātes sistēmas komponente. Lai nodrošinātu studiju kvalitātes uzlabošanu, ir nepieciešams analizēt procesus, iegūt skaidru sūdzību iemeslu izklāstu un nodrošināt atgriezenisko saiti ar sūdzības vai priekšlikuma iesniedzēju.

Studējošajiem ir iespēja iesniegt sūdzības vai priekšlikumus Studiju kvalitātes novērtēšanas centrā, Studiju padomē, Dabaszinātņu un veselības aprūpes fakultātes dekānam, Veselības aprūpes katedrā vai studiju programmas direktoram. Sūdzības un priekšlikumi atkarībā no to nozīmības pakāpes tiek pieņemti mutiski, rakstiski un elektroniski.

Virziena studējošie pārsvarā izvēlas risināt problēmas fakultātes struktūrvienību ietvaros. Piemēram, katedru vadītāji vai Studējošo servisa centrs saņem sūdzības sakarā ar komunikācijas problēmām ar vieslektoriem. Oficiāli, atbilstoši likumam, struktūrvienības vai programmas vadītājs ir tiesīgs reaģēt uz rakstisku sūdzību (par to studējošie tiek informēti). Attālināto studiju laikā tika saņemti vairāki priekšlikumi no studējošajiem par studiju procesa organizēšanu: nodarbību grafiku, patstāvīgo darbu īpatsvaru, e-platformas izvēli. Organizējot valsts/gala pārbaudījumus pandēmijas laikā, tika ņemts vērā studējošo viedoklis par pārbaudījumu formu.

Sūdzības un priekšlikumi tiek pieņemti individuāli vai kolektīvi, atklāti (identificējot identitāti) un anonīmi. Iesniegumu noformēšana un pieņemšana DU tiek īstenota saskaņā ar “Iesniegumu likumā” (<https://likumi.lv/ta/id/164501-iesniegumu-likums>) noteikto kārtību. Iesniegumus par iespējamiem „DU Ētikas kodeksa” (<https://du.lv/wp-content/uploads/2021/12/Etikas-kodekss.pdf>) normu pārkāpumiem, tajā skaitā rīcību vai uzvedību ārpus DU, ja tādējādi ir ietekmēts DU prestižs, var iesniegt DU akadēmiskais, administratīvais un vispārējais personāls, studējošie. Studējošo vārdā iesniegumu var iesniegt Studentu padome, kas sūdzības izskatīšanas gaitā var uzstāties kā studējošā pārstāvis.

Studējošo un akadēmiskā personāla iesniegumus par Satversmē noteikto akadēmisko brīvību un tiesību ierobežojumiem un pārkāpumiem izskata DU Akadēmiskā šķīrējtiesa.

Daugavpils Universitātē aktīvi darbojas Studentu padome, kuras darbība tiek organizēta vairākās jomās, tai skaitā pārraudzībā ir iekļauts arī studiju darbs. Kā piemēru var minēt gadījumu, kad, atsaucoties uz studējošo iesniegumu, koleģiāli tika izskatīts jautājums par studiju nedēļas nodarbību saraksta optimizāciju: studenti izteica vēlmi izkārtot dažas nodarbības vakarpusē.

Studējošajiem ir iespēja iesniegt atklātu sūdzību un priekšlikumu (brīvā formā vai saskaņā ar procedūrām, kas noteiktas DU iekšējos normatīvajos aktos) vai anonīmu sūdzību un priekšlikumu (SKNC tīmekļa vietnē <https://du.lv/par-mums/struktura/studiju-kvalitates-novertesanas-centrs/>); Studentu padomes izveidotā uzticības anketa – <https://ej.uz/1jjg>).

Anonīmās sūdzības tiek saņemtas elektroniski, pēc izskatīšanas un sūdzības satura analīzes SKNC veic pārrunas ar iesaistītajām pusēm un nepieciešamības gadījumā īsteno studiju kvalitātes monitoringu. Līdzšinējā praksē anonīmu sūdzību izskatīšanā SKNC cieši sadarbojās ar Studentu padomi, veicot situācijas izpēti un nepieciešamos pasākumus studiju kvalitātes uzlabošanai, jo saskaņā ar „Daugavpils Universitātes Studentu padomes nolikumu” Studentu padomei ir tiesības pieprasīt un saņemt informāciju no jebkuras DU struktūrvienības par visiem tās kompetencē esošajiem jautājumiem, kas skar studējošo intereses.

Lai izskatītu ar uzņemšanu saistītas sūdzības, DU darbojas „Kārtība, kādā persona var apstrīdēt un pārsūdzēt ar uzņemšanu studiju programmā saistītus lēmumus Daugavpils Universitātē” (<https://du.lv/wp-content/uploads/2021/12/kartiba_uznemsanas_apstridesana.pdf>), saskaņā ar kuru persona var apstrīdēt Uzņemšanas komisijas lēmumu par konkursa rezultātiem, iesniedzot iesniegumu DU rektoram septiņu darba dienu laikā pēc konkursa rezultātu publiskošanas.

Saskaņā ar „Nolikumu par studijām Daugavpils Universitātē” (<https://ieej.lv/YYjow>) studējošie ir tiesīgi iesniegt fakultātes dekānam motivētu apelāciju par eksāmena rezultātiem vienas darba dienas laikā pēc to paziņošanas. Apelāciju triju darba dienu laikā izskata ar dekāna lēmumu izveidota komisija, piedaloties eksaminētājam un attiecīgās katedras vadītājam.

**Informācijas pieejamība**

Visi iekšējie normatīvie akti, saskaņā ar kuriem studējošie var iesniegt sūdzības un priekšlikumus, ir publiski pieejami DU mājaslapā, sadaļā “Par mums”. Studējošie var saņemt informāciju, vēršoties pie studiju programmas direktora, Veselības aprūpes katedras vadītāja, dekāna, Studējošo servisa centrā, SKNC un Studentu padomē.

Par iespēju iesniegt sūdzību vai priekšlikumus studenti tiek informēti, uzsākot studijas DU, Dabaszinātņu un veselības aprūpes fakultātes organizatoriskajā sapulcē, kā arī tikšanās laikā, kad tiek sniegta informācija par programmām. Studējošajiem ir pieejama fakultātes e-adrese ([dvaf@du.lv](mailto:dvaf@du.lv)) un katedras e-pasta adrese ([vak@du.lv](mailto:vak@du.lv)), lai komunicētu un risinātu radušās problēmas.

Vērts atzīmēt, ka Universitātē regulāri (reizi mēnesī) notiek vadības un SKNC vadītājas tikšanās ar Studentu padomi, kur tiek konstatētas un apspriestas studējošo problēmas, sūdzības, ieteikumi studiju kvalitātes uzlabošanai.

2.2.4. Informācija par augstskolas/ koledžas izveidoto statistikas datu apkopošanas mehānismu, norādīt, kādi dati un cik regulāri tiek apkopoti, kā iegūtā informācija tiek izmantota studiju virziena pilnveidei. Norādīt atgriezeniskās saites iegūšanas un sniegšanas mehānismu, tajā skaitā darbā ar studējošajiem, absolventiem un darba devējiem.

DU, apkopojot fizisko personu datus, saglabā un apstrādā personas datus konkrētiem, skaidriem un likumīgiem nolūkiem un tikai normatīvajos aktos paredzētājā kārtībā un apjomā.

DU darbojas informatīvā sistēma DUIS, kas satur statistiskos datus un informāciju par studiju programmām, studējošajiem un docētājiem. Sistēma pieejama no DU iekšējā tīkla. Datu ievadi DUIS nodrošina studiju programmu direktori, Studējošo servisa centrs; to apkopošanu un pārbaudi veic Studiju daļa. Katra mēneša beigās notiek DUIS sistēmā apkopoto datu eksports uz Valsts izglītības informācijas sistēmu (VIIS). Datu eksports tiek īstenots saskaņā ar 2019.gada 25.jūnija Ministru kabineta noteikumiem Nr.276 „Valsts izglītības informācijas sistēmas noteikumi” (<https://likumi.lv/ta/id/307796>). VIIS datu eksportam tiek apkopoti DU studējošo personas dati, informācija par studējošo statusu (imatrikulēto un eksmatrikulēto studējošo skaits, viņu statusa izmaiņas, piem., piederība semestrim, studiju pārtraukumā esošie studējošie u.tml.) u.c. saistoša informācija.

Viens no galvenajiem studiju virzienu pilnveides veicinošajiem instrumentiem ir studējošo aptaujas, ko SKNC izsludina 1.studiju gada studējošajiem 2 mēnešus pēc studiju uzsākšanas, pārējiem studējošajiem - katra studiju gada beigās. Balstoties uz aptaujās sniegtajiem datiem un informāciju, nepieciešamības gadījumā SKNC veic lekciju vērošanu un individuālas studentu grupu aptaujas, kā arī organizē pārrunas ar docētājiem par studiju kvalitātes uzlabošanas pasākumiem.

Aptaujās iegūtie dati tiek apkopoti DU aptaujas sistēmā (Open Source Project LimeSurvey) un tiek analizēti. Aptauju rezultāti tiek ievietoti studiju virzienu pašnovērtējuma ziņojumos.

DU organizē arī absolventu un darba devēju aptaujas. Absolventu aptaujas (pieejama: <https://aptaujas.du.lv/index.php/764263/lang-lv>) dati sniedz informāciju par absolventu nodarbinātības tendencēm, apgūto studiju programmu novērtējumu un ieteikumus to uzlabošanai.

Darba devēju aptaujas (pieejama: <https://aptaujas.du.lv/index.php/544412>) īsteno un datus apkopo studiju programmu direktori. To mērķis ir gūt ieteikumus DU studiju programmu satura pilnveidei un attīstībai.

Sistemātiski iegūtie dati, to analīze un interpretācija tiek izmantota studiju virziena pilnveidošanā. Studējošo un darba devēju aptaujas dati nodrošina studiju virziena programmu mērķu, uzdevumu atbilstību tirgus un sabiedrības prasībām, ļaujot izsekot un izvērtēt katra studiju kursa kvalitāti, to atbilstību programmas mērķiem un uzdevumiem.

Liela vērība tiek pievērsta studentu apmierinātībai ar virziena programmu un studiju kursu docēšanas kvalitāti. Studiju virziena padomes sēdēs un arī Veselības aprūpes katedras sēdēs tiek apspriesti aptauju rezultāti. Iegūtā informācija tiek nodota studiju programmu direktoriem un studiju programmās strādājošajiem docētājiem. Izvērtējot studiju virziena programmu un atsevišķu studiju kursu kvalitāti, tiek lemts par nepieciešamajām izmaiņām studiju kursu saturā vai studiju procesa organizēšanā. Sēdēs tiek apspriestas iespējas reaģēt uz studentu konstruktīviem viedokļiem, kas izteikti anketas komentāros (attiecībā uz elektronisko mācību materiālu izmantošanu, studiju procesa organizēšanu utml.).

**Atgriezeniskās saites iegūšanas un sniegšanas mehānisms (darbā ar studējošajiem, absolventiem un darba devējiem).**

Lai studiju programmas izveide atbilstu darba tirgus prasībām, īpaši nozīmīga ir no studējošajiem un absolventiem iegūtā atgriezeniskā saite. Studējošie un absolventi izvērtē studiju programmas norisi, kā arī iegūto zināšanu, prasmju un kompetenču pielietojamību profesionālajā darbībā, tādējādi atgriezeniskā saite kļūst par vērtīgu studiju procesa pilnveides elementu.

SKNC katra studiju gada noslēgumā organizē studējošo aptauju, kuras rezultāti sniedz informāciju par studiju kvalitātes un ar to saistīto aspektu novērtēšanu. Studējošo aptauja ir pieejama e-vidē. Ir izstrādātas arī absolventu un darba devēju aptaujas anketas. Studējošo aptauju rezultātus ņem vērā, plānojot nākamo akadēmisko gadu, izvērtējot docētāju pedagoģiskās un profesionālās kompetences, studiju atbalsta materiālu un avotu pieejamību, ārvalstu mācībspēku iesaisti u.c. jautājumus.

Absolventu un darba devēju aptaujas notiek izlases veidā. Darba devēji tiek aptaujāti pēc prakses norisēm, ar praksi nesaistīto darba devēju aptauja notiek vidēji reizi divos gados. Absolventu anketēšana vai intervēšana notiek vidēji reizi divos gados. Pēc iegūto datu apstrādes un rezultātu izskatīšanas tiek veiktas izmaiņas studiju programmas saturā. Studiju programmas direktors par to informē visas iesaistītās puses (studējošos, docētājus, darba devējus, absolventus), tādējādi nodrošinot atgriezenisko saiti. Aptaujās minētie ieteikumi vai aizrādījumi un novēršanas mehānismi tiek apspriesti sanāksmēs gan ar virziena docētājiem, gan ar studējošajiem, kā arī notiek konsultācijas ar nozares pārstāvjiem. Studējošo pārstāvji piedalās virziena padomēs un risinājumu izstrādē par aptaujās sniegtajiem komentāriem.

Balstoties uz studējošo, absolventu un darba devēju aptauju rezultātiem, tiek veikta studiju programmu satura pārskatīšana un pilnveide. Uz visiem anketās izteiktajiem pamatotajiem viedokļiem, ieteikumiem un aizrādījumiem reaģē studiju programmu direktori, nepieciešamības gadījumā izskatot jautājumus studiju virziena padomē. Pēc izmaiņu veikšanas studiju programmas saturā studiju programmas direktors informē visas iesaistītās puses (studējošos, docētājus, darba devējus, absolventus), tādējādi nodrošinot atgriezenisko saiti.

2.2.5. Norādīt tīmekļa vietnes (piemēram, mājaslapa), kurās tiek publicēta informācija par studiju virzienu un atbilstošajām studiju programmām (visās valodās, kādās studiju programmas tiek īstenotas), norādīt atbildīgos par tīmekļvietnē pieejamās informācijas atbilstību oficiālajos reģistros (VIIS un E-platforma) pieejamajai informācijai.

Visa nepieciešamā informācija par studijām, fakultāti, studiju virzienu un studiju programmām tiek publicēta un aktualizēta DU tīmekļa vietnē un ir pieejama studentiem. DU tīmekļa vietnē var atrast informāciju par

* Dabaszinātņu un veselības aprūpes fakultāti (<https://du.lv/studijas/fakultates/dabaszinatnu-un-veselibas-aprupes-fakultate/>) (dekanāts, dome, struktūrvienības, studiju programmas, aktualitātes, mācību materiāli u.c.),
* profesionālo bakalaura studiju programmu “Māszinības” (<https://du.lv/studijas/studiju-programmas/2-limena-profesionalas-augstakas-izglitiba/maszinibas/>),
* profesionālo bakalaura studiju programmu “Fizioterapija” (<https://du.lv/studijas/studiju-programmas/2-limena-profesionalas-augstakas-izglitiba/fizioterapija/>),

kur ir pieejama informācija par uzņemšanas prasībām, apgūstamiem rezultātiem, iespējām, kā arī studiju kursu aprakstiem latviešu un angļu valodā.

Starptautisko un sabiedrisko attiecību daļa ir atbildīga par DU tīmekļa vietnē pieejamās informācijas par studiju virzieniem atbilstību oficiālajos reģistros pieejamajai informācijai. Studiju daļa ir atbildīga par regulāru un savlaicīgu informācijas sniegšanu par studentiem Valsts izglītības informācijas sistēmā (VIIS).

**2.3. Studiju virziena resursi un nodrošinājums**

*Šajā nodaļā iekļautā informācija var tikt izmantota, lai veiktu analīzi par resursu nodrošinājuma atbilstību katras studiju virzienam atbilstošās studiju programmas īstenošanas nosacījumiem un studiju rezultātu sasniegšanai (pašnovērtējuma ziņojuma III. daļas 3. nodaļa).*

2.3.1. Sniegt informāciju par augstskolas/ koledžas sistēmu studiju virziena un atbilstošo studiju programmu īstenošanai nepieciešamā finanšu nodrošinājuma noteikšanai un pārdalei. Norādīt datus par pieejamo finansējumu pētniecībai un/ vai mākslinieciskajai jaunradei, tā avotiem un to izmantošanu studiju virziena un tam atbilstošo studiju programmu attīstībai.

Studiju virziena “Veselības aprūpe” ﬁnansējuma avots ir valsts budžeta ﬁnansējums studijām (dotācija) un studiju maksa. Izmaksu aprēķins vienam studējošajam studiju virziena programmās tiek veikts DU Finanšu un uzskaites daļā, iekļaujot darba algas fondu un darba devēja VSAOI, komandējumu, materiālu, energoresursu un inventāra izmaksas, grāmatu, iekārtu iegādes un investīciju izmaksas, kā arī izmaksas studentu sociālajam nodrošinājumam.

Studējošajiem ir iespēja pretendēt uz studiju maksas atlaidēm. Plašāk par studiju maksu un atlaidēm – <https://du.lv/gribu-studet/studiju-maksa-un-atlaides/>.

DU Studiju virziena “Veselības aprūpe” zinātnes attīstībai tiek piešķirti zinātnes bāzes attīstības līdzekļi no IZM. Zinātnes attīstībai paredzētos līdzekļus studiju virziens iegūst, pamatojoties uz docētāju zinātniskajiem sasniegumiem un rādītājiem par iepriekšējo gadu, ko izvērtē DU Zinātņu daļa. Studiju virziena docētāji var pretendēt uz publikāciju apmaksu, kas indeksētas Web of Science vai SCOPUS datu bāzēs, kā arī saņemt atlīdzību par Hirša indeksu. Turklāt jau vairākus gadus docētājiem un studējošajiem ir iespēja piedalīties Daugavpils Universitātes pētniecības projektu konkursā un saņemt ﬁnansējumu (<https://du.lv/aktualitates/daugavpils-universitate-izsludinats-ieksejo-petniecibas-projektu-konkurss-2024-gadam/>).

Studiju virziena “Veselības aprūpe” docētāji aktīvi iesaistās pašvaldību attīstības projektu veidošanā un vadīšanā (*2.3.1\_veselibas\_veicinasanas\_projekts\_specialisti),* tādējādi pilnveidojot savas prasmes un daloties savā pieredzē ar projektu partneriem. Daugavpils valstspilsētas pašvaldība uzaicināja Daugavpils Universitātes DVAF Veselības aprūpes katedras pārstāvjus piedalīties INTERREG projektā „Vietējo kopienu iesaiste veselīga dzīvesveida veicināšanai”.

Studējošie var pieteikties studējošo pētniecības projektu konkursam vai arī kopā ar docētājiem piedalīties pētniecības projektu konkursā un saņemt ﬁnansējumu pētniecības aktivitāšu īstenošanai (<https://du.lv/aktualitates/daugavpils-universitate-izsludinats-studejoso-petniecibas-projektu-konkurss-2024-gadam/>).

2.3.2. Sniegt informāciju par studiju virziena un tam atbilstošo studiju programmu īstenošanai nepieciešamo infrastruktūras un materiāltehnisko nodrošinājumu, norādīt, vai nepieciešamais nodrošinājums ir augstskolas/ koledžas rīcībā, tā pieejamību studējošajiem un mācībspēkiem.

Studiju virziena „Veselības aprūpe” programmu realizēšanai tiek izmantota DU materiāltehniskā bāze trijos DU korpusos – Parādes ielā 1, Parādes ielā 1a, Vienības ielā 13 un DU DMK korpusā Varšavas ielā 26a, kā arī SIA “Daugavpils reģionālā slimnīca”, VSIA “Daugavpils psihoneiroloģiskā slimnīca”, SIA “Madonas slimnīca”, NRC "Vaivari" telpās un citu sadarbības partneru telpās (piem., SIA Fiziofit, Dr. Požarska privātprakse). Studiju virziena „Veselības aprūpe” realizācija ir saistīta ar ciešu studiju, profesionālā un zinātniski pētnieciskā darba integrāciju. No tā izriet virkne specifisku prasību nepieciešamajam materiāli tehniskajam nodrošinājumam un telpām, kurās tiek realizēts studiju process. Studiju procesa nodrošināšanai un zinātnisko pētījumu veikšanai studiju virziena „Veselības aprūpe” programmu realizēšanai studējošajiem ir pieejami 6 specializēti mācību kabineti DU Dabaszinātņu un veselības aprūpes fakultātē, 4 zinātniski pētnieciskās laboratorijas DU Dzīvības zinātņu un tehnoloģiju institūtā, 3 lekciju auditorijas (50, 80, 107 sēdvietas), kā arī aprīkoti jauni mācību kabineti: pacientu aprūpes procesa simulāciju centrs (procedūru kabinets un manipulāciju istaba), inovatīvo tehnoloģiju laboratorija, kur tiek veikti pētījumi un nodrošināta inovāciju ieviešana studiju procesā un neatliekamās medicīniskās palīdzības simulācijas centrs (skat. piel. *2.3.2\_Infrastruktura*).

Pēdējo 10 gadu laikā DU ir mērķtiecīgi investējusi studiju un pētnieciskās infrastruktūras modernizēšanā, kā rezultātā studējošajiem ir pieejamas mūsdienīgas mācību un zinātniskās laboratorijas, kas aprīkotas ar studiju un pētniecības procesa nodrošināšanai nepieciešamo laboratorijas un lauka pētījuma aprīkojumu. DU īstenotie infrastruktūras modernizācijas projekti, kuru ietvaros uzlabotas studiju un pētniecības iespējas studiju virziena “Veselības aprūpe” studējošajiem:

* ERAF projekts „STEM, veselības aprūpes un mākslu studiju programmu modernizēšana Daugavpils Universitātē” (vienošanās Nr. 8.1.1.0/17/I/005, projekta realizācijas laiks: 2017. - 2020., DU kopējās izmaksas: 1 425 138,00 EUR). Projekta ietvaros attīstīta studiju programmu materiāltehniski-informatīvā bāze, iegādāta aparatūra, laboratoriju materiāli, inventārs un instrumenti, kā arī papildināti bibliotēku krājumi un attīstīts informācijas tehnoloģiju aprīkojums, lai spētu piedāvātu kvalitatīvu, starptautiskiem standartiem atbilstošu un konkurētspējīgu izglītību.
* ERAF projekts „Pētniecības infrastruktūras attīstīšana viedās specializācijas jomās un institucionālās kapacitātes stiprināšana Daugavpils Universitātē” (vienošanās Nr. 1.1.1.4/17/I/008”, projekta realizācijas laiks: 2017. - 2020., DU kopējās izmaksas: 3 069 684,21 EUR). Projekta ietvaros attīstīta infrastruktūra, iegādājoties jaunu aprīkojumu starptautiski novērtētajās pētniecības programmās definētajās prioritārās attīstības jomās: matemātika, fizika, nanomateriāli, materiālu inženierzinātnes, bioloģija.
* ERAF projekts „Daugavpils Universitātes studiju programmu kvalitātes uzlabošana un vides pieejamības nodrošināšana” (vienošanās Nr. 2010/0115/3DP/3.1.2.1.1/09/IPIA/VIAA/021, projekta realizācijas laiks: 2010. - 2015., DU kopējās izmaksas: 16 715 991 EUR). Projekta ietvaros veikta mācību korpusa auditoriju Parādes ielā 1 renovācija un pielāgošana cilvēkiem ar funkcionāliem traucējumiem, energoefektivitātes paaugstināšana, kā arī iekārtu, instrumentu, aprīkojuma un informācijas tehnoloģiju modernizēšana. Esošajam korpusam piebūvēta DU Dzīvības zinātņu un tehnoloģiju korpusa ēka ar mācību un zinātnisko laboratoriju telpām, kas projekta ietvaros aprīkotas ar mūsdienīgu aprīkojumu. DU Studiju un pētniecības centrā “Ilgas” renovēta Ilgu muižas ēka, ēkā iekārtotas studiju un zinātniskās laboratorijas, mācību auditorijas un kolekciju glabāšanas telpas. Modernizēta arī DU bibliotēka, kas aprīkota ar jaunām iekārtām un mēbelēm. Visās projekta ietvaros modernizētajās telpās nodrošināta piekļuve cilvēkiem ar dažādiem funkcionāliem traucējumiem.

Visiem DU studējošajiem ir nodrošināta ne tikai mūsdienu prasībām atbilstoša studiju vide, bet arī pieejama mūsdienu prasībām atbilstoša sadzīves infrastruktūra – renovētas kopmītnes, sporta komplekss ar baseinu u.c.

Studiju un pētnieciskais process pietiekamā daudzumā ir nodrošināts ar nepieciešamo biroja kopēšanas tehniku, vizuālās prezentācijas tehniku, videofilmēšanas un videoreproducēšanas aparatūru, modernu fototehniku un audiotehniku. Studējošajiem un docētājiem pastāvīgi ir pieejams Internets un lokālā DU tīkla Interneta pieslēgums, e-studiju vide Moodle, kā arī iespēja izmantot e-pastu un telekonferences, dažādu tiešsaistes platformu, piem., ZOOM izmantošanas iespējas.

2.3.3.Sniegt informāciju par sistēmu un procedūrām, kuras tiek piemērotas metodiskā un informatīvā nodrošinājuma pilnveidei un iegādei: Raksturojums un novērtējums par bibliotēkas un datubāzu pieejamību studējošajiem (t.sk. digitālajā vidē) un atbilstību studiju virziena vajadzībām, ietverot informāciju par bibliotēkas darba laika piemērotību studējošo vajadzībām, telpu skaitu/ platību, piemērotību pastāvīgam studiju un pētniecības darbam, bibliotēkas piedāvātajiem pakalpojumiem, pieejamo literatūru studiju virziena īstenošanai, studējošajiem pieejamajām datubāzēm atbilstošajā jomā, to lietošanas statistiku, bibliotēkas krājumu papildināšanas procedūru un datubāzu abonēšanas procedūru un iespējām.

Bibliotēkas krājuma papildināšana un datubāžu abonēšana notiek pēc fakultāšu docētāju pieprasījuma. Iesniegumus par grāmatu iepirkšanu regulāri (katru studiju gadu) izskata un apstiprina DU Budžeta komisija, tādējādi īstenojot mehānismu jaunāko izdevumu iegādei DU bibliotēkā. Bibliotēka neveic krājuma digitalizāciju, taču bibliotēkas informatīvajā sistēmā tiek augšupielādēti DU studējošo noslēguma darbi. Bibliotēka regulāri informē fakultātes par jaunāko literatūru, par datubāžu izmēģinājumiem un abonēšanas iespējām, lai fakultāšu docētāji un studējošie varētu iepazīties ar jauniem piedāvājumiem.

Docētajiem un studējošajiem ir pieejami DU Bibliotēkas piedāvātie pakalpojumi – bibliotēkas elektroniskais katalogs, grāmatu pasūtīšana, rezervēšana un pagarināšana internetā, automatizēta lietotāju apkalpošana, kā arī piekļuve elektroniskajām datubāzēm. Bibliotēkas lietotājiem ir iespēja izmantot brīvpieejas lasītavu ar 60 darba vietām, t.sk. 15 datorizētām, abonementu, Bibliogrāfijas un informācijas sektoru. Kopējā bibliotēkas platība ir 1000 m2, t. sk. lietotāju apkalpošanas telpas – 400 m2. Bibliotēkas krājums ir 267655 vienības, t.sk. grāmatas – 233868, periodiskie izdevumi – 20322, citi izdevumi – 13465. DU tīklā tiek nodrošināta piekļuve sekojošām elektroniskajām datubāzēm:

* EBSCO Publishing (tā ietver 8 datu bāzes: Academic Search Elite, Business Source Premier, MasterFILE Priemer, Newspaper Source, ERIC, Business Wire News, MEDLINE, Health Source – Consumer Edition, Agrikola); ir pieejami aptuveni 10 000 zinātniskie žurnāli vairākās zinātņu nozarēs.
* Cambridge Journals online; ir pieejami 100 zinātniskie žurnāli vairākās zinātņu nozarēs.
* Westlaw International. Datu bāze tiesību nozarē.
* HeinOnline. Datu bāze tiesību nozarē.
* NAIS. Latvijas normatīvo aktu bāze.
* EastView Information Service. Datu bāze humanitārā un sociālā nozarē. LETAs arhīvs. Nacionālās ziņu aģentūras resursi.
* Science Direct. Daudznozaru datu bāze, no kuras pieejami ap 380 žurnālu nosaukumu pilni teksti.
* Web of Science, daudznozaru datu bāze.
* Nozare.lv. Aktuāla informācija 30 svarīgākajās Latvijas biznesa nozarēs.
* World Bank e-library. Pasaules Bankas dokumenti un publikācijas.
* Likumi.Lid.lv. Latvijas Republikas un Eiropas Savienības normatīvie dokumenti vides un dabas aizsardzības jomā.
* Letonika. Letonika ir latviska uzziņu un tulkošanas sistēma internetā. Patlaban šie resursi ietver Latvijas Enciklopēdisko vārdnīcu, Terminu vārdnīcu, tulkojošās un skaidrojošās datorvārdnīcas u.c.
* Studējošajiem pieejamas arī DU laboratoriju zinātniskās bibliotēkas ar vairāk nekā 50 regulāri papildināmiem ārvalstu zinātniskajiem žurnāliem.

Studiju un bakalaura darbu izstrādei, kā arī mācību līdzekļu izveidei tiek piedāvāti fakultātē esošie datori, kas aprīkoti ar attiecīgo programmatūru (*Cubasis, Sibelius, Sound Forge, Sonor* u. c.).

DU bibliotekā ir apkopoti brīvpieejas interneta resursi, e-grāmatas un e-žurnāli (Medicīna/ Medicīnas zinātnes), ko izmanto gan docētāji gan arī studenti (<https://du.lv/par-mums/struktura/biblioteka/brivpieejas-interneta-resursi/>). Bibliotēkas darba laiks ir piemērots studējošo vajadzībām. Pēc studējošo sūdzībām par bibliotēkas īso darba laiku darba dienās un nepieejamību sestdienās, kopš 2018.gada rudens semestra mainīts DU bibliotēkas darba laiks (Darba dienās: no plkst. 9.00 – 20.00, Sestdienās: no plkst. 10.00 – 16.00.), par ko studējošie sniedza pozitīvu vērtējumu.

DU Veselības aprūpes katedras (VAK) telpās studentiem un docētajiem ir pieejama labiekārtota bibliotēka, kas sastāv no abonementa, mūsdienīgi aprīkotas lasītavas ar iespēju studējošajiem tajā ērti darboties, un grāmatu krātuves. Bibliotēkā ir 6 jauni datori ar platekrāna monitoriem, interneta un Wi-Fi pieslēgums. Lasītavā ir 20 lietotāju darba vietas. Bibliotēka pilnībā nodrošina izglītojamos ar nozarei atbilstošu mācību literatūru un periodiku latviešu, angļu un krievu valodās, regulāri informē par jaunumiem, izmantojot e-vidi, iepazīstina ar jaunākajām tehnoloģijām, attīsta informācijas meklēšanas un lietošanas prasmes, atbalsta un sekmē studiju procesu kopumā, veic elektronisko izdevumu un citu dokumentu uzkrāšanu, sistematizēšanu, kataloģizēšanu, bibliografēšanu un saglabāšanu, kā arī nodrošina tajā esošās informācijas publisku pieejamību un izmantošanu.

DU studējošie var izmantot arī DU VAK bibliotēku. DU VAK bibliotēkas krājumu veido grāmatas, seriālizdevumi un audiovizuālie dokumenti; fizisko vienību kopskaits ir 8984. Lai mācību process kļūtu mūsdienīgāks, kvalitatīvāks, ik gadu bibliotēka tiek papildināta ar ievērojamu daudzumu jaunu informācijas avotu, bet pēc satura novecojušie eksemplāri tiek izslēgti no krājuma. Tādējādi koledžas bibliotēkā tiek nodrošināta nepārtraukta krājuma aktualitātes saglabāšana. Bibliotēkas lietotājiem ir pieejams gan abonements (ar mācību grāmatām, nozaru literatūru un daiļliteratūru), gan arī mūsdienīgi aprīkota lasītava. Lasītavā ir 20 lietotāju darba vietas, 5 jauni datori ar platekrāna monitoriem, 2 printeri, interneta un Wi-Fi pieslēgums, kas ļauj lietotājiem pilnvērtīgi izmantot elektroniskos resursus, izmantot gan elektroniskos katalogus, gan datubāzes. Lasītavā bibliotēkas lietotājiem ir iespēja labiekārtotā vidē strādāt ar uzziņu literatūru, citiem vērtīgiem iespieddarbiem, kā arī meklēt informāciju elektroniskajos resursos. Bibliotēka veic tematiskus informācijas materiālu apkopojumus, sniedz konsultācijas darbam ar datoru, apmāca darbam ar elektroniskajiem katalogiem un datubāzēm. Informācijas avotu atlases procesā studenti tiek sagatavoti darbam ar Bibliotēku informācijas sistēmu “Alise”, ar koledžas bibliotēkas elektronisko katalogu, Latvijas Nacionālās bibliotēkas veidotajām datubāzēm, tai skaitā ar Nacionālās bibliogrāfijas datubāzi, kura tiek izmantota operatīvai informācijas atlasei medicīnas žurnālos, kā arī bibliotēkas lietotāji tiek konsultēti par PubMed, EBSCO un citu medicīnas nozares elektronisko resursu izmantošanas iespējām. Bibliotēkas lietotājiem tiek piedāvāts strādāt ar e-grāmatu un e-žurnālu datubāzēm, periodiskajiem izdevumiem tiešsaistē, interneta vārdnīcām un enciklopēdijām. Studējošo un docētāju ērtībām koledžas bibliotēkas elektroniskā kataloga vietnē ir ievietotas noderīgās saites operatīvākai informācijas ieguvei. Tās ir: Latvijas Republikas Veselības ministrijas mājaslapa, E-veselība.lv, Medicine.lv, datubāze PubMed, Nacionālā enciklopēdija, datubāze Likumi.lv, kā arī datubāze lvportals.lv – palīgs tiesību aktu izpratnei.

Kopējais iespieddarbu skaits uz 01.01.2021. ir 8984 eksemplāri, no tiem grāmatas - 8018 eksemplāri, 24 audiovizuālie dokumenti un 8 nosaukumu periodiskie izdevumi (piem., Ārsts.lv, Doctus, Latvijas Ārsts u.c.).

2.3.4. Sniegt raksturojumu un novērtējumu par informācijas un komunikācijas tehnoloģiju risinājumiem, kas tiek izmantoti studiju procesā (piemēram, MOODLE). Ja studiju virzienam atbilstošās studiju programmas īsteno tālmācībā, jānorāda arī šai studiju formai īpaši piemērotie rīki.

Studiju process daļēji balstās uz vairākiem e-studiju vides principiem. Tiek izmantotas e-studiju videi piemērotas mācību organizācijas formas un metodes.

DU ir attīstīta e-studiju vide (Moodle), kā arī tiešās komunikācijas nodrošināšanas rezultātā (e-pasts, konsultācijas) ir pieejama informācija katrā studiju kursā. DU docētāji sistemātiski izmanto e-studiju vidi Moodle (<https://estudijas.du.lv/>) un ievieto tajā dažādus studiju materiālus: lekciju, semināru un praktisko nodarbību materiālus, kas ir atbalsts studējošo patstāvīgā darba veikšanai. Vienlaikus ar e-studiju starpniecību tiek mazināts studējošo atbiruma risks tādos gadījumos, ja nav iespējas pilnībā apmeklēt visus studiju kursus darba vai veselības stāvokļa dēļ. E-studiju vides aktivizēšana ir nozīmīgs solis studējošo kritiskās masas uzturēšanas veicināšanai, tādējādi nodrošinot speciālistu sagatavošanu ne tikai Austrumlatvijas reģionam, ko pārstāv lielākā daļa DU studējošo, bet arī citiem Latvijas reģioniem un ārvalstīm.

Studiju kursu ietvaros tiek paredzēta patstāvīgo un pārbaudes darbu vai pievienošana e-studiju vidē Moodle vai sūtīšana pa e-pastu, darbu novērtējumu un recenziju saņemšana e-studiju vidē Moodle vai pa e-pastu, konsultācijas e-vidē, iespēja izmantot bibliotēkas un interneta resursus. Tādējādi, integrējot daudzveidīgus mūsdienīgus IT risinājumus (e-pasts, Moodle, ZOOM, Skype, Facebook), programmā tiks piedāvāti elastīgāki nosacījumi e-studijām. E-studiju vide Moodle ir sinhronizēta ar DU informatīvo sistēmu DUIS, kas atvieglo studējošo piekļuvi e-studiju vidē veidotiem studiju kursiem bez papildu reģistrēšanās.

DU regulāri tiek organizēti profesionālās pilnveides kursi docētājiem, piemēram, Studiju kursu veidošana e-studiju vidē Moodle, “E-studiju vides MOODLE izmantošana attālināto studiju procesā, vērtēšana e-studiju vidē MOODLE”. Nepieciešamības gadījumā docētājiem tiek nodrošinātas individuālas konsultācijas. Studējošie tehnisko atbalstu var saņemt Studējošo servisa centrā un fakultāšu dekanātos.

E-studiju vidē Moodle docētāji var ievietot arī savas lekcijas arī video formātā. Video lekciju filmēšanas procesu īsteno Informācijas un komunikāciju tehnoloģiiju daļa. DU, Parādes ielā 1a, 130. auditorijā ir pieejams mūsdienīgs aprīkojums, kas ļauj veidot mācību, informatīvos un reklāmas videomateriālus, kā arī nodrošina konferenču tiešās translācijas interneta vidē. Video lekcijas tiek glabātas DU serverī un ir pieejamas Moodle vidē katrā atbilstošajā studiju kursā.

DU darbojas informatīvā sistēma DUIS, kurā tiek ievadīti visu studiju kursu apraksti, pieejams nodarbību saraksts, un studējošais savā profilā var redzēt savas sekmes un individuālos rīkojumus, kas saistīti ar studiju procesu.

DU DVAF fakultātē ir pieejams studiju virziena “Veselības aprūpe” realizēšanai nepieciešamais metodiskais nodrošinājums: metodiskie materiāli studiju, bakalaura darbu izstrādei un profesionālo prakšu nolikumi.

Studiju un pētnieciskais process pietiekamā daudzumā ir nodrošināts ar nepieciešamo kserokopēšanas tehniku, vizuālās prezentācijas tehniku, videofilmēšanas un videoreproducēšanas aparatūru, modernu fototehniku un audiotehniku. Studējošajiem un docētājiem pastāvīgi ir pieejams Internets un lokālā DU tīkla Interneta pieslēgums, e-studiju vide Moodle, kā arī iespēja izmantot e-pastu un telekonferences, dažādu tiešsaistu platformu, piem., ZOOM izmantošanas iespējas.

2.3.5. Sniegt informāciju par mācībspēku piesaistes un/ vai nodarbinātības procesiem (t.sk. vakanču izsludināšana, darbā pieņemšana, ievēlēšanas procedūra u.c.), novērtēt to atklātību.

Ievēlēšana akadēmiskajos amatā norit saskaņā ar “Nolikuma par vēlēšanām akadēmiskajos amatos Daugavpils Universitātē” prasībām (<https://du.lv/wp-content/uploads/2021/12/Nolikums-par-velesanam-akademiskajos-amatos-DU_APSTIPRINATAIS.pdf>).

Informācija par akadēmisko amatu vakancēm un konkursa sludinājumi tiek publicēti DU mājas lapā un/vai LR oﬁciālajā izdevumā “Latvijas Vēstnesis”, tādējādi dodot iespēju jebkuram interesentam mēneša laikā pēc konkursa izsludināšanas pieteikties darbam DU.

Akadēmiskajos amatos DU var ievēlēt gan Latvijas Republikas, gan ārvalstu pilsoņus, kuru akadēmiskā izglītība un profesionālā kvaliﬁkācija atbilst zinātnes vai mākslas nozares prasībām, studiju un pētniecības darbam DU un kuri pārvalda valsts valodu un profesionālo angļu valodu.

Pēc konkursa izsludināšanas un akadēmisko amatu pretendentu dokumentu saņemšanas fakultātes Dome (Senāts) vai zinātniskā institūta Zinātniskā padome visu zināšanai izliek pretendentu sarakstu uz attiecīgo akadēmisko amatu, uzrādot amatu un vakanču skaitu, kā arī pretendenta vārdu un uzvārdu, zinātnisko grādu un pašreiz ieņemamo amatu, kopējo zinātniskā un pedagoģiskā darba stāžu;

Fakultātes Domes (Senāta) vai zinātniskā institūta Zinātniskās padomes sēdē klātesošie tiek iepazīstināti ar pretendentu dokumentiem un motivētiem struktūrvienību atzinumiem par katru akadēmiskā amata pretendentu. Pēc pārrunām ar visiem attiecīgā amata pretendentiem, atklāti balsojot, Dome (Senāts) vai Zinātniskā padome pieņem lēmumu par ievēlēšanu vai neievēlēšanu attiecīgajā amatā.

2.3.6. Norādīt, vai ir izveidota vienota kārtība akadēmiskā personāla kvalifikācijas un darba kvalitātes nodrošināšanai un sniegt tās novērtējumu. Norādīt kvalifikācijas paaugstināšanas piedāvātās iespējas visiem mācībspēkiem (tajā skaitā informāciju par mācībspēku iesaisti aktivitātēs, mācībspēku iesaistes motivāciju, u.c.), sniegt piemērus un norādīt, kā tiek novērtēta izmantoto iespēju pievienotā vērtība studiju procesa īstenošanai un studiju kvalitātei.

DU ir izstrādāti iekšējie normatīvie akti un mehānismi, kas regulē akadēmiskā personāla kvaliﬁkācijas un darba kvalitātes nodrošināšanu:

* Nolikums par vēlēšanām akadēmiskajos amatos Daugavpils Universitātē (<https://du.lv/wp-content/uploads/2021/12/Nolikums-par-velesanam-akademiskajos-amatos-DU_APSTIPRINATAIS.pdf>);
* Daugavpils Universitātes akadēmiskā personāla zinātniskās aktivitātes vērtēšanas kārtība (skat. piel. *1.4.zinātniskās aktivitātes vērtēšanas kārtība*);
* Studējošo aptaujas (<https://aptaujas.du.lv/index.php/526982/lang-lv>).

Lai nodrošinātu kvalitatīvu un inovatīvu studiju virziena “Veselības aprūpe” programmu īstenošanu, būtiski ir piesaistīt augsti kvalificētus mācībspēkus – atzītus speciālistus, kuriem piemīt inovatīvā kapacitāte, t. sk. prasme izmantot mūsdienīgas darba metodes, un līderības kompetence. PBSP Fizioterapija un PBSP Māszinības iesaistāmo mācībspēku atlasei izmantoti vairāki kritēriji. Tie ir:

* mācībspēku kvalifikācijas atbilstība normatīvo aktu noteiktajām prasībām;
* atbilstošas valsts valodas un svešvalodu zināšanas.

Mācībspēku darbības vērtēšanas sistēmā izvirzīti šādi pamatkritēriji:

* izcilība – ilgtspējīga un nepārtraukta attīstība, nodrošinot procesu un resursu vadību;
* spēja efektīvi izmantot akadēmisko brīvību – brīvi izvēloties akadēmiskās darbības virzienus un metodes, radīt un publiskot jaunas zināšanas, atklāti diskutēt par to saturu, meklēt iespējas īstenot tās praksē;
* akadēmiskā kultūra – koleģiāla, uz akadēmiskās ētikas principiem balstīta, savstarpējas cieņas, prasīguma, ieinteresētības un atbalsta gaisotnē veidota sadarbība ar studējošajiem un citiem mācībspēkiem;
* atbildība par savu darbu sabiedrības un valsts priekšā atbilstoši DU kvalitātes vadības sistēmai un kvalitātes kultūrai.

Akadēmiskā personāla kvalifikācija atbilst Augstskolu likuma prasībām, jo visi docētāji ir ar maģistra/ārsta grādu vai zinātņu doktora grādu, vai fizioterapeita/māsas kvalifikāciju (atbilstoši profilējamam studiju kursam). DU tika pieņemts lēmums, ka (saskaņā ar Augstskolu likuma 39.pantu pantu, ievērojot nepieciešamību apgūt praktiskas iemaņas un zināšanas profesionālo studiju programmu profila priekšmetos) virzienā “Veselības aprūpe” viesdocenta amatu var ieņemt persona ar ārsta grādu, ja ir atbilstošs ārstniecības personas sertifikāts un vismaz septiņu gadu praktiskā darba pieredze pasniedzamajam priekšmetam atbilstošajā jomā. Studiju kursu docēšana ir pieļaujama mācībspēkiem ar maģistra grādu – gan vēlētiem, gan viesdocētājiem.

Lielākā daļa profesionālo studiju kursu docētāju ir nozarē praktizējoši speciālisti (fizioterapeiti/māsas ar maģistra grādu un ārsti).

Mācībspēku atlasē piemērojami arī specifiski fizioterapijas/māszinību studiju programmām atbilstoši kritēriji:

* praktiskā darba pieredze veselības aprūpes iestādēs;
* dalība starptautiski vai valstiski nozīmīgos veselības aprūpes vai pētniecības projektos pēdējo sešu gadu laikā;
* zinātniskās publikācijas veselības aprūpes un ar to saistītās jomās;
* ieguldījums dažādu metodisku materiālu, tai skaitā e-studiju līdzekļu, izstrādē;
* profesionālā pilnveide nozarei atbilstošajā jomā.

Būtisks kritērijs DU mācībspēku iesaistei ir pieredze ESF Projekta Nr.8.2.2.0/18/A/022 "Daugavpils Universitātes stratēģiskās specializācijas jomu akadēmiskā personāla profesionālās kompetences stiprināšana" īstenošanā. Projekts paredz Daugavpils Universitātes akadēmiskā personāla kompetences pilnveidi, sekmējot atjaunotni un starptautisko konkurētspēju. Projekta mērķis - Daugavpils Universitātes akadēmiskā personāla kapacitātes stiprināšana, iesaistot darbā ārzemju akadēmisko personālu, doktorantus un zinātniskā grāda pretendentus un realizējot DU akadēmiskā personāla kompetences pilnveidi. Projekta galvenās darbības Veselības aprūpes jomā:

* Doktorantu vai zinātniskā grāda pretendentu iesaiste akadēmiskajā darbā DU studiju virzienā „Veselības aprūpe”, paredzot vēlēta akadēmiskā personāla nodarbinātības nosacījumus.
* Ārvalstu akadēmiskā personāla nodarbinātība kā mācībspēkiem DU studiju virzienā „Veselības aprūpe”.
* Studiju virziena „Veselības aprūpe” akadēmiskā personāla pilnveides pasākumi.

Tika realizēti DU vēlētā akadēmiskā personāla kompetences pilnveides pasākumi:

* Stažēšanās pie komersanta (Daugavpils reģionālā slimnīca, Daugavpils bērnu veselības centrs, Rehabilitācijas centrs Rāzna, SIA Fiziofit, Fizioterapijas kabinets Vale) vismaz 100 stundu apjomā atbilstoši vēlēta akadēmiskā personāla attīstības pasākumu plānam.
* Profesionālās angļu valodas mācības.
* Specializētas mācības, kas attīsta akadēmiskā personāla līderību, sadarbības kompetenci ar industriju.

Detalizēta informācija par ESF Projekta Nr.8.2.2.0/18/A/022 "Daugavpils Universitātes stratēģiskās specializācijas jomu akadēmiskā personāla profesionālās kompetences stiprināšana" studiju virzienā “Veselības aprūpe” īstenošanu ir atspoguļota pielikumā (*2.3.6\_ESF\_Projekts\_SAM\_022*).

Lai nodrošinātu rekomendācijas izpildi, ESF projekta “Daugavpils Universitātes stratēģiskās specializācijas jomu akadēmiskā personāla profesionālās kompetences stiprināšana” (Nr. 8.2.2.0/18/A/022) ietvaros docētāju profesionālās kvalifikācijas pilnveidošanai DU 2020.-2022. gadā tika piedāvātas vairākas profesionālās pilnveides programmas, piemēram, “Saskarsmes un komunikāciju prasmes”, “Līderības ABC”, “Līderība kuočinga stilā”, “Saskarsme”, “Emocionālā inteliģence izglītībā”, “E-studiju materiālu un virtuālo studiju platformu izstrādes pamati”, “Tendences izglītības tehnoloģiju izmantošanā 21.gs.”. Minētā projekta ietvaros akadēmiskajam personālam tiks organizētas arī pašizaugsmes lekcijas par izgudrojumu komercializāciju, uzturu, ķermeņa veselību, personības harizmu un izdegšanas risku novēršanu, pretstresa dienas, profesionālās efektivitātes veicināšanas diennakts nometnes, pieredzē balstītas mācības un vizītes uz uzņēmumiem atbilstoši studiju virzienu tematikai Latvijā. Piedaloties semināros, akadēmiskajam personālam ir iespēja pilnveidot savu profesionālo kompetenci un attīstīt mācīšanās prasmes.

„ERASMUS+” programma atbalsta personāla attīstību – DU docētāji dodas uz kādu no ārvalstu sadarbības augstskolām vai arī iesaistās personāla mācībās, pilnveidojot profesionālās kompetences, nodrošinot dalību mācībās, darba vērošanā ārvalstu sadarbības augstskolā vai nozares organizācijā. Ārvalstu mobilitātes DU docētājiem un personālam dod iespēju gūt zināšanas un konkrētas prasmes, mācoties no ārvalstu partneru pieredzes un labās prakses, kā arī uzlabo praktiskās iemaņas, kas nepieciešamas darbā DU un profesionālajā attīstībā, iedrošina akadēmisko personālu paplašināt un uzlabot piedāvāto studiju kursu klāstu un saturu, kā arī ļauj studentiem, kuriem nav iespējas piedalīties mobilitātes programmā, gūt labumu no zināšanām un pieredzes, ko sniedz citu Eiropas valstu augstskolu akadēmiskais personāls un ārvalstu vieslektori, veicina zināšanu un pedagoģisko metožu pieredzes apmaiņu starp Eiropas augstākās izglītības iestādēm. Studiju virziena docētāji paaugstina savu kvaliﬁkāciju, stažējoties ārvalstīs un lasot lekcijas ārvalstu izglītības iestādēs. (*2.5.3\_mācībspēku ienākoša un izejoša mobilitāte*).

Studiju virziena „Veselības aprūpe” akadēmiskais personāls piedalās akadēmiskajās un metodiskajās konferencēs, semināros un kvaliﬁkācijas pilnveides kursos kā lektori vai klausītāji, regulāri pilnveidojot studiju kursus ar inovatīvām studiju formām un mūsdienīgām metodēm.

Pilnveidojot prasmes strādāt attālināti, studiju virziena “Veselības aprūpe” docētāji regulāri piedalās apmācībās, piem., lai nodrošinātu pilnvērtīgu e-studiju vides *Moodle* iespēju izmantošanu. ESF projekta “Studiju programmu fragmentācijas samazināšana un resursu koplietošanas stiprināšana Daugavpils Universitātē”, Nr. 8.2.1.0/18/A/019 ietvaros tika organizēti semināri docētājiem nepieciešamo studiju kursu atbalsta materiālu izstrādei un integrācijai studiju procesā.

2.3.7. Sniegt informāciju par studiju virzienam atbilstošo studiju programmu īstenošanā iesaistīto mācībspēku skaitu, mācībspēku akadēmiskās, administratīvās (ja piemērojams) un pētnieciskās slodzes analīzi un novērtējumu.

Viens no nozīmīgākajiem kvalitātes nodrošināšanas faktoriem studiju virziena “Veselības aprūpe” programmu realizācijā ir mācībspēki. PBSP “Fizioterapija” un PBSP “Māszinības” nodrošina 83 docētāji (*2.3.7\_pamatinformcija par macibspekiem*). 44 docētājiem pamatievēlēšanas vieta ir DU, 39 ir viesdocētāji. 49 docētāji  pārstāv veselības aprūpes profesionālo vidi Latvijā - 17 ir ar ārsta grādu, 15 sertificēti fizioterapeiti ar maģistra grādu un 16 māsas ar maģistra grādu, ergoterapeits, ārsts-internists, ārsta palīgs.  27 docētājiem (32%) ir doktora zinātniskais grāds.

Studiju virzienā “Veselības aprūpe” nodarbinātā akadēmiskā personāla valsts valodas zināšanas atbilst noteikumiem par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, resp., tās ļauj jebkuru studiju virziena kursu pilnvērtīgi docēt valsts valodā.

2.3.8. Studējošajiem pieejamā atbalsta, tajā skaitā atbalsta studiju procesā, karjeras un psiholoģiskā atbalsta, īpaši norādot atbalstu, kas paredzēts konkrētām studējošo grupām (piemēram, studējošajiem no ārvalstīm, nepilna laika studējošajiem, tālmācības studiju formā studējošajiem, studējošajiem ar īpašām vajadzībām u.c.) novērtējums.

DU infrastruktūra ir modernizēta un pielāgota, uzlabojot vides pieejamību personām ar funkcionāliem traucējumiem (kustību, redzes, dzirdes traucējumiem), kā arī ir izveidotas bērnistabas, kas paredzētas studējošajiem jaunajiem vecākiem – mazuļu pārtīšanai un barošanai, un rotaļistaba – studējošo bērnu nodarbināšanai nodarbību laikā (<https://du.lv/par-mums/vides-pieejamiba/>).

Latvijas Invalīdu un viņu draugu apvienība “APEIRONS” Daugavpils Universitātei 2016. gadā piešķīra balvu nominācijā “Izglītība visiem” ar pamatojumu, “ka Daugavpils Universitāte kā augstskola ir visvairāk darījusi vides pieejamības nodrošināšanā. DU kļuva pieejama cilvēkiem ar īpašām vajadzībām – studentiem ir ideāli apstākļi, lai pilnvērtīgi apmeklētu mācības”. DU ir modernizējusi telpas un ēkas ne tikai cilvēkiem ar kustību, bet arī ar redzes traucējumiem, ko īpaši atzīmē vides pieejamības konkursa vērtētāji, norādot, ka “ēkā ir viegli orientēties un pārvietoties visiem – <https://www.la.lv/ne-tikai-ieklut-eka-bet-ari-parvietoties-invalidu-apvieniba-apbalvo-labakos-vides-pieejamibas-veicinatajus>.

Studējošie var izmantot dažādas DU: datorklasi, auditorijas konsultācijām, sanāksmēm, bibliotēkas telpas literatūras analīzei, patstāvīgo un pētniecisko darbu sagatavošanai, kā arī speciāli aprīkotas telpas konferenču rīkošanai, studiju un ārpusstudiju aktivitātēm (DU Sporta komplekss).

Medicīnisko atbalstu docētāji un studējošie var saņemt sertificētā veselības kabinetā, kurā pirmo palīdzību dažādu saslimšanu gadījumā sniedz ārsta palīgs.

**2.4. Zinātniskā pētniecība un mākslinieciskā jaunrade**

*Zinātniskā pētniecība vai, vērtējot studiju virzienu "Mākslas", arī mākslinieciskā jaunrade, vai vērtējot profesionālās programmas - lietišķā pētniecība.*

2.4.1. Studiju virziena zinātniskās un/ vai lietišķās pētniecības, un/vai mākslinieciskās jaunrades virzienu raksturojums un novērtējums, atbilstība augstskolas/ koledžas un studiju virziena mērķiem un zinātnes un/ vai mākslinieciskās jaunrades attīstības līmenim (atsevišķi raksturot doktora studiju programmu nozīmi, ja piemērojams).

Kā liecina apkopotie dati, studiju virziena mācībspēki un viesdocētāji mērķtiecīgi un regulāri iesaistās dažādās profesionālās pilnveides aktivitātēs viņu zinātniskajām interesēm atbilstošajās jomās gan DU, gan arī ārzemju augstskolās. Līdztekus akadēmiskajam darbam augstskolā mācībspēkiem ir praktiskā pieredze veselības aprūpes projektos. Šāda veida aktivitātes veicina vispusīgu izpratni par māsu un fizioterapeitu izglītības darba specifiku, tādējādi arī studiju procesā nodrošinot tiešu teorijas un prakses vienotību.

Programmā iesaistītā akadēmiskā personāla pētnieciskā darba virzieni ir orientēti uz studiju programmas sekmīgu īstenošanu un vairumā gadījumu ir saistīti ar docētāju specializāciju programmas ietvaros. Docētāji sagatavo zinātniskus rakstus, t.sk., starptautiski recenzējamos žurnālos, piedalās konferencēs un praktiskajos semināros, apmācību, stažēšanās un dažādos zinātniskajos pasākumos, publicē mācību grāmatas un izstrādā metodiskos materiālus, piedalās starptautiskos un nacionālajos pētnieciskajos projektos (mācībspēku publikācijas pēdējos 6 gados (2017–2023) ir apkopotas piel. *2.4.4\_Macibspeku zinatniskas darbibas apkopojums*).

Studiju virziena “Veselības aprūpe” zinātnisko un/ vai lietišķo pētniecību nosacīti varētu iedalīt četrās grupās: 1) pētījumi, kas saistīti ar studējošo pētījumiem (fiziskā veselība, fiziskā aktivitāte; balsta un kustību aparāta traucējumi un to novēršana; pacientu ar dažādām saslimšanām rehabilitācijas efektivitāte un medicīniskās rehabilitācijas iespējas Latgales reģionā); 2) akadēmiskā personāla klīniskie pētījumi (doc. D. Vasiļjevs, doc. I. Skrinda, as. prof. N. Kakurina, as. prof. A. Požarskis); 3) pētījumi, kuri tiek veikti sadarbībā ar DZTI (A. Rubika, I. Krams, I. Kaminska, E. Grāvele, L. Lukjaņenko u.c.); 4) Dabaszinātņu un veselības aprūpes fakultātes Veselības aprūpes katedras pētījumi (Z. Rožkalne, , L. Antoņeviča, I. Kaminska).

Akadēmiskā personāla veiktie pētījumi ir nozīmīgs ieguldījums gan viņu pārstāvošās nozares attīstībā, gan arī studiju programmas attīstībā, studiju satura pilnveidošanā un aktualizācijā. Pētījumi aptver gan teorētiskos aspektus, gan nozaru aktualitātes un novitātes, kas tiek izmantotas docētāju studiju kursos, tādējādi veicinot pētnieciskā un studiju procesa mijiedarbību un būtiski uzlabojot arī studiju procesa kvalitāti. Pastāvīgi tiek stimulēta studējošo līdzdalība zinātniskajās un praktiskajās konferencēs un semināros arī klausītāju statusā.

2.4.2. Zinātniskās un/ vai lietišķās pētniecības, un/vai mākslinieciskās jaunrades sasaiste ar studiju procesu, tajā skaitā rezultātu izmantošanas studiju procesā raksturojums un novērtējums.

Studiju procesa ietvaros nepārtraukti tiek sekots līdzi jaunākajām aktualitātēm nozarē – akadēmiskais personāls piedalās projektos, rezultāti tiek izmantoti studiju kursu satura aktualizēšanā. Docētāji aktīvi piedalās pētījumu rezultātu aprobācijā un izplatīšanā, uzstājoties zinātniskajās un praktiskajās konferencēs un semināros. Zinātniskajos pasākumos iegūtā informācija tiek izmantota studiju kursu un studiju un bakalaura darbu vadīšanā, kā arī mācību līdzekļu sagatavošanā. Akadēmiskā personāla pētnieciskā un radošā darbība ir cieši saistīta ar studiju procesu, tādējādi tiek panākta starpdisciplinaritāte studējošo zināšanu un prasmju izkopšanā.

Ir ļoti būtiski, ka virzienā iesaistītais akademiskais personāls nodrošina novatorisku studiju vidi un profesionālo pieredzi studentiem virziena studiju programmās. Jānorāda, ka šobrīd ļoti liels uzsvars zināšanu pārnesē tiek likts uz studiju darba mijiedarbību ar pētniecību un uz zinātnes sasniegumiem balstītu studējošo apmācību. Ir būtisks šī aspekta starpdisciplinārais aspekts un dažādu studiju programmu un dažāda līmeņa studējošo (tajā skaitā PBSP “Fizoterapija” un “Māszinības”) iekļaušana aktuālo zinātnes un līdz ar to sabiedrības kopumā problēmu risināšanā.

Sabiedrības attīstības procesā liela nozīme ir zinātnes komunikācijai. Virziena akademiskais personāls ir ļoti aktīvs šajā jomā, iesaistoties Daugavpils Zinātnes festivāla, Zinātnieku nakts, DU Zinātnes skolas pasākumos, nodrošinot apmācības, lekcijas, interaktīvus pasākumus dažādām vecumu grupām, kā arī iesaistoties zinātniski pētniecisko darbu izstrādes konsultēšanā un izvērtēšanā. DU ir starptautisko asociāciju, kuras darbojas zinātnes komunikācijas jomā (EUSEA), biedrs.

2.4.3. Starptautiskās sadarbības zinātniskajā un/ vai lietišķajā pētniecībā, un/ vai mākslinieciskajā jaunradē raksturojums un novērtējums, norādot arī kopīgos projektus, pētījumus u.c. Norādīt studiju programmas, kuras iegūst no šīs sadarbības. Norādīt turpmākos plānus starptautiskās sadarbības zinātniskajā pētniecībā un/ vai mākslinieciskajā jaunradē attīstībai.

DU akadēmiskā personāla kompetence tiek pilnveidota, iesaistoties mobilitātēs Eiropas Savienības atbalsta programmas izglītības, apmācības, jaunatnes un sporta jomā „ERASMUS+” ietvaros. Ir noslēgti sadarbības līgumi ar vairāk nekā 90 augstākās izglītības iestādēm 22 valstīs.

„ERASMUS+” programma atbalsta docēšanu – DU docētāji dodas uz kādu no ārvalstu sadarbības augstskolām vai arī iesaistās personāla mācībās, pilnveidojot profesionālās kompetences, nodrošinot dalību mācībās, darba vērošanā ārvalstu sadarbības augstskolā vai citā atbilstošā organizācijā. Mācību mobilitātes mērķi DU docētājiem un personālam dod iespēju gūt zināšanas un konkrētas prasmes, mācoties no ārvalstu partneru pieredzes un labās prakses, kā arī uzlabot praktiskās iemaņas, kas nepieciešamas darbā DU un profesionālajā attīstībā, iedrošināt akadēmisko personālu paplašināt un uzlabot piedāvāto studiju kursu klāstu un saturu, ļauj studentiem, kuriem nav iespējas piedalīties mobilitātes programmā, gūt labumu no zināšanām un pieredzes, ko sniedz citu Eiropas valstu augstskolu akadēmiskais personāls un ārvalstu vieslektori, veicina zināšanu un pedagoģisko metožu pieredzes apmaiņu starp Eiropas augstākās izglītības iestādēm.

Pēdējos gados studiju virziena “Veselības aprūpe” docētājiem veidojas sadarbība ar Rehabilitation Department of Kaunas University of Applied Sciences, Medical University of Sofia, kā arī ar Department of Holistic Medicine and Rehabilitation of Klaipeda University (*2.5.3\_mācībspēku ienākoša un izejoša mobilitāte*, *2.5.3\_DU studejoso ienakosa\_izejosa\_mobilitate*).

2.4.4. Norādīt, kā tiek nodrošināta un veicināta mācībspēku iesaiste zinātniskajā un/ vai lietišķajā pētniecībā, un/vai mākslinieciskajā jaunradē. Akadēmiskā personāla zinātniskās un/ vai lietišķās pētniecības, un/vai mākslinieciskās jaunrades studiju virzienam atbilstošajā nozarē raksturojums un novērtējums, sniedzot piemērus.

DU tiek veicināta akadēmiskā personāla attīstība un pilnveide, virzoties uz kompetentu personālsastāvu. Vairumam docētāju ir pieredze nozarē, kas apliecina viņu atbilstību darbam programmā. Mācībspēku zinātnisko kapacitāti apliecina publikācijas, kas indeksētas *Web of Science* un *SCOPUS* datu bāzēs, vadīto noslēguma darbu t.sk. promocijas darbu) skaits un pētījumi, kuru īstenošanā piedalās studiju programmas docētāji. DU ik gadu notiek mācībspēku zinātniskās darbības novērtēšana, kuras ietvaros tiek vērtēti pētnieciskā darba rezultāti, darbība projektos, kā arī pedagoģiskais un organizatoriskais darbs. Studiju procesa ietvaros nepārtraukti tiek sekots līdzi jaunākajām aktualitātēm nozarē – akadēmiskais personāls piedalās projektos, rezultāti tiek izmantoti studiju kursu satura aktualizēšanā. Docētāji aktīvi piedalās pētījumu rezultātu aprobācijā un izplatīšanā, uzstājoties zinātniskajās un praktiskajās konferencēs un semināros. Zinātniskajos pasākumos iegūtā informācija tiek izmantota studiju kursu un darbu vadīšanā, kā arī mācību līdzekļu sagatavošanā. Akadēmiskā personāla pētnieciskā un radošā darbība ir cieši saistīta ar studiju procesu, veicinot studentiem izpratni par inovāciju nozares saistību ar reālās organizācijas vajadzībām. Programmas personālu veido pasniedzēji, kuri studiju procesu pilnveidošanā regulāri sadarbojas, tādējādi tiek panākta starpdisciplinaritāte studējošo zināšanu un prasmju izkopšanā.

Būtiski atzīmēt, ka katrs studiju programmas realizācijā iesaistītais mācībspēks ir aktīvs zinātnieks, nodrošinot zinātnes balstītas studijas. DU darbojas akadēmiskā personāla motivācijas sistēma, zinātnes rezultatīvo rādītāju kaskadēšana līdz zinātniskā darbinieka līmenim, t. sk., nosakot šādus kritērijus: *WoS/SCOPUS* publikāciju skaits (vismaz 1 gada laikā); dalība pētniecības projektos; dalība starptautiskajos zinātniskajos pasākumos (vismaz 1 dalība gada laikā); pētniecības mobilitāte (vismaz 1 dalība 2 gadu laikā) u.c. Gadījumos, kad docētājs neatbilst izvirzītajām prasībām, DU var pieņemt lēmumu par līguma laušanu.

2.4.5. Norādīt, kā tiek nodrošināta un veicināta studējošo iesaiste zinātniskajā un/ vai lietišķajā pētniecībā, un/ vai mākslinieciskajā jaunradē. Novērtēt un raksturot katra studiju programmas līmeņa, kurš tiek īstenots studiju virzienā, studējošo iesaisti zinātniskajā un/ vai lietišķajā pētniecībā, un/vai mākslinieciskajā jaunradē, sniedzot piemērus studējošajiem piedāvātajām un izmantotajām iespējām.

Studiju virziena “Veselības aprūpe” PBSP “Fizioterapija” studējošo pētījumu galvenie virzieni ir:

* fiziskā veselība, fiziskās attīstības parametri, fiziskā aktivitāte;
* balsta un kustību aparāta traucējumi un to novēršana;
* pacientu ar dažādām saslimšanām rehabilitācijas efektivitāte un medicīniskās rehabilitācijas iespējas Latgales reģionā.

Studiju virziena “Veselības aprūpe” PBSP “Māszinības” studējošo pētījumu galvenie virzieni ir:

* aprūpes procesa organizēšana pacientiem ar dažāda veida slimībām;
* dažādu slimību profilakses pasākumi;
* stresa pārvarēšana māsām Covid 19 pandēmijas laikā;
* iedzīvotāju uztura paradumi, dzīves kvalitāte;
* iedzīvotāju apzinātība par dažādu slimību cēloņiem, diagnostikas iespējām.

Izstrādājot studiju un bakalaura darbus, studējošie veic pētījumus gan katedras laboratorijā, gan veselības aprūpes iestādēs, izmantojot pēdējos gados iegādāto moderno aprīkojumu. Pēdējos gados ir bijušas vairākas uzstāšanās starptautiskajās konferencēs un publikācijas ar studējošo līdzdalību. Ik gadu DU starptautiskās zinātniskās konferences ietvaros tiek organizēts zinātņu nozares “Veselības zinātnes” sekcijas darbs, kurā studenti ziņo par studiju un bakalaura darbos sasniegtajiem rezultātiem.

Studiju darbu un bakalaura darbu veselības aprūpē tēmas tiek saskaņotas ar darbu vadītājiem un apstiprinātas katedras sēdē, izvērtējot izvirzītās tēmas aktualitāti mūsdienām un izvēlētajai studiju programmai. Pēdējā studiju semestra beigās tiek noorganizēta bakalaura darbu priekšaizstāvēšana, kurā tiek vērtēta bakalaura darba izstrādes laikā veiktā praktiskā pētījuma kvalitāte un bakalaura darba atbilstība prasībām, kā arī lemts par pielaišanu bakalaura darba aizstāvēšanai.

Izstrādājot studiju un bakalaura darbus, studējošie veic daudzveidīgu pētniecisko darbību veselības aprūpes jomā. Par rezultātiem tiek ziņots ne tikai Valsts pārbaudījumu laikā, bet arī konferencēs. Tā DU 58.starptautiskajā zinātniskajā konferencē uzstājās PBSP Fizioterapija IV studiju gada studente Daiga Alika-Skrupska un AMSP Biologija maģistrante fizioterapeite Anastasija Vlasova. Konferencē „Rehabilitācijas iespējas un izaicinājumi III” PBSP Fizioterapija IV studiju gada studente Daiga Alika-Skrupska ziņoja par pētījumu „Kardiovaskulāro saslimšanu riska faktoru izplatība DU darbiniekiem” (darba vadītāja lektore Anna Mihailova), bet studente Ieva Kozlovska par „Slinga” terapiju Latgales reģionā (darba vadītāja lektore Svetlana Stalidzāne).

Konferencē „Rehabilitācijas iespējas un izaicinājumi IV” 2017.gada 17.jūnijā bija divu studentu pētījumu izklāsti: Ligitas Liepiņas „Propriorecepcijas nozīme traumatisma profilaksē senioriem” un Žana Makarova „Lokomotorais treniņš pacientam ar muguras smadzeņu bojājumu C-6-C-7 skriemeļu līmenī”.

2018.gada 16.jūnijā konferencē „Rehabilitācijas iespējas un izaicinājumi V”, tika prezentēti divi IV studiju gada studējošo bakalaura darba pētījumu rezultāti, kas izstrādāti lektores Annas Rubikas vadībā – „Fizioterapijas iespējas komplikāciju mazināšanā un dzīves kvalitātes uzlabošanā pēc ļaundabīga krūts audzēja ķirurģiskās ārstēšanas sievietēm vēlīnajā pēcoperācijas periodā” (Santa Anna Lutinska) un „Hamstringu muskuļu grupas garuma uzlabošanas metožu salīdzinājums 11-12gadus veciem bērniem” (Olga Ponomarenko).

2020./2021.studiju gadā praktiskus pētījumu nebija iespējams veikt Covid-19 ierobežojumu dēļ.

2022.gads - Undīnes Čeires (PBSP “Fizioterapija” studente) dalība Daugavpils Universitātes 64. starptautiskajā zinātniskās konferencē ar mutisko prezentāciju un rakstu “Reduction of the muscle imbalance for soccer players between four-headed thigh muscle and two-joint extensor with biodexsystem isokinetic dynamometry and post-isometric relaxation”.

2022.gads - E. Gorbunova (PBSP “Fizioterapija” studente), A. Kaupuzs, I. Kaminska, (2022). THE REMOTELY WORK CHALLENGES OF LATVIAN PHYSIOTHERAPISTS DURING THE CORONAVIRUS PANDEMIC PERIOD. Proceedings of ICERI2022 Conference 7th-9th November 2022. ISBN: 978-84-09-45476-1 (p.2225 - p.2230) 6 lpp. ISBN: 978-84-09-45476-1

2023.gadā Zane Rožkalne (VAK pētniece), Ludmila Ščerbakova (PBSP “Fizioterapija” studente) piedalījās 4th International Symposium, SCOSYM2023 ar mutisko prezentāciju “Effects of core stabilisation exercises on muscle strength, low back pain and quality of life in young adults with idiopathic scoliosis”.

2.4.6. Augstskolas/ koledžas darbībā, galvenokārt novērtējamā studiju virzienā, piemēroto inovāciju formu (piemēram, produktu inovācijas, procesa inovācijas, mārketinga inovācijas, organizatoriskās inovācijas) īss raksturojums un novērtējums, sniedzot piemērus un novērtējot to ietekmi uz studiju procesu.

Studiju virzienā “Veselības aprūpe” un DU tiek piemērotas dažādas inovāciju formas (produktu inovācijas, procesa inovācijas, mārketinga inovācijas, organizatoriskās inovācijas).

**Produktu inovācija.** Studējošo iesaistei pētniecībā, bakalaura, studiju un patstāvīgā darba veikšanai var tikt izmantotas: Fizioloģijas laboratorija (DU, P 1), Organiskās ķīmijas un bioķīmijas laboratorija (DU, P 1a), Analītiskās ķīmijas laboratorija (DU, P 1a), Genomikas un biotehnoloģiju laboratorija (DU, P 1a), Parazitoloģijas un histoloģijas laboratorija (DU, P 1a), Neatliekamās medicīniskās palīdzības simulācijas centrs (DU DMK) un Inovatīvo tehnoloģiju laboratorija (DU DMK). Tajās notiek gan studiju process, gan arī tiek veikti pētījumi un nodrošināta inovāciju ieviešana studiju procesā. Tās ir modernas, ērtas, darba drošības un ergonomikas prasībām atbilstošas laboratorijas, kuru mērķis ir veicināt studējošo konkurētspēju un prasmi izmantot jaunās tehnoloģijas un informācijas avotus. Laboratorijas veicina studiju programmu satura aktualizēšanu, pētniecības darbu izstrādes kvalitātes paaugstināšanu, ieviešot inovatīvus tehnoloģiskos, metodiskos un IT risinājumus. Inovatīvs produkts ir arī virtuālais desekcijas galds Anatomage Table Alpha (DU, P 1), kas dod iespēju atdarināt reālas situācijas digitālajā pasaulē, palīdzot trenēties un attīstīt prasmes drošā vidē.

**Procesa inovācijas.** Pēdējo divu gadu laikā ļoti strauji tika pilnveidota e-studiju organizācija, izmantojot Zoom tiešsaistes nodarbību vadīšanā; tiek ierakstītas videolekcijas; DU e-studiju vietnē (MOODLE) ir pieejami studiju kursu apraksti, nepieciešamie studiju materiāli, saites uz noteiktu informāciju studiju kursa apguvei, kolokviji un eksāmeni. Docētājiem ir iespēja izveidot studējošo vērtējumu grāmatu, un studējošie (individuāli) var sekot līdzi studiju kursā paveiktajam. DU e-studiju vietnes administrēšana ir labi organizēta, ir pieejamas administratora konsultācijas (klātienē, tiešsaistē vai sarakstē), DU e-studiju vietnē ir pieejamas instrukcijas un padomi ar e-studiju lietošanu saistītajos jautājumos.

**Mārketinga inovācijas.** DU izmanto noteiktus marketinga rīkus (Atvērtās Durvju dienas tiešsaistē, Zinātnieku nakts tiešsaistē, skolēnu zinātniskie pētniecisko darbu aizstāvēšana tiešsaitē, informācija par DFU sociālajos tīklos, u.c.). 2022. gadā ir atjaunota un pilnveidota DU mājas lapa.

**Organizatoriskās inovācijas.** DU izmanto vairākas digitalizētas sistēmas: DUIS (ļauj digitalizēt daudzus procesus un dokumentu apstrādi: izziņu, rīkojumu, studiju līgumu, to grozījumu, diplomu sagatavošanu, sekmju ievadi, statistikas datu apkopošanu), Namejs (dokumentu pārvaldības sistēma, kas nodrošina korespondences, rīkojumu, līgumu, izziņu, iepirkumu dokumentu pārvaldību, dokumentu aprites procesa efektivitātei), HoP (darbinieku pašapkalpošanās portāls, kas darbiniekam nodrošina iespēju apskatīt informāciju par sevi, savu kolēģu prombūtnēm, pieteikt atvaļinājumu, pārbaudīt savas uzkrātās atvaļinājuma dienas u.c.).

**2.5. Sadarbība un internacionalizācija**

**2.5.1. Novērtēt, kā studiju virziena ietvaros īstenotā sadarbība ar dažādām Latvijas institūcijām (augstskolām/ koledžām, darba devējiem, darba devēju organizācijām, pašvaldībām, nevalstiskajām organizācijām, zinātnes institūtiem u.c.) nodrošina virziena mērķu un studiju rezultātu sasniegšanu. Norādīt, pēc kādiem kritērijiem tiek izvēlēti studiju virzienam un studiju programmām atbilstošie sadarbības partneri, raksturot sadarbības veidus, kā sadarbība tiek organizēta, papildus norādot mehānismu partneru piesaistei.**

Studiju virziena ietvaros tiek īstenota sadarbība ar dažādām Latvijas institūcijām, lai veicinātu studiju virziena mērķu un studiju rezultātu sasniegšanu. Liela loma programmu izveidē ir RSU atbalstam.

Piemēram. PBSP “Fizioterapija” realizācija tika iesākta, balstoties uz sadarbības līgumu (1998) starp DU, Daugavpils pilsētas Domi, RSU un NRC “Vaivari” par Eiropas Fizioterapeitu asociācijas prasībām atbilstošas fizioterapijas studiju programmas uzsākšanu Daugavpils Universitātē, lai nodrošinātu ar kvalificētiem speciālistiem – fizioterapeitiem Latgales reģionu. PBSP “Māszinības” programmas izveide, īstenošana un attīstība tiek īstenota sadarbības ietvaros starp DU, DU DMK un DRS, paredzot sadarbības partneru akadēmisko, profesionālo un materiāltehnisko resursu koplietošanu programmas realizācijā. Programmas izstrādes laikā veiktas konsultācijas ar Latvijas Māsu asociāciju un saņemts atzinums PBSP Māszinības īstenošanai DU. Tika veiktas konsultācijas ar Veselības ministriju un saņemts atzinums veselības aprūpes jomā par izstrādātās studiju programmas atbilstību reglamentētajai profesijai noteiktajām prasībām (skat. piel. *II\_2.1.1\_VMvest\_par atbalstu Maszinibas DU*).

PBSP “Fizioterapija” realizācijā un PBSP “Māszinības” izstrādes procesā un realizācijā ir iesaistīti vairāki ārējie eksperti – nozares profesionāļi no LFA, LMA, RSU, DU DMK, NRC “Vaivari”, SIA „Daugavpils Psihoneiroloģiskā slimnīca”, SIA “Daugavpils Reģionālā slimnīca”, “Centra poliklīnika”, SIA „Daugavpils Bērnu veselības centrs”, SIA „Krāslavas slimnīca”, SIA „Jēkabpils reģionālā slimnīca”, SIA „Preiļu slimnīca” u.c. darba devēji, t.sk. pašvaldības un privāto ārstniecības iestāžu vadītāji. Visu iesaistīto pušu viedoklis tiek uzklausīts, saskaņojot programmu saturu ar tautsaimniecības attīstības tendencēm un darba tirgus vajadzībām.

Ar DRS ir noslēgts sadarbības līgums par profesionālo studiju kursu realizāciju klīniskajā vidē, lai nodrošinātu klīniskā vidē balstītas studijas. Cieša sadarbība ir ar NRC “Vaivari”, kur notiek ne tikai klīniskā prakse fizioterapijā, bet arī tiek vadītas praktiskās nodarbības studiju kursā “Fizioterapija neiroloģijā”.

Studiju programmu izveidē, pilnveidē un klīnisko prakšu nodrošināšanā tiek iesaistīti darba devēji. Kā rāda līdz šim regulāri apkopotā statistika, viņu vidū īpaši nozīmīgu grupu veido šādas institūcijas:

* NRC “Vaivari”
* Bērnu klīniskā universitātes slimnīca
* Valsts SIA „Daugavpils Psihoneiroloģiskā slimnīca”
* SIA “Daugavpils Reģionālā slimnīca”, “Centra poliklīnika”,
* SIA „LUC MEDICAL”
* SIA „Daugavpils Bērnu veselības centrs”
* SIA „Krāslavas slimnīca”
* SIA „Jēkabpils reģionālā slimnīca”
* SIA „Preiļu slimnīca”
* Vidzemes slimnīca
* SIA Fiziofit
* Latgales reģiona ģimenes ārstu prakses.

2023. gada 19. jūnijā Daugavpils Universitātes Veselības aprūpes katedrā notika tikšanās ar Latvijas Fizioterapeitu Asociācijas (LFA) pārstāvjiem. Vizītē piedalījās LFA priekšsēdētāja v.i. Dace Stirāne, valdes priekšsēdētāja Līva Tiesnese un valdes locekle Ilze Markova. Tikšanās laikā LFA delegācija apmeklēja Veselības aprūpes katedras studiju telpas un apskatīja Anatomisko preparātu kolekciju. No Daugavpils Universitātes puses tikšanās piedalījās profesionālās bakalaura studiju programmas “Fizioterapija” direktore, Veselības aprūpes katedras lektore Liene Lukjaņenko, docente Irēna Kaminska, docente Anna Rubika. Tikšanās laikā tika apspriestas sadarbības iespējas ar LFA, profesionālās bakalaura studiju programmas “Fizioterapija” pilnveidošana un arī tika ieplānota četrpusīgā tikšanās Rīgā, kurā plānots piedalīties DU, LFA, RSU un LSPA pārstāvjiem, lai diskutētu par kopīgo pieeju fizioterapeitu sagatavošanā Latvijā, studiju rezultātiem (zināšanas, prasmes, kompetence) un vērtēšanas sistēmu, prasībām klīniskās prakses vadītājiem, kā arī valsts pārbaudījumu norisi.

Liene Lukjaņenko, Daugavpils Universitātes, Dabaszinātņu un veselības aprūpes fakultātes PBSP "Fizioterapija" direktore, Irēna Kaminska un Anna Rubika, Veselības aprūpes katedras docentes, piedalījās LFA organizētā sanāksmē 2023.gada 3. jūlijā, kas norisinājās Rīgā, RSU Rehabilitācijas katedrā, Anniņmuižas bulvārī 26a. Sanāksmes mērķis veicināt savstarpējās sadarbības īstenošanu to augstākās izglītības iestāžu starpā, kas nodrošinās fizioterapeitam nepieciešamo profesionālo kompetenču apgūšanu līdzdiploma studiju programmās. Sanāksmē piedalījās Rīgas Stradiņa universitātes, Daugavpils universitātes un Latvijas Sporta pedagoģijas akadēmijas Rehabilitācijas fakultātes pārstāvji.

2023.gada oktobrī Veselības aprūpes katedras vadītājas p.i. Liene Lukjaņenko, PBSP “Māszinības” programmas direktore Natālija Degtjarjova, DVAF dekāna p.i. docente Evita Grāvele, vieslektore Olga Kalvāne tikās ar Latvijas Māsu asociācijas priekšsēdētāju Ilvu Aršausku, lai vienotos par turpmāko sadarbību PBSP “Māszinības” pilnveidošanā.

**2.5.2. Novērtēt, kā studiju virziena ietvaros īstenotā sadarbība ar dažādām ārvalstu institūcijām (augstskolām/ koledžām, darba devējiem, darba devēju organizācijām, nevalstiskajām organizācijām, zinātnes institūtiem u.c.) nodrošina virziena mērķu un studiju rezultātu sasniegšanu. Norādīt, pēc kādiem kritērijiem tiek izvēlēti studiju virzienam un studiju programmām atbilstošie ārvalstu sadarbības partneri, raksturot sadarbības veidus, kā sadarbība tiek organizēta, papildus norādot mehānismu partneru piesaistei.**

Studiju virziena “Veselības aprūpe” ārvalstu sadarbības partneri tiek izvēlēti ERASMUS projektu un Eiropas sociālo fondu (ESF projekta Nr. 8.2.2.0/18/A/022 “Daugavpils Universitātes stratēģiskās specializācijas jomu akadēmiskā personāla profesionālās kompetences stiprināšana” virziens “Veselības aprūpe”), ko realizē DU, projektu ietvaros (*2.3.6\_ESF\_Projekts\_SAM\_022*).

2022. gada februārī ir uzsākts Erasmus BIP projekts (Erasmus BIP "Soft Skills and Professional Development in Rehabilitation Team"). Projekta koordinators ir Kaunas University of Applied Sciences (Lithuania), partneri - Daugavpils University (Latvia), Medical University of Lodz (Poland), Tartu Health Care college (Estonia).

2009./2010.st.g. – tika uzsākta sadarbība ar Polijas Republikas Varšavas Medicīnas Universitātes mācībspēkiem kopīgu zinātnisku pētījumu veikšanā par fizioterapeitu apmācības kvalitāti, ir kopīgas publikācijas (I.Kuņicka, I.Kaminska) (*2.3.7\_CV*).

2019./2020. st. g. – tika uzsākta sadarbība ar Sofijas Medicīnas Universitātes mācībspēkiem kopīgu zinātnisku pētījumu veikšanā par fizioterapeitu apmācību, fizioterapijas aktuālām problēmām; ir kopīgas publikācijas (I.Kaminska, I.B. Koļeva) (*2.4.4\_Macibspeku zinatniskas darbibas apkopojums*).

Virziena docētāji aktīvi izmanto Erasmus+ programmu un pieredzes apmaiņā ir bijuši J.Kochanowska Kielcu Universitātē (Polija), Kauņas koledžā Lietuvā, Veselības zinātņu universitātē (Kauņa, Lietuva), Bialistokas medicīnas Universitātē (Polija), Health and Wellness centre “Energetikas” (Sventoje, Lietuva), Diakonian University of Applied Sciences (Helsinki, Somija), Kauņas Universitātes (Lietuva) un Pomerānijas akadēmijas (Slupska, Polija), Państwowa Wyższa Szkoła Zawodowa w Koszalininie (State University of Applied Sciences in Koszalin, Polija), Sofia Medical University (Bulgārija), Polytechnic Institute of Lisbon (Lisabona, Portugāle), Kauno Kolegija/University of Applied Sciences (Kauņa, Lietuva), Panevėžys University of Applied Sciences (Paneveža, Lietuva), Karkonosze College (Jelenia Gora, Polijā), Egles sanatorijas Kinezioterapijas, Ergoterapijas un Fizioterapijas departamentā (Lietuva), Klaipeda University. Vizīšu laikā tika vadītas nodarbības, pārrunātas turpmākās sadarbības iespējas pētnieciskajā jomā un studējošo prakšu nodrošināšanā (*2.5.3\_mācībspēku ienākoša un izejoša mobilitāte*).

Sešas reizes PBSP Fizioterapija studējošie piedalījās Starptautiskajā studentu masāžas čempionātā Lietuvā (Kauņā), un DU AFK lektore S.Stalidzāne sagatavoja studentus un bija starptautiskas žūrijas komisijas sastāvā.

**2.5.3.Norādīt, kāda sistēma vai mehānismi tiek izmantoti ārvalstu studējošo un mācībspēku piesaistei. Ienākošās un izejošās mācībspēku un studējošo mobilitātes novērtējums pārskata periodā, mobilitātes dinamika, grūtības, ar kurām augstskola/ koledža saskaras mācībspēku mobilitātē.**

Ārvalstu docētāju piesaistei studiju virzienā “Veselības aprūpe” tiek izmantots ERASMUS programmas finansējums un Eiropas sociālo fondu (ESF projekta Nr. 8.2.2.0/18/A/022 “Daugavpils Universitātes stratēģiskās specializācijas jomu akadēmiskā personāla profesionālās kompetences stiprināšana” virziens “Veselības aprūpe”), ko realizē DU. ESF projekta Nr. 8.2.2.0/18/A/022 ietvaros PBSP “Fizioterapija” tika piesaistīti 5 ārvalstu docētāji, kuri vadīja nodarbības un sagatavoja lekciju un patstāvīgā darba materiālus studiju kursos: Normālā fizioloģija, Cilvēka anatomija, Patoloģiskā fizioloģija, Fizioterapija neiroloģijā un Fizioterapija ortopēdijā un traumatoloģijā (*2.5.3\_mācībspēku ienākoša un izejoša mobilitāte*).

Ārvalstu studējošo piesaistei DU nodrošina informāciju par savu piedāvājumu, kas atrodama interneta vietnēs (piem., <https://apply.du.lv/>, <https://exchange.du.lv/>). DU īsteno arī marketinga aktivitātes: tiek slēgti līgumi ar rekrutācijas aģentiem, kā arī: e-marketings, dalība starptautiskajos izglītības gadatirgos un aģentu forumos, u.c.

Īslaicīgai mobilitātei ārvalstu studējošie studijām un praksēm aktīvi izmanto Erasmus + programmu

ietvaros (<https://du.lv/en/news/apply-for-erasmus-studies-and-traineeship-scholarship/>) (*2.5.3\_DU studejoso ienakosa\_izejosa\_mobilitate*).

**2.6. Iepriekšējās novērtēšanas procedūrās saņemto rekomendāciju ieviešana**

* + 1. **Iepriekšējā studiju virziena akreditācijā ekspertu sniegto rekomendāciju ieviešanas plāna izpildes un sniegto rekomendāciju ietekmes uz studiju kvalitāti vai procesu pilnveidi studiju virzienā un tam atbilstošajās studiju programmās novērtējums.**

Iepriekšējā studiju virziena “Veselības aprūpe” akreditācijā ekspertu sniegtās rekomendācijas (01.02.2023.) tika rūpīgi izanalizētas un tika sastādīts rekomendāciju ieviešanas plāns, kas turpmākajos gados iespēju robežās tika izpildīts. Rekomendāciju īstenošana uzlaboja studiju kvalitāti un piesaistīja lielu studentu skaitu (gan Latvijas, gan ārvalstu) (*II\_2.6.1\_rekomendaciju izpildes parskats)*.

* + 1. **Pārskata periodā licencēto studiju programmu vai studiju virzienam atbilstošu studiju programmu izmaiņu novērtēšanas, vai procedūras par studiju programmas iekļaušanu studiju virziena akreditācijas lapā ietvaros ekspertu sniegto rekomendāciju izpilde (ja attiecināms).**

Nav attiecināms

**III. STUDIJU PROGRAMMAS “FIZIOTERAPIJA” RAKSTUROJUMS**

**3.1. Studiju programmas raksturojošie rādītāji**

**3.1.1. Apraksts un analīze par izmaiņām studiju programmas parametros, kas veiktas kopš iepriekšējās studiju virziena akreditācijas lapas izsniegšanas vai studiju programmas licences izsniegšanas, ja studiju programma nav iekļauta studiju virziena akreditācijas lapā, tajā skaitā par izmaiņām, kas plānotas studiju virziena novērtēšanas procedūras ietvaros.**

Kopš iepriekšējās studiju virziena akreditācijas lapas izsniegšanas studiju programmai PBSP “Fizioterapija”, Daugavpils Universitātes PBSP “Fizioterapija” tika pilnveidota atbilstoši Fizioterapeita profesijas standartam, kurš saskaņots Profesionālās izglītības un nodarbinātības trīspusējās sadarbības apakšpadomes 2021. gada 13. oktobra sēdē, protokols Nr.6 (<https://registri.visc.gov.lv/profizglitiba/dokumenti/standarti/2017/PS-187.pdf>), un MK noteikumiem Nr.268.

Atbilstoši Fizioterapeita profesijas standartam tika ieviesti jauni studiju kursi tādi kā Fizioterapija un garīgā veselība, psihiskie traucējumi, Rehabilitācijas multiprofesionālā komanda, Veselības veicināšana un profilakse fizioterapijā, Fizioterapija ģinekoloģijā un dzemdniecībā, Neatliekamā medicīniskā palīdzība, Katastrofu medicīna. Tika pilnveidoti studiju kursu saturi, iekļaujot aktuālās prasības. Programmas īstenošanā iesaistīts lielāks nozares speciālistu skaits.

Nozares profesionālās specializācijas kursu apguvē dominējošās programmas realizācijas formas ir praktiskās nodarbības, ievērojami mazāk ir lekcijas un semināri. Praktiskās nodarbības daudzos studiju kursos notiek klīniskajā vidē un/vai fizioterapeita praksē (piem., Iekšķīgo slimību propedeitika un iekšķīgās slimības – ģim. ārsta as. prof. A. Požarska praksē, Fizioterapija ortopēdijā un traumatoloģijā – SIA Fiziofit, Fizioterapija neiroloģijā – NRC Vaivari, Fizioterapija pediatrijā – DBVC, Fizikālā medicīna - DRS u.c.).

Klīniskās prakses laikā studējošie pilnveido teorētiskās zināšanas fizioterapijā, kā arī apgūst un nostiprina praktiskās iemaņas, kas nepieciešamas fizioterapeitam, atbilstoši profesijas standartam. Studējošie iepazīstas ar fizioterapeita darba organizāciju dažādās veselības aprūpes un citās iestādēs, pielieto praksē apgūtās teorētiskās zināšanas, apgūst augsta līmeņa profesionālās prasmes, kā arī prasmes strādāt rehabilitācijas komandā. Ņemot vērā klīniskās prakses nozīmi fizioterapeita profesijas apguvē, tās kredītpunktu skaits ir 24 KP/36 ECTS nevis 20 KP/30 ECTS, kas MK noteikumos Nr.305 (Noteikumi par valsts profesionālās augstākās izglītības standartu) ir norādīts kā minimālais prakses apjoms.

**3.1.2. Analīze un novērtējums par studiju programmas atbilstību studiju virzienam. Analīze par programmas nosaukuma, koda, iegūstamā grāda, profesionālās kvalifikācijas vai grāda un profesionālās kvalifikācijas mērķu un uzdevumu, studiju rezultātu, kā arī uzņemšanas prasību savstarpējo sasaisti. Studiju programmas īstenošanas ilguma un apjoma (tajā skaitā atšķirīgiem studiju programmas īstenošanas variantiem) raksturojums un lietderības novērtējums.**

PBSP Fizioterapija pilna laika studiju formā tiek īstenota klātienē, 4 studiju gados (160 KP/240 ECTS), studijas realizējot 8 semestros (pa 20 KP/30 ECTS katrā semestrī); katra semestra noslēgumā studentu zināšanas, prasmes un kompetences tiek pārbaudītas sesijas laikā. Studiju programmas apguves gaitā studentiem jāiegūst nepieciešamais kredītpunktu skaits, jāizstrādā un jāaizstāv bakalaura darbs veselības aprūpē un jānokārto valsts pārbaudījums fizioterapijā.

PBSP Fizioterapija LR izglītības klasifikācijas kods 42722 apliecina, ka studiju programmas kods atbilst 2017.gada 13.jūnija MK noteikumiem Nr.322 “Noteikumi par Latvijas izglītības klasifikāciju” otrā līmeņa profesionālajai augstākajai izglītībai (sestā līmeņa profesionālā kvalifikācija un profesionālais bakalaura grāds) (koda pirmie divi cipari - 42), 6. Latvijas kvalifikāciju ietvarstruktūru līmenim, veselības aprūpes un sociālās labklājības izglītības grupai, veselības aprūpes jomai un medicīnisko pakalpojumu programmu grupai (koda pēdejie trīs cipari - 722).

PBSP Fizioterapija saturs un tā apguves gaitā iegūtās zināšanas, patstāvīgā studiju darba un zinātniski – pētnieciskā darba prasmes ļauj turpināt studijas atbilstošās maģistra studiju programmās.

Programmas mērķis ir nodrošināt valsts ekonomikas un sociālajām vajadzībām atbilstošas veselības aprūpes nozares zinātņu teorētiskajos pamatos sakņotas, fizioterapeita profesijas standartam atbilstošas, uz pierādījumiem balstītas un klīniskajā praksē piemērojamas profesionālās studijas fizioterapijā.

Programmas galvenie uzdevumi ir:

* sagatavot sestā profesionālās kvalifikācijas līmeņa speciālistus fizioterapijā ar bakalaura grādu veselības aprūpē;
* sekmēt fizioterapeitu konkurētspēju mainīgos sociālekonomiskajos apstākļos un starptautiskajā darba tirgū;
* īstenot padziļinātu zināšanu apguvi fizioterapijā, kas nodrošina iespēju veidot jaunas vai pilnveidot esošās darba prasmes un sagatavot studentus jaunrades, pētnieciskajam un pedagoģijas darbam nozarē;
* nodrošināt, ka programmas absolventi spēj atbildīgi un droši izvēlēties un lietot informācijas tehnoloģijas darba pienākumu veikšanai, pētniecībai un mūžizglītībai, kā arī digitālā satura iegūšanai, radīšanai un koplietošanai;
* radīt motivāciju tālākizglītībai un sniegt iespēju sagatavoties attiecīgas nākamā cikla augstākās izglītības un attiecīga līmeņa profesionālās kvalifikācijas ieguvei.

PBSP  Fizioterapija mērķis atbilst Ministru kabineta 2023. gada 13. jūnija noteikumi Nr. 305 “Noteikumi par valsts profesionālās augstākās izglītības standartu” (<https://likumi.lv/ta/id/342818-noteikumi-par-valsts-profesionalas-augstakas-izglitibas-standartu>).

PBSP “Fizioterapija” saturu nosaka studiju programmas mērķis un uzdevumi, kas saskaņoti ar jaunajām tendencēm izglītības sistēmā Eiropas Savienībā, ar saistīto Ministru kabineta noteikumu prasībām, DU Satversmi un ar Daugavpils Universitātes prioritārajiem pētniecības virzieniem. Bakalaura studiju programmas apguves gaitā studējošie iegūst vispārīgu zināšanu bāzi veselības aprūpes nozarē, apgūstot uz pierādījumiem balstītas un klīniskajā praksē piemērojamas zināšanas, prasmes, kompetences.

Uzņemšanas noteikumi Daugavpils Universitātē izdoti saskaņā ar Augstskolu likumu, Ministru kabineta 2006.gada 10.oktobra noteikumiem Nr. 846 „Noteikumi par prasībām, kritērijiem un kārtību uzņemšanai studiju programmās” un DU Satversmi. Tiesības studēt Daugavpils Universitātē ir Latvijas Republikas pilsoņiem un personām, kurām ir Latvijas Republikas izdota nepilsoņa pase, kā arī personām, kurām ir izsniegtas pastāvīgās uzturēšanās atļaujas Latvijā. Ārvalstniekiem, kuriem nav izsniegta pastāvīgās uzturēšanās atļauja, tiesības studēt DU nosaka Augstskolu likuma 83.pants un DU Uzņemšanas noteikumi pilna laika studijām ārvalstniekiem.

Daugavpils Universitāte organizē pilna laika studijas profesionālajā bakalaura studiju programmā „Fizioterapija” par valsts budžeta līdzekļiem, bet virs paredzētā valsts pasūtījuma – par līdzekļiem, kurus iemaksā paši pretendenti vai citas juridiskas vai fiziskas personas.

Uzņemšanas procesu papildus regulē un pirms tā uzsākšanas ar DU Senāta lēmumu tiek apstiprinātas šādas Noteikumu sastāvdaļas: uzņemšanas prasības un kritēriji, uzņemšanas kārtība akadēmiskajam gadam, reģistrācijas maksa, studiju maksa, studiju vietu skaits uzņemšanai.

Profesionālajā bakalaura studiju programmā “Fizioterapija” reflektantus imatrikulē saskaņā ar konkursa rezultātiem, ko veido CE vērtējumi latviešu valodā, pirmajā svešvalodā un matemātikā. Papildus punkti tiek piešķirti par centralizētajiem eksāmeniem dabaszinātņu nozarēs: bioloģijā un ķīmijā, kā arī DU Zinātnes skolas sertifikāta ieguvējiem. Papildu 5 punkti jebkurā bakalaura studiju programmā tiek piešķirti DU Zinātnes skolas sertifikāta ieguvējiem.

Ārpus konkursa pilna laika studijām par budžeta finansējumu, ja ir izpildītas uzņemšanas prasības attiecīgajā studiju programmā, tiek imatrikulēti: Olimpisko spēļu, Pasaules un Eiropas meistarsacīkšu jauniešu un junioru sacensību dalībnieki un Latvijas meistarsacīkšu (pēdējos piecos gados) 1.-3. vietu ieguvēji pieaugušo grupā (tikai olimpiskajos sporta veidos), ja ir saņemts DU apliecinājums, Latvijas Republikas un Starptautisko olimpiāžu 1. – 3. vietu ieguvēji, skolēnu zinātnisko un jaunrades darbu konkursu laureāti vidusskolas klašu grupā, DU skolēnu atklāto zinātnisko un jaunrades darbu konkursu (A.Valtnera Latvijas skolēnu konkurss „Pazīsti savu organismu”, DU zinātnisko darbu konkurss skolēniem „Ceļā uz zinātni”), 1. – 3.vietu ieguvēji no 2010. – 2012. gadam, ja piedalās konkursā profilējošā studiju programmā un citi, skat:

(<https://du.lv/gribu-studet/uznemsana/>).

PBSP “Fizioterapija uzņemšanas prasības, Zinātnes skolas medicīnas un veselības nozares nodarbības ļauj rast priekšstatu par studiju laikā skartajām tēmām, ievirza topošos reflektantus veselības aprūpes virzienā, studiju laikā ļauj sasniegt programmas mērķus un uzdevumus, kas atbilstoši Fizioterapeita profesijas standartam.

**3.1.3. Studiju programmas ekonomiskais un/ vai sociālais pamatojums, analīze par absolventu nodarbinātību.**

Studiju programmas realizācija ir iesākta, balstoties uz sadarbības līgumu starp DU, Daugavpils pilsētas Domi, Rīgas Stradiņa Universitāti un Nacionālo rehabilitācijas centru “Vaivari” par Eiropas Fizioterapeitu asociācijas prasībām atbilstošas fizioterapijas studiju programmas uzsākšanu Daugavpils Universitātē, lai nodrošinātu ar kvalificētiem speciālistiem – fizioterapeitiem Latgales reģionu. Līdzīgas programmas tiek realizētas Rīgas Stradiņa universitātē un Latvijas Sporta pedagoģijas akadēmijā, tomēr vairākums studējošo šajās augstskolās ir no Rīgas apkārtnes reģiona.

DU studējošie pārsvarā ir no Daugavpils pilsētas, Daugavpils novada un no citiem Latgales plānošanas reģiona novadiem. Tas nozīmē, ka PBSP Fizioterapija realizēšana ir ļoti nozīmīga no valsts un reģionālās attīstības interešu viedokļa, jo nodrošina vietējo cilvēkresursu attīstību un kvalificētu speciālistu sagatavošanu valsts un pašvaldību veselības aprūpes, sociālajām, izglītības iestādēm, kā arī privātajam sektoram. Tai pašā laikā DU PBSP Fizioterapija ir arī studenti no Rīgas, Ventspils, Jelgavas Liepājas, Ogres, Valmieras u.c. Latvijas reģioniem, kas norāda uz programmas popularitāti arī ārpus Latgales plānošanas reģiona.

PBSP Fizioterapija absolventi strādā slimnīcās, veselības centros, rehabilitācijas centros, privātpraksēs, sociālās aprūpes un izglītības iestādēs un citur, apmierinot pašreizējo un perspektīvo pieprasījumu pēc fizioterapeitiem Latvijā un it īpaši Latgalē. Lai pakāpeniski iepazīstinātu potenciālos darba devējus ar nākošajiem darba ņēmējiem, darba devēji tiek iesaistīti apmācības procesā (darba devēji nodrošina klīniskās prakses vietas un piedalās noslēguma pārbaudījumos) un programmas kvalitātes novērtēšanā. Savukārt Fizioterapijas asociācijas valde un biedri iepazītas ar studējošajiem Fizioterapeitu asociācijas semināros un konferencēs. Daudzi studējošie uzsāk darbu kā fizioterapeitu asistenti jau studiju laikā, kas veicina nodarbinātību pēc absolvēšanas.

Programmas absolventu aptauja tika organizēta 2021.gada februārī un tajā piedalījās 145 respondentu vecuma grupā no 23 līdz 52 gadiem, kas DU PBSP Fizioterapija bija absolvējuši laika posmā no 2003. līdz 2020.gadam. Pētījumā tika noskaidrots, ka 134 jeb 92.4% respondentu strādā par fizioterapeitiem vai ar fizioterapiju saistītā nozarē. Pēdējā absolventu aptauja tika organizēta 2023.gadā, kurā piedalījās 14 respondenti, no kuriem 84.61 % atbildēja, ka strādā par fizioterapeitiem vai ar fizioterapiju saistītā nozarē. DU PBSP Fizioterapija absolventi strādā slimnīcās, poliklīnikās, veselības centros, medicīnas centros, rehabilitācijas centros, veselības veicināšanas centrā, sociālās rehabilitācijas centros, Valsts sociālās aprūpes centros, sociālo pakalpojumu centrā, Sociālās integrācijas valsts aģentūrā, pirmsskolas izglītības iestādēs, Speciālā pirmsskolas izglītības iestādē, sākumskolā, individuālos uzņēmumos un privātpraksēs dažādās Latvijas pilsētās un novados, kā arī ārpus Latvijas teritorijas.

**3.1.4. Statistikas dati par studējošajiem studiju programmā, studējošo skaita dinamika, skaita izmaiņu ietekmes faktoru analīze un novērtējums. Analizējot, atsevišķi izdalīt dažādas studiju formas, veidus, valodas.**

Studējošo skaitu DU PBSP Fizioterapija pārskata periodā (2013–2023) lielā mērā ietekmēja ārējie faktori:

* valsts demogrāfiskā situācija (deviņdesmito gadu lielais kritums dzimstībā, rezultātā skolu beidzēju mazais skaits pēdējos 6 gadus);
* finansiālās problēmas, jo ekonomiskā situācija Austrumlatvijas reģionā joprojām ir samērā zemā līmenī, daudzu ģimeņu pārcelšanās uz Eiropas valstīm.

Kopējais studentu skaits profesionālajā bakalaura studiju programmā DU PBSP Fizioterapija pārskata periodā (2013.-2023.g) svārstījās no 35 (2014./2015.st.g.) līdz 67 (2023./2024.st.g.) studējošiem. Vienlaikus jāatzīmē, ka analizējot studējošo skaitu programmā no 2013./2014.st.g. līdz 2018./2019.st.g., jākonstatē, ka tas ir bijis vienā līmenī (vidēji 40 studējošo). Turklāt, laika posmā no 2019./2020.st.g. līdz 2023./2024.st.g. tiek novērots studējošo skaita pieaugums, ko lielā mērā ietekmēja pieejamo budžeta vietu skaits, kā arī jauniešu vēlme apgūt profesiju veselības aprūpes nozarē.

Jāatzīmē, ka visiem pretendentiem, kas grib iestāties DU PBSP Fizioterapija ar mērķi turpināt studijas vēlākajos studiju posmos, tika veikta apgūto studiju kursu atzīšanas procedūra, nosakot

individuālo studiju plānu, kas izstrādāts, balstoties uz veikto salīdzināšanu.

Atbirums 2019./2020.st.g. pavasara semestrī un 2020./2021.st.g. bija saistīts ar attālinātā studiju procesa norisi un studējošo ierobežotajām iespējām iekļauties tajā, savukārt no 2021./2022.st.g. līdz 2023./2024.st.g. studējošo studiju procesa pārtraukšanas iemesli pamatā ir personiska rakstura. Lielāko atbirumu sastāda studējošie, kuriem ir radušās finansiālas problēmas (ekonomiskā situācija Austrumlatvijas reģionā, daudzu ģimeņu pārcelšanās uz Eiropas valstīm), ģimenes apstākļi, veselības problēmas, nespēja apvienot studijas ar darbu, kā arī motivācijas trūkums studiju turpināšanai. Tiek veikta komunikācija ar katru studējošo, kas neapmeklē nodarbības,

Informācija par studējošo skaita dinamiku ir pieejama pielikumā *3.1.4\_Statistikas dati par studējošajiem*.

**3.1.5. Kopīgās studiju programmas izveides pamatojums un partneraugstskolu izvēles raksturojums un novērtējums, iekļaujot informāciju par kopīgās studiju programmas veidošanu un īstenošanu (ja attiecināms).**

**3.2. Studiju saturs un īstenošana**

**3.2.1. Studiju programmas satura analīze. Studiju kursos/ moduļos iekļautās informācijas, sasniedzamo rezultātu, izvirzīto mērķu u.c. rādītāju savstarpējās sasaistes ar studiju programmas mērķiem un sasniedzamajiem rezultātiem novērtējums. Studiju kursu/ moduļu satura aktualitātes un atbilstības nozares, darba tirgus vajadzībām un zinātnes tendencēm novērtējums, vai un kā studiju kursu/ moduļu saturs tiek aktualizēts atbilstoši nozares, darba tirgus un zinātnes attīstības tendencēm.**

Studiju programmas saturs un plāns ir veidots tā, ka nozares teorētiskie pamatkursi (A daļa) veido 1. un 2. semestra pamatnoslogojumu, bet B daļas, jeb nozares profesionālās specializācijas kursi ir 3.- 6. semestra pamatkursi. C daļā iekļautie teorētiskie kursi un D daļas bakalaura programmas izvēles kursi tiek apgūti 2.- 5.semestros.

Klīniskā prakse (24 nedēļas) sadalās šādi: 6 nedēļas 6.semestrī (Klīniskā prakse fizioterapijā I), 6 nedēļas 7.semestrī (Klīniskā prakse fizioterapijā II) un 12 nedēļas 8.semestrī (Klīniskā prakse fizioterapijā III).

Studiju darbi tiek aizstāvēti 2., 4. un 6. semestrī, bet bakalaura darba rakstīšanai ir paredzēts 7. un 8. semestris.

Profesionālās bakalaura studiju programmas “Fizioterapija” obligāto saturu veido:

* **vispārizglītojošie studiju kursi 20 KP/30 ECTS apjomā**

Sadaļu veido humanitāro un sociālo zinātņu modulis, darba organizēšanas un vadīšanas studiju modulis un civilās, vides, darba aizsardzības un ugunsdrošības modulis. Šo moduļu ietvaros studējošie iegūst priekšstatu par fizioterapeita specialitāti, tās juridiskiem un organizatoriskiem aspektiem.

* **nozares teorētiskie pamatkursi 36 KP/54 ECTS apjomā**

Moduļu apguve nodrošina medicīnas teorētisko pamatu, zinātnes attīstības likumsakarību veselības aprūpes jomas pamatzināšanu apguvi, kā arī iepazīst zinātnes attīstības tendences.

* **nozares profesionālās specializācijas kursi 62 KP/93 ECTS apjomā**

Moduļa kursi sniedz padziļinātas teorētiskās zināšanas un klīniskā vidē balstītas praktiskās iemaņas fizioterapeita specialitātē dažādos klīniskos gadījumos.

* **klīniskā prakse – 24 KP/36 ECTS apjomā;**
* **valsts pārbaudījumi**, kuru sastāvdaļa ir bakalaura darba izstrāde un aizstāvēšana un eksāmens fizioterapijā – **12 KP/18 ECTS apjomā**;
* **brīvās izvēles kursi – 6 KP/9 ECTS apjomā**.

PBSP Fizioterapija studiju plāns ir pilnveidots atbilstoši pēdējām prasībām, kas minētas FIZIOTERAPEITA PROFESIJAS STANDARTĀ (<https://registri.visc.gov.lv/profizglitiba/dokumenti/standarti/2017/PS-187.pdf>) (Pielikums Nr. *3.2.1\_PBSP Fizioterapija atbilstība profesijas standartam*)  un 2009.gada 24.marta MK noteikumiem Nr.268. “Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” (<https://likumi.lv/ta/id/190610-noteikumi-par-arstniecibas-personu-un-studejoso-kuri-apgust-pirma-vai-otra-limena-profesionalas-augstakas-mediciniskas-izglitib>...), kā arī pēc Veselības ministrijas aicinājuma ieviest militārās medicīnas studiju kursu. Īpašs uzsvars ir likts uz klīniskā vidē nodrošinātām, uz pierādījumiem balstītām studijām. Profesionālos studiju kursus nodrošina mācībspēki ar fizioterapeita kvalifikāciju vai ārsta grādu.

PBSP Fizioterapija mērķis: nodrošināt valsts ekonomikas un sociālajām vajadzībām atbilstošas veselības aprūpes nozares zinātņu teorētiskajos pamatos sakņotas, fizioterapeita profesijas standartam atbilstošas, praksē piemērojamas profesionālās studijas fizioterapijā.

Programmas galvenie uzdevumi ir:

* sagatavot sestā profesionālās kvalifikācijas līmeņa speciālistus fizioterapijā ar bakalaura grādu veselības aprūpē;
* sekmēt fizioterapeitu konkurētspēju mainīgos sociālekonomiskajos apstākļos un starptautiskajā darba tirgū;
* īstenot padziļinātu zināšanu apguvi fizioterapijā, kas nodrošina iespēju veidot jaunas vai pilnveidot esošās darba prasmes un sagatavot studentus jaunrades, pētnieciskajam un pedagoģijas darbam nozarē.

PBSP Fizioterapija studiju rezultāti (zināšanas, prasmes, kompetentce) ir saskaņoti ar FIZIOTERAPEITA PROFESIJAS STANDARTU (<https://registri.visc.gov.lv/profizglitiba/dokumenti/standarti/2017/PS-187.pdf>) un 2017. gada 13. jūnija MK noteikumiem Nr. 322. “Noteikumi par Latvijas izglītības klasifikāciju” (<https://likumi.lv/ta/id/291524-noteikumi-par-latvijas-izglitibas-klasifikaciju>).

Zināšanas:

* spēj parādīt fizioterapeita profesijai raksturīgās pamata un specializētas zināšanas un šo zināšanu kritisku izpratni; turklāt daļa zināšanu atbilst fizioterapeita profesijas augstāko sasniegumu līmenim;
* spēj parādīt profesionālās jomas svarīgāko jēdzienu un uz pierādījumiem balstītu likumsakarību izpratni.

Prasmes:

* spēj veikt jebkura vecuma pacientu funkcionālā stāvokļa izmeklēšanu, novērtēšanu un analīzi, sastāda fizioterapijas ārstēšanas plānu un īsteno uz personu centrētu terapijas procesu;
* spēj mērķtiecīgi izvēlēties un lietot uz pierādījumiem balstītas fizioterapijas medicīniskās tehnoloģijas; sagatavo atzinumu par pacienta funkcionālo stāvokli;
* spēj patstāvīgi strukturēt savu mācīšanos un profesionālo pilnveidi, parādīt zinātnisku pieeju problēmu risināšanā, veicot darbu individuāli, komandā vai vadot citu cilvēku darbu.

Kompetence:

* spēj patstāvīgi iegūt, kritiski izvērtēt atlasīt un analizēt informāciju un to izmantot, pieņemt lēmumus un risināt problēmas, strādājot individuāli vai sadarboties ar citiem veselības aprūpes profesionāļiem multiprofesionālā komandā;
* izprot profesionālo ētiku, ir atbildīgs par savas profesionālās darbības rezultātiem, spēj  izvērtēt savas profesionālās darbības ietekmi uz vidi un sabiedrību un piedalīties attiecīgās profesionālās jomas attīstībā.

Studiju kursu saturs tiek atjaunots atbilstoši novitātēm darba tirgū un grozījumiem normatīvajos aktos. Aktualizējot Fizioterapijas profesijas standartu, tika pilnveidoti esošo studiju kursu apraksti,  ieviesti jauni studiju kursi, tādējādi piesaistot plašāka profila speciālistus esošajā nozarē. Studiju kursos iekļautā informācija un programmas merķis, uzdevumi un sasniedzamajie rezultāti ir tieši saistīti, jo iegūtās zināšanas, prasmes un kompetences studiju kursu ietvaros tiek pilnvērtīgi pielietotas klīniskajā vidē.

**3.2.2. Maģistra vai doktora studiju programmu gadījumā norādīt un sniegt pamatojumu, vai grādu piešķiršana balstīta attiecīgās zinātnes nozares vai mākslinieciskās jaunrades jomas sasniegumos un atziņās. Doktora studiju programmas gadījumā, galveno pētniecības virzienu apraksts, programmas ietekme uz pētniecību un citiem izglītības līmeņiem (ja piemērojams).**

*Nav attiecināms.*

**3.2.3. Studiju programmas īstenošanas, tajā skaitā kursu/ moduļu īstenošanas metožu, novērtējums, norādot metodes un kā tās veicina studiju kursu rezultātu un studiju programmas mērķu sasniegšanu. Kopīgas studiju programmas gadījumā, vai gadījumā, ja studiju programma tiek īstenota svešvalodā vai tālmācības studiju formā, detalizēti raksturot izmantotās metodes šādas studiju programmas nodrošināšanai. Iekļaut skaidrojumu, kā studiju procesa īstenošanā ņemti vērā studentcentrētas izglītības principi.**

Saskaņā ar 2015. gadā pieņemtajiem Standartiem un vadlīnijām kvalitātes nodrošināšanai Eiropas augstākās izglītības telpā 1.3 standartu augstskolām jānodrošina, ka studiju programmas tiek īstenotas tā, lai iedrošinātu studentus aktīvi iesaistīties studiju procesa veidošanā, un ka studentu sekmju vērtēšana atbilst šai pieejai. Minētā standarta vadlīnijas nosaka, ka studentcentrēta mācīšanās un pasniegšana ir nozīmīga stimulējoša loma studentu motivācijā, pašrefleksijā un iesaistīšanās mācīšanās procesā. Tas nozīmē rūpīgu un pārdomātu studiju programmu izveidi un īstenošanu, un rezultātu izvērtēšanu.

PBSP Fizioterapija tiek realizēta tā, lai nodrošinātu studentcentrētu pieeju un pašvadītu mācīšanos. Katra studiju kursa apguves sākumā studējošie tiek iepazīstināti ar kursa sasniedzamajiem rezultātiem un kursa noslēgumā sniedz atgriezenisko saiti par kursa norisi. Mācībspēku uzdevums ir iedrošināt studējošos uzņemties aktīvu lomu studiju procesā. Studiju programmas īstenošanas stils ir radoša līdzdalība, proti, studējošie konkrētu studiju kursu praktisko uzdevumu ietvaros aktualizē sabiedrības izaicinājumus un meklē iespējas savu ideju, projektu īstenošanai, apspriež un dalās praktiskajā pieredzē, tādējādi, attīstot kritisko domāšanu un argumentējot savu viedokli diskusiju gaitā. Tiek respektēta studējošo vajadzību un iespēju daudzveidība, veidojot piemērotu studiju grafiku (piem., studijas DU telpās un veselības aprūpes iestādēs tiek organizētas dažādās nedēļas dienās), izmantojot dažādus programmas īstenošanas veidus (piem., e-studiju vide MOODLE). Docētāji aicina studējošos izteikt savu viedokli un ņem vērā viņu vēlmes, variējot patstāvīgajam darbam ieteikto literatūru, avotus un prezentācijas formas.

Lai veicinātu studentu iesaisti zinātniski pētnieciskajās darbībās, īpaši projektos, DU ir izveidoti šādi instrumenti: bakalaura studiju programmas studējošie var piedalīties “Daugavpils Universitātes studējošo pētniecības projektu” konkursā, saņemot grantu iesniegto un apstiprināto projektu īstenošanai. Konkursu “Daugavpils Universitātes pētniecības projekti” un ““Daugavpils Universitātes studējošo pētniecības projektu” konkurss” tiek izsludināts 1 reizi gadā.

Studējošie regulāri piedalās semināros un meistarklasēs, kā arī iesaistās DU organizētos zinātniskajos pasākumos (zinātniskajās konferencēs, mākslinieciskās jaunrades projektos u. c.). Turklāt ir iespējams kā brīvklausītājam piedalīties citas studiju programmas (piem., PBSP Māszinības) studiju kursā vai tā daļā, apmeklējot noteiktu skaitu lekciju vai praktisko nodarbību.

Ņemot vērā vērtēšanas nozīmīgumu studentu virzīšanās uz priekšu studijās un nākotnes karjerā, studiju programmā īpaša uzmanība tiek veltīta studējošo zināšanu vērtēšanai, fokusējoties uz sekojošiem principiem:

• vērtēšanas kritēriji ir skaidri un saprotami, ir iepriekš publiskoti un pieejami,

• vērtētāji pārzina pārbaudes un eksaminācijas metodes,

• vērtēšana sniedz studentiem iespēju parādīt, kādā mērā tie ir sasnieguši sagaidāmos mācīšanās rezultātus; studenti saņem atgriezenisko saiti, kura, ja nepieciešams, sniedz padomus saistībā ar mācīšanās procesu,

• vērtēšana ir konsekventa, taisnīga, piemērota visiem studējošiem un tiek īstenota saskaņā ar likumdošanu un apstiprinātām procedūrām,

• darbojas procedūra studentu apelāciju izskatīšanai.

Programmas realizācijas gaitā tiks ievēroti visi studentcentrētās izglītības pamatprincipi:

• pastāvīgā refleksija,

• individuālā pieeja studējošiem, nav viena risinājuma, kas derētu visiem,

• tiek ņemts vērā, ka studējošajiem ir dažādi mācīšanās stili, dažādas prasības, intereses, pieredze un iepriekšējās zināšanas,

• studējošo zināšanas, prasmes un iemaņas vērtē ne tikai akadēmiskais personāls, bet būtu jābūt arī paškontrolei pār savām studijām,

• studējošiem tiek piedāvāta iespēja mācīties pašiem,

• nepārtraukta sadarbība starp studējošiem un akadēmisko personālu.

Galvenās studiju formas, kas tiek izmantotas studiju programmas realizācijai ir: lekcijas, semināri, praktiskās nodarbības klīniskajā vidē un/vai fizioterapeita praksē, laboratorijas darbi, studentu individuālais darbs, klīniskā prakse ārstniecības iestādēs.Zināšanu kontroles formas ir testi, kontroldarbi, referāti, studentu individuālā darba pārbaudes, tematiskas prezentācijas, slimības vēsturu analīze. Visās programmas daļās studentu individuālais darbs sastāda vairāk kā 50% no kopējo kontaktstundu daudzuma.

  Apgūstot nozares teorētiskos pamatkursus un informācijas tehnoloģiju kursus (A daļa) vadošā studiju forma ir lekcijas, praktiskās nodarbības un patstāvīgās studijas. Šajā daļā iegūtās zināšanas docētāji mēdz kontrolēt ar testu, kontroldarbu, referātu u.c. palīdzību.

Nozares profesionālās specializācijas kursu apguvē dominējošās programmas realizācijas formas ir praktiskās nodarbības, ievērojami mazāk ir lekcijas un semināri. Praktiskās nodarbības daudzos studiju kursos notiek klīniskajā vidē un/vai fizioterapeita praksē (piem., Iekšķīgo slimību propedeitika un iekšķīgās slimības – ģim. ārsta as. prof. A. Požarska praksē, Fizioterapija ortopēdijā un traumatoloģijā – SIA Fiziofit, Fizioterapija neiroloģijā – NRC Vaivari, Fizioterapija pediatrijā – BVC, Fizikālā medicīna, Vizuālās diagnostikas metodes – DRS, Ergonomika – Daugavpils psihonreioloģiskajā slimnīcā u.c.). Klīniskās prakses laikā studējošie apgūst praktiskas fizioterapeita darba iemaņas.

Sociālo, komunikatīvo un organizatorisko pamatiemaņu apgūšanas studiju forma ir lekcijas, semināri un praktiskās nodarbības. Bakalaura programmas brīvas izvēles kursu apguves studiju formas ir lekcijas un semināri.

Studiju programmā, ņemot vērā augstāko akadēmisko izglītību reglamentējošos dokumentus, ir pieņemta sekojoša attiecība starp kontaktnodarbībām un studentu patstāvīgo darbu: 1 kredītpunkts (40 akadēmisko stundas) = 16 kontaktstundas + 24 studentu patstāvīgā darba stundas. 1 kredītpunkts atbilst 1,5 ECTS (European Credit Transfer System) vienībām. Realizējot programmu, studiju slodze ir vidēji 20 kontaktstundas nedēļā, attiecīgi patstāvīgajam darbam tiek veltītas vidēji 30 stundas nedēļā.

**3.2.4. Ja studiju programmā ir paredzēta prakse, raksturot studējošajiem piedāvātās prakses iespējas, nodrošinājumu un darba organizāciju, tajā skaitā norādīt, vai augstskola/ koledža palīdz studējošajiem atrast prakses vietu. Ja studiju programma tiek īstenota svešvalodā, sniegt informāciju, kā tiek nodrošinātas prakses iespējas svešvalodā, tajā skaitā ārvalstu studējošajiem. Sniegt studiju programmā iekļauto studējošo prakšu uzdevumu sasaistes ar studiju programmā sasniedzamajiem studiju rezultātiem analīzi un novērtējumu (ja attiecināms).**

Klīniskās prakses apjoms ir 24 KP/36 ECTS, tā tiek īstenota atbilstoši profesionālās bakalaura studiju programmas „Fizioterapija” studiju plānam (24 KP/36 ECTS Klīniskā prakse fizioterapijā I, II, III). Prakses 1 KP atbilst 30 akadēmiskām kontaktstundām darbā ar pacientu.

Profesionālās kvalifikācijas prakse ir teoriju un praksi integrējoša obligāta studiju procesa sastāvdaļa. Prakse tiek organizēta saskaņā ar Nolikumu par profesionālās kvalifikācijas praksi Fizioterapijā, ko apstiprinājis DU Senāts.

Prakses mērķis ir dot iespēju studējošajiem apgūt un nostiprināt praktiskās iemaņas, kas nepieciešamas fizioterapeita profesijā, kā arī pilnveidot studentu teorētiskās zināšanas fizioterapijā.

Prakses uzdevumi:

* iepazīties ar fizioterapeita darba organizāciju dažādās veselības aprūpes un citās iestādēs;
* pielietot praksē apgūtās teorētiskās zināšanas;
* apgūt praktiskās fizioterapeita darba iemaņas;
* apgūt prasmes strādāt rehabilitācijas komandā.

Prakses mērķis un uzdevumi atbilst praksēm Klīniskā prakse fizioterapijā I, Klīniskā prakse fizioterapijā II, Klīniskā prakse fizioterapijā III.

Prakses saturs: prakses laikā studējošais iepazīstas ar fizioterapeita darba pienākumiem dažādās veselības aprūpes un citās iestādēs un veic tos patstāvīgi sertificēta fizioterapeita vai ārsta vadībā:

* veic pacienta fizioterapeitisko izmeklēšanu un stāvokļa novērtēšanu;
* sastāda fizioterapijas pasākumu plānu;
* veic fizioterapeitiskas manipulācijas;
* aizpilda dokumentāciju atbilstoši iestādes specifikai;
* veic izglītojošu darbību ar pacientiem.

Klīniskās prakses fizioterapijā laikā studējošie tiek sadalīti apakšgrupās vai var iziet praksi individuāli.

Covid - 19 situācijā tika nodrošināta individuāla prakses norise (viens students katram prakses vadītājam konkrētā laikā), ievērojot valstī noteikto epidemioloģisko drošību. Prakses gaitas nosacījumi varēja tikt mainīti atbilstoši epidemioloģiskajai situācijai valsti, sakarā ar Covid – 19 pandēmiju.

Klīniskās prakses fizioterapijā laikā studējošajiem jāapgūst iemaņas pacienta veselības un funkcionālā stāvokļa novērtēšanā un fizioterapijas tehnoloģiju pielietošanā dažāda profila pacientiem stacionāra etapā, ambulatorajā etapā un rehabilitācijas centros. Pēc prakses studējošie iesniedz programmas direktoram prakses vadītāja vērtējumu, prakses atskaiti un fizioterapijas protokolus atbilstoši prakses nedēļu skaitam:

* nervu sistēmas slimībās (6): insults; diska trūce; muguras smadzeņu bojājumi; nervu, nervu saknīšu un pinumu patoloģijas; CNS iekaisumu sekas; neiropātijas; kustību traucējumi u.c.;
* iekšķīgajās slimības (6): infarkts, koronārā sirds slimība, asinsvadu slimības, plaušu un bronhu akūtas un hroniskas slimības, bronhiālā astma, reimatoīdais poliartrīts u.c.;
* skeleta, muskuļu un saistaudu patoloģijā (6): stājas traucējumi, skoliozes, augšējās un apakšējās ekstremitātes traumas, locītavu endoprotezēšana, ankilozējošais spondiloartrīts u.c.;
* bērnu vecuma slimībās un patoloģijās (6): hroniska išēmiska encefalopātija; bērnu cerebrālā trieka; plaušu patoloģijas: bronhiālā astma, bronhīts, pneimonija; skolioze;  stājas traucējumi;  krūšu kurvja deformācijas; galvaskausa anomālijas;  iegūtas un iedzimtas kustību-balsta aparāta patoloģijas: Pertesa slimība, Šeiermaņa slimība u.c.

Prakses norise paredzēta veselības aprūpes un citās sertificētās iestādēs, ar kurām tiek noslēgti divpusējie līgumi starp iestādēm un trīspusējie līgumi starp DU, prakses vietu un studējošo. Prakses vietu un specifiku nosaka programmas direktors, saskaņojot ar attiecīgās iestādes administrāciju.

Klīnisko prakšu vietas ir: Daugavpils Reģionālā slimnīca, Daugavpils Sporta Medicīnas centrs, Daugavpils Bērnu veselības centrs, privātprakse „Vale”, Olgas Jakovļevas fizioterapijas privātprakse, Rehabilitācijas centrs „Līgatne”, Nacionālais rehabilitācijas centrs „Vaivari”, Latgales rehabilitācijas centrs „Rāzna”, Bērnu klīniskā universitātes slimnīca, Krāslavas slimnīca, Līvānu slimnīca u.c.

2013./2014.st.gadā, papildus iepriekšminētajām, ir izmantotas jaunas prakšu vietas – Jēkabpils slimnīca, Aizkraukles slimnīca, A.Krūmiņas fizioterapijas privātprakse, V.Amosova  fizioterapijas privātprakse, A.Jasevičas privātprakse un citas.

2014./2015.studiju gadā studējošie bijuši fizioterapijas praksē 8 prakšu vietās Daugavpilī un 10 prakšu vietās ārpus Daugavpils.

2015./2016.studiju gadā studējosie apguvuši jaunas prakses vietas: SIA Liepājas slimnīca, SIA Preiļu slimnīca, SIA Rēzeknes slimnīca, Rēzeknes pilsētas bērnu un jauniešu sporta skola, SIA Gulbenes un Balvu slimnīcu apvienība, SIA Veselības un sociālo pakalpojumu centrs Dagda, SIA KRC Jaunķemeri, SIA IVACO GROUP privātklīnika NIMTA, Daugavpils Domes Sociālo lietu pārvaldes Sociālās aprūpes dienas centrs, Valsts sociālās aprūpes centrs "Latgale" u.c.

2016./2017.studiju gadā tika noslēgti līgumi ar vairākām jaunām prakses bāzēm gan Latgalē, gan citur: SIA Alūksnes slimnīca, SIA LENIS L Ogres veselības centrs, SIA Ogres rajona slimnīca, SIA Madonas slimnīca,  VCA Juglas veselības centrs, SIA Balt Aliance veselības centrs „Baltezers”, SIA RC Līgatne, SIA Krāslavas slimnīca, SIA Kuldīgas slimnīca, SIA Vidzemes slimnīca, SIA Ilūkstes veselības centrs, IK Aijas Jasevičas fizioterapijas prakse.

2017./2018.studiju gadā tika noslēgti līgumi ar divām jaunām prakšu vietām: Traumatoloģijas un ortopēdijas slimnīca Rīgā, SIA „Dziedniecība” Ventspilī.

2018./2019. studiju gada ietvaros tika noslēgts sadarbības līgums starp Daugavpils Universitāti un Daugavpils Psihoneiroloģisko slimnīcu, kā arī 2 pusējs sadarbības līgums ar Daugavpils Reģionālo slimnīcu, Klīniskās prakses fizioterapija I (Medi5004), Klīniskās prakses fizioterapija II (Medi3039) un Klīniskās prakses fizioterapija III (Medi4023) īstenošanai.

Prakses vietu klāstam pievienojās SIA Siguldas slimnīca, SIA “RC Tērvete” un SIA „Ludzas medicīnas centrs”.

Atbildīgā persona par praksi no Daugavpils Universitātes PBSP “Fizioterapija” programmas direktore L.Lukjaņenko. Atbildīgā persona novērtē Klīnisko praksi fizioterapijā ar atzīmi pēc 10 ballu sistēmas (diferencētā ieskaite), pamatojoties uz prakses vadītāja vērtējumu, prakses atskaiti, fizioterapijas protokoliem un studējošā publisko uzstāšanos prakses noslēguma seminārā, kura laikā katrs studējošais ziņo par prakses norisi un veikto darbu prakses laikā, iesniedz priekšlikumus prakses norises uzlabošanai u.c.

Pēc studējošo ierosinājuma tiek noslēgti līgumi ar vēlamajām prakses vietām, tomēr, vadoties pēc Latvijas Fizioterapeitu asociācijas ieteikuma, obligātās prakses vietas: rehabilitācijas centrs,  stacionārs un ambulatoro pakalpojumu sniedzēji. Sadarbībā ar Latvijas Fizioterapeitu asociāciju, RSU un LSPA, šobrīd tiek izstrādāts vienots prakšu nolikums, kas būs attiecināms visām augstskolām, kas realizē PBSP “Fizioterapiju”. Pēc tikšanās ar LFA tika nolemts, ka LFA izstrādās slimību vēstures vienoto protokolu ar vadlīnijām, lai dažādās izglītības iestādēs studējošiem nodrošinātu vienotas zināšanas un prasmes.

**3.2.5. Doktora studiju programmas studējošajiem nodrošināto promocijas iespēju un promocijas procesa novērtējums un raksturojums (ja attiecināms).**

*Nav attiecināms.*

**3.2.6. Analīze un novērtējums par studējošo noslēguma darbu tēmām, to aktualitāti nozarē, tajā skaitā darba tirgū, un noslēguma darbu vērtējumiem.**

Studējošo bakalaura darba tēmas tiek izvēlētas, pamatojoties uz pierādījumiem balstītām zināšanām, nozares aktualitātēm un konsultējoties ar bakalaura darba vadītāju. Tiek rakstīti arī teorētiski bakalaura darbi (sistemātiskais literatūras pārskats); it īpaši tas kļuva aktuāls Covid -19 pandēmijas apstākļos. Noslēguma darba tēmas tiek apstiprinātas Veselības aprūpes katedras sēdē.

Bakalaura darbi tiek iesniegti, ievērojot Noslēguma darbu iesiešanas kārtību, kā arī plaģiātisma kontrolei studējošie iesniedz elektronisko versiju. Noslēguma darbu lektroniskās versijas tiek glabātas DU Informatīvajā sistēmā, kas ļauj iespēju visiem studējošajiem iepazīties ar veiktajiem pētījumiem.

Noslēguma darbu vērtēšanai ir izstrādāta vienota veidlapa. Veidlapa bakalaura darbu vērtēšana tiek veikta, balstoties uz šādiem principiem:

- vērtēšanas kritēriji ir skaidri un saprotami, ir iepriekš publiskoti un pieejami,

- vērtētāji pārzina pārbaudes un eksaminācijas metodes,

- vērtēšana sniedz studējošajiem iespēju parādīt, kādā mērā tie ir sasnieguši sagaidāmos mācīšanās rezultātus; studējošie saņem atgriezenisko saiti, kura, ja nepieciešams, sniedz padomus saistībā ar mācīšanās procesu,

- vērtēšana ir konsekventa, taisnīga, piemērota visiem studējošiem un tiek īstenota saskaņā ar likumdošanu un apstiprinātām procedūrām,

- darbojas procedūra studējošo apelāciju izskatīšanai.

Bakalaura darba vadītājs vērtē sadarbību ar studentu, darba literatūras avotu izvēli, darba saturu, pētījuma datu ievākšanu un analīzi, darba tehnisko noformējumu. Katru bakalaura darbu vērtē recenzents, kurš novērtē darba tēmas aktualitāti, noformējumu, atbilstību bakalaura darba līmenim, darba saturu.

Bakalaura darba aizstāvēšanā tiek vērtēts bakalaura darbs, bakalaura darba aizstāvēšana un zinātniskā diskusija par pētījuma tēmu. Gala vērtējums sastāv no: 20% zinātniskā vadītāja vērtējums, 30% recenzenta vērtējums, 50% gala valsts pārbaudījuma komisijas vērtējums par bakalaura darba aizstāvēšanu un zinātniska diskusija par pētījuma tēmu.

**3.3. Studiju programmas resursi un nodrošinājums**

**3.3.1. Novērtēt resursu un nodrošinājuma (studiju bāzes, zinātnes bāzes (ja attiecināms), informatīvās bāzes (tai skaitā bibliotēkas), materiāli tehniskās bāzes) atbilstību studiju programmas īstenošanas nosacījumiem un studiju rezultātu sasniegšanai, sniegt piemērus.**

Studiju process notiek DU auditorijās, laboratorijās, poliklīnikās, slimnīcās, rehabilitācijas centros, fizioterapeita privātpraksē.

Daugavpils Universitātē pieejamas auditorijas, kas nodrošina tulkošanu, ja nodarbības notiek pie ārzemju docētājiem.

Studiju virziena realizēšanā iesaistītās struktūrvienības: Dabaszinātņu un veselības aprūpes fakultātes Veselības aprūpes katedra, Fizikas un matemātikas katedra, Ķīmijas un ģeogrāfijas katedra, Dzīvības zinātņu un tehnoloģiju institūts, Informātikas katedra; Humanitāro un sociālo zinātņu fakultātes Svešvalodu centrs un Angļu filoloģijas un translatoloģijas katedra; Pedagoģijas un pedagoģiskās psiholoģijas katedra, Sociālās psiholoģijas katedra; UNESKO katedra, bibliotēka.

Profesionālās bakalaura studiju programmas “Fizioterapija” studiju procesa realizēšanai, zinātnisko pētījumu veikšanai, projektu, kursa un bakalaura darbu izstrādei studenti izmanto DU materiāli tehnisko bāzi:

* Veselības aprūpes katedrā - 5 specializētus kabinetus (anatomijas, fizioloģijas, masāžas, veselības), mācību un zinātniski pētniecisko laboratoriju, ārstnieciskās vingrošanas zāli;
* Citās DU katedrās - specializēto laboratoriju telpas un aprīkojumu (bioķīmijas, biomehānikas kabineti), mācību telpas (psiholoģijas kabinets);
* Dzīvības zinātņu un tehnoloģiju institūtaParādes ielā 1A mikrobioloģijas, parazitoloģijas un virusoloģijas laboratorijas;
* labiekārtotas un tehniski aprīkotas auditorijas svešvalodas apguvei;
* DU sporta kompleksu – sporta zāles, baseinu;
* DU datorklases, interneta pieslēgumu un multimediju centra tehnisko nodrošinājumu;
* DU bibliotēku un lasītavas.

2018./2019.gada tika iesākts un turpinās darbības programmas „Izaugsme un nodarbinātība” prioritārā virziena „Izglītība, prasmes un mūžizglītība” 8.1.1. specifiskā atbalsta mērķa „Palielināt modernizēto STEM, tajā skaitā medicīnas un radošās industrijas, studiju programmu skaitu” prognozējama projekta „STEM, veselības aprūpes un mākslu studiju programmu modernizēšana Daugavpils Universitātē” iepirkums „Aprīkojuma un iekārtu piegāde studiju virziena Veselības aprūpe modernizēšanai ERAF projekta „STEM, veselības aprūpes un mākslu studiju programmu modernizēšana Daugavpils Universitātē” ietvaros”. ES līdzfinansēto projektu ietvaros iegādātas jaunākās tehnoloģijas mācību procesa uzlabošanai. Tika iepirkts digitālais anatomijas disekcijas galds un svari ar auguma mērītāju, mūsdienīgs fizioloģijas laboratoriju aprīkojums, kā arī mulāžas un manekeni neatliekamās medicīniskās palīdzības u.c. apmācībām.

Studējošajiem pieejama Daugavpils Universitātes infrastruktūra, kas sevī ietver aprīkojumu, iekārtas, informācijas tīklus, datu bāzes (DU bibliotēkas tīkls, DU DMK bibliotēkas tīkls, DU pētniecības centru datu bāzes, bezmaksas piekļuvi datu bāzēm no DU iekšējā tīkla, materiāli (izpētes materiāli, zinātniskās publikācijas, tostarp Web of Science un Scopus publikācijas, arhīvi), pakalpojumi (administratīvie, finanšu, IT un tīklu atbalsta pakalpojumi, piekļuve oficiālās statistikas datiem), datorizētas lietojumprogrammas un programmatūra (Standart Office, SPSS, GIS, datu vizualizācijas tiešsaistes rīki un programmatūra, tiešsaistes saziņas līdzekļi), kas ļauj veikt kvalitatīvus pētījumus.

Profesionālās studiju programmas “Fizioterapija” direktors sadarbojas ar citu programmu direktoriem, akadēmisko personālu, piesaista jaunus kvalficētus speciālistus un sadarbības partnerus. Programmu īsteno DU struktūrvienības: Veselības aprūpes katedra, Dzīvības zinātņu un tehnoloģiju institūts, Vides zinātnes un ķīmijas katedra, Fizikas un matemātikas katedra u.c.  Praktiskās nodarbības klīniskajā vidē un klīnisko praksi fizioterapijā nodrošina SIA “Daugavpils reģionālā slimnīca”, SIA “Fiziofit”, SIA “Daugavpils bērnu veselības centrs”, VSIA “Daugavpils Psihoneiroloģiskā slimnīca”, SIA “Jēkabpils reģionālā slimnīca”, SIA “Rēzeknes slimnīca”, VSIA "Nacionālais rehabilitācijas centrs "Vaivari", SIA “Sanare – KRC  Jaunķemeri”, VSIA “Bērnu klīniskā universitātes slimnīca”, SIA “Rehabilitācijas centrs “Rāzna”” u.c..

Sadarbojoties ar augstāk minētajām iestādēm, studējošajiem ir iespēja izstrādāt pētījuma praktisko daļu sertificēta fizioterapeita pavadībā.

Studentcentrētai pieejai paredzēta DU informatīvā sistēma DUIS, kur ir pieejama visa informācija par mācību procesa norisi. Informatīvajā sistēmā atbilstoši studiju plāna sadalījumam pieejami studiju kursi, to apraksti, vērtējumi, studenta individuālie rīkojumi. DUIS ir pieejama elektroniskā pieteikšanās stipendijai.

DU DMK bibliotēka pieejams: EBSCO datubāze, PubMed datubāze, Science Direct datubāze, Proquest, Latvija.lv, Nozare.lv, Medicine.lv, Latvijas Republikas tiesību aktu datubāze, Nacionālās Bibliogrāfijas datubāze, Latvijas Nacionālās bibliotēkas katalogus un datubāze, Latgales Centrālās bibliotēkas katalogs, DU DMK bibliotēkas katalogs, E-grāmatu un E-žurnālu datubāze, periodiskos izdevumus tiešsaistē, interneta vārdnīcas un enciklopēdijas.

Balstoties uz sadarbības līgumiem ar Latvijas Universitāti, Rīgas Stradiņa Universitāti, Baltijas Starptautisko akadēmiju, studējošajiem ir plašāka pieeja zinātniskajai literatūrai.

Daugavpils Universitātē tika īstenots projekts “*Daugavpils Universitātes studiju programmu kvalitātes uzlabošana un vides pieejamības nodrošināšana*”, ko līdzfinansē Eiropas reģionālās attīstības fonds (ERAF), un kas paredz Daugavpils Universitātes infrastruktūras modernizēšanu un pielāgošanu personām ar īpašām vajadzībām, tādējādi uzlabojot vides pieejamību personām ar funkcionāliem traucējumiem (kustību, redzes, dzirdes traucējumiem):

* mācību korpusos Vienības ielā 13, Parādes ielā 1, DU mācību bāzē „Ilgas” notika telpu pielāgošana personām ar īpašām vajadzībām. Mācību auditorijas ir pieejamas cilvēkiem ratiņkrēslos – ierīkoti lifti un pacēlājs, likvidēti sliekšņi, piemērots durvju platums. Informācija pieejama vājredzīgiem un vājdzirdīgiem cilvēkiem – ierīkoti projicēšanas aparāti, ierīkota skaņu pastiprinoša aparatūra;
* tika izveidota bērnistaba, kas paredzēta studējošajiem jaunajiem vecākiem – mazuļa pārtīšanai un barošanai, un rotaļistaba – studējošo vecāku bērnu nodarbināšanai lekciju laikā.

**3.3.2. Studiju un zinātnes bāzes, tajā skaitā resursu, kuri tiek nodrošināti sadarbības ietvaros ar citām zinātniskajām institūcijām un augstākās izglītības iestādēm, novērtējums (attiecināms uz doktora studiju programmām) (ja attiecināms).**

*Nav attiecināms.*

**3.3.3. Norādīt datus par pieejamo finansējumu atbilstošajā studiju programmā, tā finansēšanas avotiem un to izmantošanu studiju programmas attīstībai. Sniegt informāciju par izmaksām uz vienu studējošo šīs studiju programmas ietvaros, norādot izmaksu aprēķinā iekļautās pozīcijas un finansējuma procentuālo sadalījumu starp noteiktajām pozīcijām. Minimālais studējošo skaits studiju programmā, lai nodrošinātu studiju programmas rentabilitāti (atsevišķi norādot informāciju par katru studiju programmas īstenošanas valodu, veidu un formu).**

PBSP Fzioterapija ﬁnansējuma avots ir valsts budžeta ﬁnansējums studijām (dotācija) un studiju maksa. Izmaksu aprēķins vienam studējošajam studiju virziena programmās veikts DU Finanšu un uzskaites daļā, iekļaujot darba algas fondu un darba devēja VSAOI, komandējumu, materiālu, energoresursu un inventāra izmaksas, grāmatu, iekārtu iegādes un investīciju izmaksas, kā arī izmaksas studentu sociālajam nodrošinājumam. Izmaksu aprēķins uz vienu studējošo PBSP Fizioterapija pievienots pielikumu sadaļā "Citi pielikumi".

**3.4. Mācībspēki**

**3.4.1. Studiju programmas īstenošanā iesaistīto mācībspēku (akadēmiskā personāla, viesprofesoru, asociēto viesprofesoru, viesdocentu, vieslektoru un viesasistentu) kvalifikācijas atbilstības studiju programmas īstenošanas nosacījumiem un normatīvo aktu prasībām novērtējums. Sniegt informāciju par to, kā mācībspēku kvalifikācija palīdz sasniegt studiju rezultātus.**

PBSP “Fizioterapija” studiju plāna īstenošanā ir piesaistīti 3 profesori, 2 asociētie profesori, 21 docenti/vadošie pētnieki/ārsta grāds(un vismaz 6 gadu darba pieredze), 18 lektors un 2 asistenti.

*3.4.1.1. tabula. PBSP Fizioterapija iesaistītais akadēmiskais personāls.*

|  |  |  |  |  |
| --- | --- | --- | --- | --- |
|  | Kopā | % no kopskaita | Pamatievēlešanas  vieta DU | Viesdocētājs |
| Profesori | 3 | 6.5 % | 2 | 1 |
| Asoc. prof. | 2 | 4.3 % | 2 | 0 |
| Docenti/pētnieki | 21 | 45.7 % | 13 | 8 |
| Lektori | 18 | 39.1 % | 6 | 12 |
| Asistenti | 2 | 4.3 % | 0 | 2 |
| kopā | 46 | 100 % |  |  |

Visi PBSP “Fizioterapija” studiju kursi tiek docēti latviešu valodā.

Akadēmiskā personāla kvalifikācija atbilst Augstskolu likuma prasībām, jo visi docētāji ir ar maģistra, zinātņu doktora grādu vai ar ārstniecības personas profesionālo diplomu un sertifikātu.

PBSP “Fizioterapija” programmas īstenošanā ir iesaistīti 15 mācībspēki ar fizioterapeita kvalifikāciju. Piesaistot arvien vairāk profesionālās nozares mācībspēkus, tiek iegūta iespēja kvalitatīvāk sasniegt studiju rezultātus. Profesionālās nozares mācībspēki pastāvīgi pilnveidojas profesionālās pilnveides apmācībās, līdz ar to ir iespēja pārskatīt un pilnveidot studiju kursu saturu, ieviešot aktuālos jauninājumus fizioterapijas jomā.

No 2023./2024.st.g. tika piesaistīti vairāki fizioterapeiti, kas specializējas studiju kursam atbilstošā fizioterapijas nozarē. Piemēram, studiju kursā Fizioterapija iekšķīgajās slimībās, reimatoloģijā un geriatrijā tika piesaistīta fizioterapeite Zane Preisa no SIA “Madonas slimnīca”, kur arī notiek praktiskās nodarbības klīniskā vidē.

**3.4.2. Mācībspēku sastāva izmaiņu analīze un novērtējums par pārskata periodu, to ietekme uz studiju kvalitāti.**

Lielākā daļa profesionālo studiju kursu docētāju ir nozarē praktizējoši speciālisti. Profesionālos ar fizioterapiju saistītos kursus vada mācībspēki ar fizioterapeita kvalifikāciju, kuriem ir maģistra/doktora grāds (doc. A.Rubika, asoc.prof. A.Požarskis, viesdoc. A. Kaupužs, lekt. J.Buiko, lekt. V. Kņaževs, vieslekt. A.Kukle, vieslekt. D.Stirāne, vieslekt. Z.Preisa, vieslekt. L.Markovska u.c.). Veselības aprūpes jomas studiju kursu nodrošinājumā Veselības aprūpes katedrā ir ievēlēti asoc. profesori (Dr. med. A.Požarskis un Dr. med. N. Kakurina) un docenti (PhD A. Rubika, PhD. E. Grāvele, Dr.biol. I Skrinda u.c.). Studiju kursa “Fizioterapija iekšķīgajās slimībās, reimatoloģijā un geriatrijā” un studiju un bakalaura darbu vadīšanā ESF Projekta Nr.8.2.2.0/18/A/022 ietvaros tika piesaistīta PhD., fizioterapeite Z. Rožkalne, kas 2023.gadā tika ievēlēta DU pētnieka amatā.

Lielu ieguldījumu ārzemju mācībspēku piesaistē, doktora grāda pretendentu piesaistē un akadēmiskā personāla, kuriem pamatievēlēšanas vieta ir DU, kvalifikācijas paaugstināšanā dod ESF Projekta Nr.8.2.2.0/18/A/022 "Daugavpils Universitātes stratēģiskās specializācijas jomu akadēmiskā personāla profesionālās kompetences stiprināšana" studiju virzienā “Veselības aprūpe” īstenošana, kas  ir atspoguļota pielikumā (*2.3.6\_ESF\_Projekts\_SAM\_022*) un ziņojuma punktā 2.3.6.

**3.4.3. Informācija par doktora studiju programmas īstenošanā iesaistītā akadēmiskā personāla zinātnisko publikāciju skaitu pārskata periodā, pievienojot svarīgāko publikāciju sarakstu, kas publicētas žurnālos, kuri tiek indeksēti datubāzēs Scopus vai WoS CC. Sociālajās zinātnēs un humanitārajās un mākslas zinātnēs var papildus skaitīt zinātniskās publikācijas žurnālos, kas tiek indeksēti ERIH+ un recenzētas monogrāfijas. Informācija par mācībspēkiem, kuri iekļauti Latvijas Zinātnes padomes ekspertu datubāzē 17 attiecīgajā zinātņu nozarē (kopējais skaits, mācībspēka vārds/ uzvārds, zinātnes nozare, kurā mācībspēkam ir eksperta statuss un Latvijas Zinātnes padomes eksperta tiesību beigu termiņš) (ja attiecināms).**

*Nav attiecināms.*

**3.4.4.Informācija par doktora studiju programmas īstenojošā iesaistītā akadēmiskā personāla iesaisti pētniecības projektos kā projekta vadītājiem vai galvenajiem izpildītājiem/ apakšprojektu vadītājiem/ vadošajiem pētniekiem, norādot attiecīgā projekta nosaukumu, finansējuma avotu, finansējuma apmēru. Informāciju sniegt par pārskata periodu (ja attiecināms).**

*Nav attiecināms.*

**3.4.5. Mācībspēku savstarpējās sadarbības novērtējums, norādot mehānismus sadarbības veicināšanai studiju programmas īstenošanā un studiju kursu/ moduļu savstarpējās sasaistes nodrošināšanā. Norādīt arī studējošo un mācībspēku skaita attiecību studiju programmas ietvaros (pašnovērtējuma ziņojuma iesniegšanas brīdī).**

Programmas pastāvēšana un iespēja tās realizācijas gaitā sasniegt uzstādīto mērķi un panākt sagaidāmos rezultātus, ja ir pilnvērtīga profesionāļu komanda, kuru vieno izpratne par fizioterapijas speciālistu sagatavošanu, studiju būtību, mācību struktūru un organizācijas formām.

Programmas mācībspēku sadarbība ir daudzveidīga, lemjot par darbībām, kuras saistītas ar studiju procesa organizēšanu un vadīšanu; izskatot jautājumus par studiju saturu; plānojot klīniskās prakses; sadarbojoties pētnieciskajā jomā.

Regulārajās docētāju tikšanās tiek apspriests studiju kursu saturs un programmas struktūra, izrunāts, kā uzturēt izstrādātās programmas kursu veidošanas pamatprincipu – sistēmiskumu, kā pilnveidot studiju procesa organizācijas formas, lai veicinātu studentu izaugsmi.

Pašnovērtējuma ziņojuma iesniegšanas brīdī studējošo un mācībspēku skaita attiecība studiju programmas ietvaros ir 1:3,2, kas no docētāju puses nodrošina individuālo pieeju.

Mācībspēku sadarbība tiek vērtēta, kā laba, jo PBSP Fizioterapija studiju kursi ir saistīti, secīgi un pakārtoti viens otram. PBSP Fizioterapija, balstoties uz FIZIOTERAPEITA PROFESIJAS STANDARTU, ir veidota tā, lai studentiem secīgi apgūstot noteiktus kursus veidojas spēja kritiski izvērtēt, atlasīt un analizēt informāciju, pieņemt lēmumus un risināt problēmas, strādājot individuāli, vai sadarboties ar citiem veselības aprūpes profesionāļiem multiprofesionālā komandā.

**III. STUDIJU PROGRAMMAS “MĀSZINĪBAS” RAKSTUROJUMS**

**3.1. Studiju programmas raksturojošie rādītāji**

3.1.1. Apraksts un analīze par izmaiņām studiju programmas parametros, kas veiktas kopš iepriekšējās studiju virziena akreditācijas lapas izsniegšanas vai studiju programmas licences izsniegšanas, ja studiju programma nav iekļauta studiju virziena akreditācijas lapā, tajā skaitā par izmaiņām, kas plānotas studiju virziena novērtēšanas procedūras ietvaros.

Kopš iepriekšējās akreditācijas tika precizēts studiju programmas “Māzsinības” mērķis un sasniedzamie rezultāti.

|  |  |  |
| --- | --- | --- |
| Studiju programmas nosaukums | | Māszinības |
| Studiju programmas kods saskaņā ar Latvijas izglītības klasifikāciju | | 42723 |
| Studiju programmas veids un līmenis | | Pirmā cikla profesionālā bakalaura studiju programma |
| Iegūstamais kvalifikācijas līmenis (EKI) | | 6 |
| Profesijas kods profesiju klasifikatorā | | 32 322 (medicīnas māsas profesijas speciālisti) |
| Studiju programmas apjoms (KP/ECTS) | | 160/240 |
| Īstenošanas forma, veids, ilgums un īstenošanas valoda: | | |
| pilna laika klātiene | 4 gadi | latviešu |
| Īstenošanas vieta | | Vienības iela 13, Daugavpils, Latvija, LV-5401 |
| Studiju programmas direktore | | *Mg.sc.sal*. Natālija Degtjarjova |
| Uzņemšanas prasības | | * vidējā izglītība.   PBSP Māszinības imatrikulācija notiek saskaņā ar DU Uzņemšanas noteikumiem (<https://du.lv/wp-content/uploads/2021/12/uznem_not_pilna_nep_laika_pamatstudijam_2022.pdf>), kurus ik gadu apstiprina DU Senāts.  Studijām programmā „Māszinības” varēs pieteikties arī citu valstu pilsoņi. |
| Piešķiramais grāds, profesionālā kvalifikācija vai grāds un profesionālā kvalifikācija | | Profesionālais bakalaura grāds veselības aprūpē;  Māsas (Vispārējās aprūpes māsas) kvalifikācija |
| Cita attiecīgās augstskolas/ koledžas vai citas augstskolas/ koledžas studiju programma, kurā studiju programmas slēgšanas gadījumā augstskola/ koledža nodrošina studējošajiem iespēju turpināt izglītības ieguvi | | RSU PBSP “Māszinības” |
| Studiju programmas mērķis | | Nodrošināt studentiem praksē balstītu teorētisko zināšanu un praktisko iemaņu kopumu veselības aprūpes jomā (Māszinībās), balstoties uz Māsas (Vispārējās aprūpes māsas) profesijas standartu un pirmā cikla profesionālajai augstākajai izglītībai atbilstošu konkurētspējīgu speciālistu veidošanos māsas profesijā Latvijā un Eiropas Savienībā, veicinot zinātniskās pētniecības attīstību, prasmes māsas praksē. |
| Studiju programmas uzdevumi | | * nodrošināt studējošajiem iespēju iegūt konkurētspējīgu kvalitatīvu, mūsdienu prasībām atbilstošu un starptautiskajā darba tirgū pieprasītu profesionālo bakalaura grādu veselības aprūpē; * nodrošināt teorētisko un praktisko zināšanu, prasmju un kompetenču apguvi, kas pamatojas holistiskās pieejas realizācijā un ir zinātniski pamatotas, un ir atbilstošas Māsas (Vispārējās aprūpes māsas) profesijas standartam un darba tirgus prasībām; * attīstīt studējošo pētnieciskā darba kompetences, veicināt radošā potenciāla un analītisko prasmju un kritiskās domāšanas attīstību patstāvīgo pētījumu veikšanai veselības aprūpes jomā; * veicināt pašizglītības vajadzību apmierināšanu, motivēt studentus profesionāli pilnveidoties un orientēt uz sabiedrības izglītošanas nepieciešamību; * attīstīt spēju nodrošināt un veicināt pacienta līdzestību ārstēšanas un aprūpes procesā, izvērtēt un dokumentēt pacienta zināšanas, izpratni, prasmes un līdzdarbību veselību veicinošajos un uzturošajos pasākumos; * attīstīt studentu profesionālo ētiku un sociālās pamata prasmes komunikācijā, patstāvīgajā un komandas darbā, kā arī attīstīt līderības un vadības prasmes. |
| Sasniedzamie studiju rezultāti | | Persona atbilstoši Māsas (Vispārējās aprūpes māsa) profesijas standartam pēc valsts noslēguma pārbaudījumu nokārtošanas iegūst māsas kvalifikāciju, kā arī tiesības veikt patstāvīgu ārstniecības darbību profesijā, reģistrējoties ārstniecības personu reģistrā. Iegūtā profesionālā kompetence (profesionālais bakalaura grāds veselības aprūpē un Māsas (vispārējās aprūpes māsas) kvalifikācija~~)~~ nodrošina iespējas turpināt studijas maģistra studiju programmās un apgūt profesionālās pilnveides izglītības programmas. Plānoto studiju rezultātu sasniedzamība un savstarpējā sasaiste novērtēta, veicot studiju rezultātu kartēšanu.  Zināšanas:  1. Izprot medicīnas vēsturi, māszinības teorijas, cilvēka attīstības fizioloģiskos un patoloģiskos procesus veselam un slimam cilvēkam, māsas profesijas būtību, komunikācijas principus, ētiku un vispārējos veselības aprūpes principus.  2. Zina svarīgākās vitālās funkcijas, dažādu klīnisko procedūru, rehabilitācijas principu ievērošanu visos vecumposmos, tajā skaitā mājas un paliatīvā aprūpē, ņemot vērā infekcijas kontroles principus.  3. Izprot dažādu pētniecības metožu pielietojumu veselības aprūpē (kvalitatīvu, kvantitatīvu pētījumu veikšanu, datu analīzi un interpretāciju) un projektu vadīšanas principus.  Prasmes:  4. Pielieto teorētiskās un praktiskās zināšanas pacientu stāvokļa novērtēšanā, aprūpē visos vecumposmos, tajā skaitā sniedzot neatliekamo palīdzību ārkārtas situācijās.  5. Nodrošina indivīda un sabiedrības izglītošanu par infekciju prevenciju, veselīgu dzīves veidu, ievērojot ētikas un deontoloģijas principus.  6. Izstrādās uz pierādījumiem balstītus pētījumus un projektus māsu praksē, nodrošinot uz pacientu centrētu aprūpi.  Kompetence:  7. Patstāvīgi veic dažādu vecumposmu pacientu aprūpi, ievērojot konfidencialitāti, pacientu tiesības un infekcijas kontroles principus.  8.Veic patstāvīgi klīniskās procedūras, nodrošinot pacientam komfortu, piedalās pacienta diagnostikas un ārstniecisko procedūru sagatavošanas un veikšanas procesā, veicot pacient izglītošanu.  9. Spēj attīstīt savas zināšanas un prasmes, strādāt patstāvīgi veicot klīniskās procedūras, sadarboties ar citiem veselības aprūpes speciālistiem, strādāt komandā, izglītot pacientu, sabiedrību un pilnveidot savas zināšanas un prasmes. |
| Studiju programmas noslēgumā paredzētais noslēguma pārbaudījums | | Bakalaura darba aizstāvēšana |

~~Izmaiņas studiju programmas parametros kopš licences izsniegšanas netika veiktas. Studiju virziena novērtēšanas procedūras ietvaros tiek plānots akreditēt PBSP “Māszinības” īstenošanai arī angļu valodā. Tas popularizētu un veicinātu DU atpazīstamību ārvalstīs un piesaistītu jaunus ārzemju studentus studijām universitātē.~~

**3.1.2. Analīze un novērtējums par studiju programmas atbilstību studiju virzienam. Analīze par programmas nosaukuma, koda, iegūstamā grāda, profesionālās kvalifikācijas vai grāda un profesionālās kvalifikācijas mērķu un uzdevumu, studiju rezultātu, kā arī uzņemšanas prasību savstarpējo sasaisti. Studiju programmas īstenošanas ilguma un apjoma (tajā skaitā atšķirīgiem studiju programmas īstenošanas variantiem) raksturojums un lietderības novērtējums.**

DU studiju virziens “Veselības aprūpe” darbojas, pamatojoties uz DU izstrādāto Attīstības stratēģiju 2022.-2028.gadam (*1.1.DU attīstības stratēģija 2022\_2028*). PBSP “Māszinības” īstenošana ir būtiska DU stratēģijā iekļauto vidējā termiņa mērķu sasniegšanā: “Nodrošināt kvalitatīvu izglītību, kas atbilst nākotnes izaicinājumiem un balstās uz teorētiskām zināšanām un pētniecības prasmju apgūšanu, sagatavojot starptautiskajā darba tirgū konkurētspējīgus speciālistus, attīstot viņu spējas un motivējot izglītoties mūža garumā”, veicinot ar veselību saistīto pakalpojumu pieejamības palielināšanos un iedzīvotāju veselības stāvokļa uzlabošanos. Daugavpils Universitātes Attīstības stratēģija paredz, ka DU nostiprina savas augstākās izglītības iestādes un pētījumu centra vadošās pozīcijas Austrumlatvijā un attīstās par vienu no nozīmīgākajiem izglītības un zinātnes centriem Latvijā. Šajā kontekstā, efektīvi izmantojot studiju virziena akadēmiskā personāla zinātnisko potenciālu, uzkrāto pieredzi un pētniecisko laboratoriju aprīkojumu, tiek nodrošinātas iespējas sadarbībā ar veselības aprūpes iestādēm veikt kvalitatīvus pētījumus cilvēka veselības stāvokļa izvērtēšanā un aprūpes procesa ieviešanā.

Šobrīd studiju virzienā “Veselības aprūpe” tiek realizētas divas studiju programmas: PBSP “Fizioterapija” (sagatavo sestā profesionālās kvalifikācijas līmeņa speciālistus fizioterapijā ar bakalaura grādu veselības aprūpē) un PBSP “Māszinības” (sagatavo sestā līmeņa profesionālās kvalifikācijas līmeņa speciālistus māszinībās ar bakalaura grādu veselības aprūpē). Virziena programmu stratēģiskā misija ir sagatavot augstas kvalitātes veselības aprūpes speciālistus Latvijas tautsaimniecības vajadzībām, kā arī būt par Eiropas Savienības un citu pasaules valstu izglītības, pētniecības un veselības aprūpes sistēmas sastāvdaļu, saskaņojot sniegtās zināšanas, prasmes un kompetences ar Eiropas Savienības atbilstošām prasībām, cilvēka un sabiedrības interesēm.

Augstāk minētais pilnībā saskan ar PBSP “Māszinības” mērķi, turklāt programmas īstenošana un starpdisciplinārais studiju programmas raksturs veicinās studiju virziena mērķa sasniegšanu, nodrošinot augsti kvalificētu, starptautiskā līmenī konkurētspējīgu veselības aprūpes nozares speciālistu sagatavošanu, kuri ir spējīgi patstāvīgi sniegt pacientu aprūpi. Studiju virziena kopīgais mērķis ir adaptēties aktuālajām sabiedrības vajadzībām un izaicinājumiem Latvijā un Eiropas Savienībā un DU attīstīt uz akadēmiskajām un profesionālajām tradīcijām balstītu bioloģijas zinātnes studiju centru Austrumlatvijas reģionā.

PBSP Māszinības LR izglītības klasifikācijas kods 42723 apliecina, ka studiju programmas kods atbilst 2017.gada 13.jūnija MK noteikumiem Nr.322 “Noteikumi par Latvijas izglītības klasifikāciju” pirmā cikla profesionālajai augstākajai izglītībai (piektā līmeņa profesionālā kvalifikācija un profesionālais bakalaura grāds) (koda pirmie divi cipari - 42), 6. Latvijas kvalifikāciju ietvarstruktūru līmenim, veselības aprūpes un sociālās labklājības izglītības grupai, veselības aprūpes jomai un Māszinības izglītības programmu grupai (koda pēdējie trīs cipari - 723).

PBSP Māszinības pilna laika studiju formā tiek īstenota klātienē, 4 studiju gados (160 KP/240 ECTS), studijas realizējot 8 semestros (pa 20 KP/30 ECTS katrā semestrī); katra semestra noslēgumā studentu zināšanas, prasmes un kompetences tiek pārbaudītas sesijas laikā. Studiju programmas apguves gaitā studentiem jāiegūst nepieciešamais kredītpunktu skaits, jāizstrādā un jāaizstāv bakalaura darbs veselības aprūpē.

PBSP “Māszinības” satura izveidē piemēroti LR Veselības ministrijas konceptuālajā ziņojumā “Par māsas profesijas turpmāko attīstību” aprakstītie pamatprincipi un kritēriji veselības nozares cilvēkresursu plānošanai un prognozēšanai, kas balstīti uz Pasaules Bankas ekspertu ieteikumiem (<https://likumi.lv/ta/id/310369-par-konceptualo-zinojumu-par-masas-profesijas-turpmako-attistibu>). PBSP “Māszinības” ir salāgota ar saistošajiem normatīviem un juridiskiem dokumentiem: Izglītības likumu (<https://likumi.lv/ta/id/50759-izglitibas-likums>) un Augstskolu likumu (<https://likumi.lv/ta/id/37967-augstskolu-likums>), Ārstniecības likumu (<https://likumi.lv/ta/id/44108-arstniecibas-likums>), Par reglamentētajām profesijām un profesionālās kvalifikācijas atzīšanu likumu (<https://likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu>) un LR Ministru kabineta (turpmāk tekstā – MK) noteikumiem par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu Nr.268 (<https://likumi.lv/ta/id/190610-noteikumi-par-arstniecibas-personu-un-studejoso-kuri-apgust-pirma-vai-otra-limena-profesionalas-augstakas-mediciniskas-izglitib>...), MK Nr.7958 studiju programmu licencēšanas noteikumiem (<https://likumi.lv/ta/id/303957-studiju-programmu-licencesanas-noteikumi>), MK noteikumiem par specialitāšu, apakšspecialitāšu un papildspecialitāšu sarakstu reglamentētajām profesijām Nr. 460 (<https://likumi.lv/ta/id/137108-noteikumi-par-specialitasu-apaksspecialitasu-un-papildspecialitasu-sarakstu-reglamentetajam-profesijam>) un MK noteikumiem Nr.68 Izglītības programmu minimālās prasības zobārsta, farmaceita, māsas un vecmātes profesionālās kvalifikācijas iegūšanai (<https://likumi.lv/ta/id/59364-izglitibas-programmu-minimalas-prasibas-zobarsta-farmaceita-masas-un-vecmates-profesionalas-kvalifikacijas-iegusanai>), DU Satversmi (<https://likumi.lv/ta/id/287529-par-daugavpils-universitates-satversmes-grozijumiem>) un citu normatīvo aktu prasībām. Programmas satura un plānojuma izstrādē integrēti Eiropas Parlamenta un Padomes 2005. gada 7. septembra Direktīvas 2005/36/EK Par profesionālo kvalifikāciju atzīšanu (<https://eur-lex.europa.eu/legal-content/LV/TXT/PDF/?uri=CELEX:32005L0036&from=LV>) un 2013. gada 20. novembra Direktīvas 2013/55/EK, ar ko groza Direktīvu 2005/36/EK par profesionālo kvalifikāciju atzīšanu (<https://eur-lex.europa.eu/legal-content/LV/TXT/PDF/?uri=CELEX:32013L0055&from=en>) pamatprincipi.

PBSP “Māszinības” atbilst Eiropas vienotas augstākās izglītības telpas veidošanās jeb Boloņas procesa tendencēm (<https://www.aip.lv/bolonas_deklaracija.htm>), jo PBSP Māszinības izstrādāta kā pirmā cikla studiju programma ar atbilstoši Eiropas Kvalifikāciju ietvarstruktūrai formulētiem studiju rezultātiem. Ir svarīgi atzīmēt, ka PBSP Māszinības ir pielāgota arī starptautiski atzītām līdzvērtīgām studijām citviet Eiropā un Baltijas valstīs.

Studiju programmas apguves rezultātā  piešķiramais grāds un kvalifikācija pilnībā atbilst  esošajam profesiju klasifikatoram (<https://www.lm.gov.lv/lv/klasifikacija/profesiju-klasifikators/profesiju-klasifikators-aktualizets-2021gada-22februari>) un profesiju standartam (<https://registri.visc.gov.lv/profizglitiba/dokumenti/standarti/2017/PS-144.pdf>). Kopumā studiju programma “Māszinības” atbilst studiju virzienam Veselības aprūpe, kurā tā ir iekļauta.

PBSP “Māszinības” saturu nosaka studiju programmas mērķis un uzdevumi, kas saskaņoti ar jaunajām tendencēm izglītības sistēmā Eiropas Savienībā, ar saistīto Ministru kabineta noteikumu prasībām, DU Satversmi un ar Daugavpils Universitātes prioritārajiem pētniecības virzieniem. Bakalaura studiju programmas apguves gaitā studējošie iegūst vispārīgu zināšanu bāzi veselības aprūpes nozarē, apgūstot uz pierādījumiem balstītas un klīniskajā praksē piemērojamas zināšanas, prasmes, kompetences.

Uzņemšanas noteikumi Daugavpils Universitātē izdoti saskaņā ar Augstskolu likumu, Ministru kabineta 2006.gada 10.oktobra noteikumiem Nr. 846 „Noteikumi par prasībām, kritērijiem un kārtību uzņemšanai studiju programmās” un DU Satversmi. Tiesības studēt Daugavpils Universitātē ir Latvijas Republikas pilsoņiem un personām, kurām ir Latvijas Republikas izdota nepilsoņa pase, kā arī personām, kurām ir izsniegtas pastāvīgās uzturēšanās atļaujas Latvijā.

Daugavpils Universitāte organizē pilna laika studijas profesionālajā bakalaura studiju programmā „Māszinības” par valsts budžeta līdzekļiem, bet virs paredzētā valsts pasūtījuma – par līdzekļiem, kurus iemaksā paši pretendenti vai citas juridiskas vai fiziskas personas.


Uzņemšanas procesu papildus regulē un pirms tā uzsākšanas ar DU Senāta lēmumu tiek apstiprinātas šādas Noteikumu sastāvdaļas: uzņemšanas prasības un kritēriji, uzņemšanas kārtība akadēmiskajam gadam, reģistrācijas maksa, studiju maksa, studiju vietu skaits uzņemšanai.

Profesionālajā bakalaura studiju programmā “Māszinības” reflektantus imatrikulē saskaņā ar konkursa rezultātiem, ko veido CE vērtējumi latviešu valodā, pirmajā svešvalodā un matemātikā. Papildus punkti tiek piešķirti par centralizētajiem eksāmeniem dabaszinātņu nozarēs: bioloģijā un ķīmijā, kā arī DU Zinātnes skolas sertifikāta ieguvējiem. Papildu 5 punkti jebkurā bakalaura studiju programmā tiek piešķirti DU Zinātnes skolas sertifikāta ieguvējiem.

PBSP “Māszinības” uzņemšanas prasības, Zinātnes skolas medicīnas un veselības nozares nodarbības ļauj rast priekšstatu par studiju laikā skartajām tēmām, ievirza topošos reflektantus veselības aprūpes virzienā, studiju laikā ļauj sasniegt programmas mērķus un uzdevumus, kas atbilstoši Māsas profesijas standartam.

**3.1.3. Studiju programmas ekonomiskais un/ vai sociālais pamatojums, analīze par absolventu nodarbinātību.**

Eiropas Komisijas Ekonomiskās sadarbības un attīstības organizācijas (OECD) 2021.gada *State of Health* *in EU*: *country health profiles 2021*  pētījumā (<https://www.oecd.org/publications/latvia-country-health-profile-2021-919f55f0-en.htm>) konstatēts, ka ievērojami pieaugot *COVID-19* gadījumu skaitam 2020. g. nogalē, skaidri iezīmējās darbinieku trūkuma problēma, radot ievērojamu pārslodzi veselības aprūpes sistēmai. Veselības aprūpes darbaspēka trūkums ir svarīga problēma Latvijā (2. attēls). Praktizējošo māsu skaits 2019. gadā bija tikai aptuveni puse no ES vidējā līmeņa un viena no zemākajām ES.



2. attēls. Ārstu un ~~med~~māsu skaits Latvijā ir krietni zem ES vidējā līmeņa (*State of Health* *in EU*: *Latvia country health profiles 2021*)

Turklāt veselības aprūpes darbinieki ir ļoti koncentrēti pilsētu teritorijās, kas rada nevienlīdzību un pieejamības problēmas lauku apvidos dzīvojošajiem iedzīvotājiem. Tāpēc viens no Latvijas nacionālā attīstības plāna 2021.-2027. gadam mērķis ir “Vienlīdzīgi pieejami kvalitatīvi veselības pakalpojumi”, kurā tiek uzsvērts uzdevums par: “Lai nodrošinātu veselības aprūpes pakalpojumus, joprojām viens no būtiskākajiem izaicinājumiem ir ES vidējam līmenim atbilstoša ārstu un māsu skaita piesaiste valsts finansēto veselības aprūpes pakalpojumu sniegšanai, jo īpaši ārstniecības iestādēs ārpus Rīgas” (<https://pkc.gov.lv/sites/default/files/inline-files/NAP2027_apstiprin%c4%81ts%20Saeim%c4%81_1.pdf>). Pamatojoties uz Latvijas Republikas Valsts Kontroles Revīzijas ziņojuma Cilvēkresursi veselības aprūpē (2019.gada 14.jūnijs) datiem (<https://static.lsm.lv/documents/oy.pdf>), nozarē trūkst vismaz 3598 medicīnas māsu un medicīnas māsas valstī tiek sagatavotas vismaz par 30% mazāk.

Pamatojoties uz Latvijas Republikas Izglītības un zinātnes ministrijas Rīkojumu Nr. 4-6e /21/ 483 par uzņemšanu studiju programmā “Māszinības” 2021. gada rudenī un Latvijas Republikas (turpmāk tekstā – LR) Veselības ministrijas konceptuālo ziņojumu “Par māsas profesijas turpmāko attīstību”, Daugavpils Universitātē uzsāka profesionālās bakalaura studiju programmas “Māszinības” (kvalifikācija – Māsa (Vispārējās aprūpes māsa)) īstenošana 2021./2022. studiju gadā. PBSP “Māszinības” iekļaušana DU studiju programmu attīstības un konsolidācijas plānā apstiprināta Izglītības un zinātnes ministrijas Studiju programmu attīstības un konsolidācijas plānu izvērtēšanas komisijā 2020. gada 24. novembrī.

PBSP “Māszinības” programmas izveide, īstenošana un attīstība notiek sadarbības ietvaros starp DU, Daugavpils Universitātes aģentūru Daugavpils Universitātes Daugavpils medicīnas koledžu (turpmāk tekstā - DU DMK) un Daugavpils Reģionālo slimnīcu (turpmāk tekstā – DRS), paredzot sadarbības partneru akadēmisko, profesionālo un materiāltehnisko resursu koplietošanu programmas realizācijā.

DU ir lielākā un nozīmīgākā Austrumlatvijas reģiona universitāte, kas realizē starptautiska līmeņa zinātnisko pētniecību un nodrošina kvalitatīvu izglītību triju līmeņu studiju (bakalaura, maģistra un doktora) programmās. Tās darbība ir vērsta uz izglītības, zinātnes, kultūras, inovāciju un uzņēmējdarbības vides attīstību gan Daugavpils pilsētā, gan reģiona pašvaldībās, gan valstī kopumā. DU DMK ir mūsdienīga profesionālo augstāko izglītības studiju programmu īstenotāja veselības aprūpes un sociālās labklājības jomā, sagatavojot ārstniecības personas (ārsta palīgi, māsas palīgi), kuras sniedz būtisku ieguldījumu cilvēkresursu un veselības aprūpes pakalpojumu nodrošināšanā Latgales reģionā. DU DMK līdzšinējā pieredze un ilggadējās iestrādes 1. cikla profesionālās augstākās izglītības studiju programmas Māszinības īstenošanā ir integrētas DU PBSP Māszinības.

Kā liecina PBSP “Māszinības” absolventu aptauja, tad gandrīz visi respondenti strādā profesijā vai ar izglītību saistītā nozarē.

**3.1.4. Statistikas dati par studējošajiem studiju programmā, studējošo skaita dinamika, skaita izmaiņu ietekmes faktoru analīze un novērtējums. Analizējot, atsevišķi izdalīt dažādas studiju formas, veidus, valodas.**

Uz akreditāciju pieteiktai PBSP “Māszinības” notika uzņemšana 2021/2022. studiju gadam. Programmā kopā imatrikulēti 400 studenti (budžeta finansējums) visos studiju kursos. Visiem pretendentiem, kas grib iestāties DU ar mērķi turpināt studijas, tika veikta apgūto studiju kursu atzīšanas procedūra. Pretendentam tika piedāvāts sākt studijas DU PBSP “Māszinības” otrajā, trešajā un ceturtajā studiju gadā, nosakot individuālo studiju plānu,  kas izstrādāts, balstoties uz veikto salīdzināšanu.

Uz ziemas semestra beigām ir eksmatrikulēti tikai 13 studenti, respektīvi 2022.g. 2.semestrī studē 133 studenti, 4.semestrī – 27 studenti, 6.semestrī – 40 studenti un 8.semestrī – 166 studenti un 21 students atrodas studiju pārtraukumā. Savukārt, uz 2024. gada marta mēnesi kopumā PBSP “Māszinības” studē 401 students: 2.semestrī studē 81 students, 4.semestrī – 104 studenti, 6.semestrī – 135 studenti un 8.semestrī – 58 studenti un 23 studenti atrodas studiju pārtraukumā. Studiju procesa pārtraukšanas iemesli pamatā ir personiska rakstura. Lielākai daļai no tiem, kas pārtrauca studijas, radušās iztikas līdzekļu problēmas, veselības problēmas, nespēja apvienot studijas ar darbu, ģimenes apstākļi, kā arī motivācijas trūkums studiju turpināšanai.

Ļoti svarīgi ir atzīmēt potenciālo pretendentu ieinteresētību ar šo studiju programmu. Turklāt, zems studējošo atbirums (2,5%) rudens semestrī norāda uz programmas nepieciešamību Latvijā, īpaši Austrumlatvijas reģionā, kas ir saistīta ar esošo situāciju nozarē, un programmas attīstības potenciālu nākotnē Daugavpils Universitātē.

Informācija par studējošo skaita dinamiku ir pieejama *3.1.4.Statistikas dati par studējošajiem*.

**3.1.5. Kopīgās studiju programmas izveides pamatojums un partneraugstskolu izvēles raksturojums un novērtējums, iekļaujot informāciju par kopīgās studiju programmas veidošanu un īstenošanu (ja attiecināms).**

*Nav attiecināms.*

**3.2. Studiju saturs un īstenošana**

**3.2.1. Studiju programmas satura analīze. Studiju kursos/ moduļos iekļautās informācijas, sasniedzamo rezultātu, izvirzīto mērķu u.c. rādītāju savstarpējās sasaistes ar studiju programmas mērķiem un sasniedzamajiem rezultātiem novērtējums. Studiju kursu/ moduļu satura aktualitātes un atbilstības nozares, darba tirgus vajadzībām un zinātnes tendencēm novērtējums, vai un kā studiju kursu/ moduļu saturs tiek aktualizēts atbilstoši nozares, darba tirgus un zinātnes attīstības tendencēm.**

PBSP Māszinības studiju programma izveidota, pamatojoties uz modulārās izglītības pamatprincipiem. Moduļi salāgoti pēc radniecisko disciplīnu principa. PBSP Māszinības KP sadalījumā tika ņemti vērā Ministru kabineta 2023. gada 16. jūnija noteikumi Nr. 305 Noteikumi par valsts profesionālās augstākās izglītības standartu (<https://likumi.lv/ta/id/342818-noteikumi-par-valsts-profesionalas-augstakas-izglitibas-standartu>). Tādējādi PBSP “Māszinības” obligāto saturu veido:

* **vispārizglītojošie studiju kursi 18 KP/27 ECTS apjomā**

Moduli veido kursi, kuru ietvaros studējošie paplašina akadēmisko redzesloku, iegūst priekšstatu par zinātnes mūsdienu attīstības tendencēm, problēmām un teorijām.

* **nozares teorētiskie pamatkursi un informācijas tehnoloģiju kursi 28 KP/ 42 ECTS apjomā**

Moduļa apguve nodrošina pēctecīgu nozares teorētisko pamatu, medicīnas zinātnes attīstības likumsakarību, nozares un starpdisciplināro pieeju un veselības aprūpes jomas pamatzināšanu apguvi, kā arī to integrēšanu reālajā vidē.

* **nozares profesionālās specializācijas kursi 38 KP/57 ECTS apjomā**

To apguve sniedz plašas teorētiskas zināšanas un praktiskas iemaņas pacientu aprūpē dažādo klīnisko situāciju gadījumos.

* **klīniskā prakse –60 KP/90 ECTS apjomā**

**Klīniskās prakses ietvaros integrēti studiju kursi: Pacientu stāvokļa novērtēšana, Pacientu vides drošība un ergonomikas pamati, Praktiskā darba iemaņas pacientu aprūpē.;**

* **valsts pārbaudījums**, kura sastāvdaļa ir bakalaura darba izstrāde un aizstāvēšana – **12 KP/18 ECTS apjomā**;
* **brīvās izvēles kursi – 6 KP/9 ECTS apjomā**.

Katra studiju gada pavasara semestrī tiek plānota studiju darbu izstrāde, kuras ietvaros studējošie demonstrē apgūto zināšanu pielietošanu veselības aprūpes jomā. Pēdējā studiju gadā tiek izstrādāts bakalaura darbs, kura saturs nodrošina zināšanu, prasmju un kompetences kopumu atbilstoši Latvijas izglītības klasifikācijā noteiktajām ietvarstruktūras 6 līmeņa zināšanām, prasmēm un kompetencei. Bakalaura darbs tiek aizstāvēts Valsts pārbaudījumu komisijas sēdē. Sekmīgas studijas un bakalaura darba izstrādāšana un aizstāvēšana ir priekšnosacījums bakalaura grāda iegūšanai.

PBSP Māszinības detalizētais saturs, kas atklājas kursa aprakstos, tika izstrādāts, pamatojoties programmā izvirzītajos mērķos, uzdevumos un sasniedzamajos rezultātos, ņemot vērā darba grupas ekspertu viedokli, pieredzi, normatīvos dokumentus, starptautiskos pētījumus, rekomendācijas, darba devēju, profesionālo organizāciju rekomendācijas, jaunākās teorētiskās atziņas, kā arī īstenoto salīdzinājumu ar citu ārvalstu augstskolu piedāvājumu, kā arī pamatojoties mūsdienu izglītības aktualitātēs. Izstrādājot programmu studiju kursus tika ņemti vērā mūsdienu darba tirgū pieprasīto profesionālo zināšanu, prasmju, attieksmju un kompetenču kopumu, uzsvaru liekot uz lietišķo zināšanu un profesionālo iemaņu apguvi ar studiju darbu, bakalaura darba, semināru, simulāciju un praktisko nodarbību, kā arī profesionālo kvalifikācijas prakšu palīdzību. Profilējošos studiju kursus izstrādāja praktizējoši profesionāļi māszinību jomā.  Visu studiju kursu saturs ir salāgots ar darba tirgus vajadzībām un zinātnes tendencēm, kā arī māsas profesijas standartu.

PBSP Māszinības organizācija paredz programmas mērķiem atbilstošu rezultātu sasniegšanu. Studiju plāns (skat. *3.2.1\_Studiju plāns\_PBSP Māszinības*) veidots, ņemot vērā teorētisko un praktisko 43 zināšanu apguves secību, studiju kursu pēctecību un savstarpējo saikni. Studiju plāna struktūra nodrošina studējošā interesēm un profesijas standartu prasību specifikai atbilstošu studiju kursu klāstu un saturu.

**Pirmais studiju gads** paredzēts vispārizglītojošo, kā arī medicīnas nozares teorētisko pamatu un attīstības likumsakarību sistematizācijai veltīto studiju kursu apguvei (piemēram, “Ētika, bioētika, deontoloģija un cilvēktiesības māsas profesionālajā darbībā”, “Sabiedrības veselība I: Sabiedrības veselība”, “Dabaszinātņu jomas studiju kursi” u.c.), kā arī studiju kursa “Medicīniskā terminoloģija latīņu valodā” apguvei. Uzmanības centrā ir veselīgs indivīds un rūpes par cilvēkiem kopienās. Studiju gada otrajā semestrī studējošajiem jāveic studiju darbs sabiedrības veselības veicināšanas jomā. Studiju gada noslēgumā studenti piedalās klīniskajā ievadpraksē, kur pastiprina savas praktiskās iemaņas, kas iegūtas studiju gada laikā.

**Otrajā studiju gadā** turpinās veselības aprūpes jomas teorētiskie pamatkursi, bet būtisks uzsvars tiek likts uz profesionālās specializācijas studiju kursu apgūšanu. Studiju kursi palīdzēs studentiem izveidot saikni starp veselību un slimību un būs kā pamats cilvēku slimību un pētījumu metožu tālākai izpētei trešajā gadā. Studiju gada otrajā semestrī studējošajiem jāveic studiju darbs - aprūpes plānu izstrāde. Studiju gads tiek papildināts ar klīnisko praksi I un II, lai studenti attīstītu savas komunikācijas prasmes un apgūtu prasmi veikt dažādu pacientu aprūpes procedūras.

**Trešajā studiju gadā** studējošie padziļina savas zināšanas par konkrētām veselības problēmām, slimībām un dažādu pacientu klīniskajiem stāvokļiem un to aprūpi (piemēram, “Neatliekamā medicīniskā palīdzība, katastrofu medicīna”, "Pacientu aprūpe vispārējā terapijā”, “Pacientu aprūpe neiroloģisko slimību gadījumā” u.c.). Studiju gada otrajā semestrī studējošajiem jāveic studiju darbs – praktiskais darbs māsu praksē. Studiju gadā studenti nostiprina savas praktiskās zināšanas “Klīniskās prakses III un IV” ietvaros, kur studiju laikā apgūtās teorētiskās zināšanas, pieejas un praktiskie risinājumi tiek aprobēti reālajā vidē.

**Ceturtajā studiju gadā** ir paredzēti studiju kursi, kuros aplūkotas veselības, sociālās aprūpes politikas, līderības, profesionalitātes un globālās veselības problēmas, lai padziļinātu studējošo izpratni par faktoriem, kas ietekmē sabiedrības veselību. Studiju gada ietvaros studējošie apgūst tādus nozares profesionālās specializācijas kursus kā, piemēram, “Pacientu aprūpe intensīvajā terapijā” un “Sievietes reproduktīvā veselība, jaundzimušā, zīdaiņa un mātes aprūpe” vai “Medicīniskā rehabilitācija”. Studiju gada otrajā semestrī studējošie veic pētījumu veselības aprūpes jomā. Bakalaura grāda iegūšanas neatņemama sastāvdaļa šajā mācību gadā ir “Klīniskā prakse V” un “Klīniskā prakse VI”, kur studējošie iegūtās zināšanas un prasmes nostiprina, veicot aprūpi reģiona ārstniecības iestādēs – slimnīcās, poliklīnikās u.c.

Ar mērķi nodrošināt sistēmisko pieeju veselības aprūpes procesu apgūšanā, studējošajiem tiek piedāvāti septiņi studiju kursu moduļi – “Pedagoģijas, psiholoģijas, ētikas un pacientu izglītošanas studiju modulis” (6 KP/9 ECTS), “Darba organizēšanas un vadīšanas studiju modulis” (8 KP/12 ECTS), “Valodu, civilās, vides, ugunsdrošības un darba aizsardzības studiju modulis” (4 KP/6 ECTS), “Dabaszinātņu jomas studiju modulis” (14 KP/21 ECTS), “Māszinību teorētisko studiju modulis” (10 KP/15 ECTS), “Pētniecības metožu un datu apstrādes studiju modulis pierādījumos balstītā veselības aprūpē” (4 KP/6 ECTS), “Pacientu aprūpes vispārējā medicīnā modulis” (34 KP/51 ECTS).

**3.2.2. Maģistra vai doktora studiju programmu gadījumā norādīt un sniegt pamatojumu, vai grādu piešķiršana balstīta attiecīgās zinātnes nozares vai mākslinieciskās jaunrades jomas sasniegumos un atziņās. Doktora studiju programmas gadījumā, galveno pētniecības virzienu apraksts, programmas ietekme uz pētniecību un citiem izglītības līmeņiem (ja piemērojams).**

*Nav piemērojams*

**3.2.3. Studiju programmas īstenošanas, tajā skaitā kursu/ moduļu īstenošanas metožu, novērtējums, norādot metodes un kā tās veicina studiju kursu rezultātu un studiju programmas mērķu sasniegšanu. Kopīgas studiju programmas gadījumā, vai gadījumā, ja studiju programma tiek īstenota svešvalodā vai tālmācības studiju formā, detalizēti raksturot izmantotās metodes šādas studiju programmas nodrošināšanai. Iekļaut skaidrojumu, kā studiju procesa īstenošanā ņemti vērā studentcentrētas izglītības principi.**

Galvenās studiju formas, kas tiek izmantotas studiju programmas realizācijai ir: lekcijas, semināri, praktiskās nodarbības, simulācijas, laboratorijas darbi, studentu individuālais darbs, klīniskā prakse ārstniecības iestādēs. Teorētisko zināšanu bāzes mācības notiks uz lekciju un semināru bāzes. Savukārt zināšanas, prasmes un kompetences tiks attīstītas praktiskajās nodarbībās, simulācijās un klīniskajās mācībās. Klīniskās mācības ir praktisko nodarbību veids, kas paredz studenta nonākšanu reālajā darba vidē. Klīniskās mācības ir studiju daļa, kuras realizācijai studējošais slimnīcās un veselības aprūpes iestādēs studiju laikā studē un strādā komandā kopā ar citiem aprūpes speciālistiem. Klīnisko mācību apguvi studējošajam sniedz konkrētās jomas profesionālis (ārsts vai praktizējoša medmāsa). Klīniskā vide studējošajiem tiek nodrošināta Daugavpils Universitātes klīnisko mācību bāzes iestādē SIA “Daugavpils Reģionālā slimnīca.

Papildus klīniskās mācības tiek nodrošinātas Centra poliklīnikas, SIA „LUC MEDICAL”, SIA „Daugavpils bērnu veselības centrs”, SIA „Krāslavas slimnīca”, SIA „Jēkabpils reģionālā slimnīca”, SIA „Preiļu slimnīca”, reģiona ģimenes ārstu praksēs. Studējošais klīniskajā vidē apgūst studiju kursus 60 KP apjomā no visa studiju apjoma. Zināšanu kontroles formas ir testi, kontroldarbi, referāti, studējošo individuālā darba pārbaudes, tematiskas prezentācijas, slimības vēsturu analīze, simulāciju lomu izspēles, praktiskā darba veikšana simulāciju kabinetos, pacientu karšu aizpildīšanas un aprūpes plānu sastādīšanas, pacientu aprūpes plānošana un nodrošināšana medicīnas iestādēs.

Apgūstot nozares teorētiskos pamatkursus un informācijas tehnoloģiju kursus (A daļa) vadošā studiju forma ir lekcijas, simulācijas, praktiskās nodarbības. Šajā daļā iegūtās zināšanas, prasmes, kompetences tiek pārbaudītas ar testu, kontroldarbu, referātu, prezentāciju u.c. vērtēšanas metožu palīdzību.

Nozares profesionālās specializācijas kursu apguvē dominējošās programmas realizācijas formas ir simulācijas, praktiskās nodarbības un klīniskās mācības. Klīniskās prakses laikā studējošie apgūst praktiskas Māsas (Vispārējās aprūpes māsas) darba iemaņas. Šajos studiju kursos studējošo apgūto sasniedzamo rezultātu vērtēšanai pamatā tiek izmantoti praktiski darbi.

Sociālo, komunikatīvo un organizatorisko pamatiemaņu apgūšanas studiju forma ir lekcijas, semināri un praktiskās nodarbības. Katra studiju kursa noslēgumā paredzēts teorētisko vai praktisko iemaņu eksāmens vai ieskaite, kas tiek vērtēta ar atzīmi.

Studiju programmā, ņemot vērā Ministru kabineta noteikumus Nr. 305 “Noteikumi par valsts profesionālās augstākās izglītības standartu” un Daugavpils Universitātes nolikumam par studijām**,** attiecība starp kontaktnodarbībām un studējošo patstāvīgo darbu ir šāda: 1 kredītpunkta (40 akadēmiskās stundas; atbilst 1,5 ECTS) ietvaros 16 akadēmiskās stundas ir paredzētas kontaktnodarbībām, bet 24 akadēmiskās stundas – studējošo patstāvīgajam darbam. Pilna laika studijās 1 kredītpunktam atbilst 40 akadēmiskās stundas, no kurām 16 stundas ir lekciju kontakstundas, kas ir 40% no paredzētā apjoma.

1 KP atbilst 16 kontaktstundas, 1 ECTS atbilst 10,7 kontaktstundas. Balstoties uz Latvijas Māsu asociācijas ieteikumam par 4600 kontaktstundām programmas realizācijā, B daļas – ierobežotās izvēles studiju kursos, kas ir profesionālās specializācijas studiju kursi, kontaktstundu apjoms ir divkāršots – 1 KP atbilst 32 kontaktstundas, atbilstoši 1 ECTS atbilst 21.3 kontaktstundas.

Studiju kursi, kuriem palielināts kontaktstundu apjoms:

* Māszinības [PBSP "Māszinības"] 2 KP (3 ECTS)
* Militārās medicīnas pamati 2 KP (3 ECTS) – šajā studiju kursā kontaktstundas klīniskā vidē divkāršotas
* Bērna attīstība un pediatriskā aprūpe [PBSP "Māszinības"] 2 KP (3 ECTS)
* Pacientu aprūpe intensīvajā terapijā [PBSP "Māszinības"] 2 KP (3 ECTS)
* Medicīniskā rehabilitācija [PBSP "Māszinības"] 2 KP (3 ECTS)
* Mātes un bērna veselības aprūpe [PBSP "Māszinības"] 2 KP (3 ECTS)
* Neatliekamā medicīniskā palīdzība, katastrofu medicīna [PBSP "Māszinības"] 2 KP (3 ECTS)
* Pacientu aprūpe dažādu slimību gadījumā, geriatrijā, paliatīvajā aprūpē un vispārējā terapijā 10 KP (15 ECTS)
* Pacientu aprūpe ķirurģijā un onkoloģijā [PBSP "Māszinības"] 6 KP (9 ECTS)
* Primārā veselības aprūpe un veselības aprūpe mājās [PBSP "Māszinības"] 2 KP (3 ECTS)
* Studiju darbs I, II un III 4 KP (6 ECTS)

Saskaņā ar 2015. gadā pieņemtajiem Standartiem un vadlīnijām kvalitātes nodrošināšanai Eiropas augstākās izglītības telpā 1.3 standartu augstskolām jānodrošina, ka studiju programmas tiek īstenotas tā, lai iedrošinātu studentus aktīvi iesaistīties studiju procesa veidošanā, un ka studentu sekmju vērtēšana atbilst šai pieejai. Minētā standarta vadlīnijas nosaka, ka studentcentām  mācībām ir nozīmīga loma studējošo mācību motivācijas veidošanā, pašrefleksijas prasmju pilnveidē, un tās sekmē studējošā aktīvu iesaistīšanos mācīšanās procesā.

PBSP “Māszinības”tiek nodrošināta studentcentrētā pieeja un tiek īstenota pašvadīta mācīšanās. Programmas realizācijas gaitā tiek ievēroti visi studentcentrētās izglītības pamatprincipi:

* pastāvīga refleksija,
* individuālā pieeja studējošiem, nav viena risinājuma, kas derētu visiem,
* tiek ņemts vērā, ka studējošajiem ir dažādi mācīšanās stili, dažādas prasības, intereses, pieredze un iepriekšējās zināšanas,
* studējošo zināšanas, prasmes un iemaņas vērtē ne tikai akadēmiskais personāls, bet būtu jābūt arī paškontrolei pār savām studijām,
* studējošiem tiek piedāvāta iespēja mācīties pašiem,
* nepārtraukta sadarbība starp studējošiem un akadēmisko personālu.

Katra studiju kursa apguves sākumā studējošie tiek iepazīstināti ar kursa sasniedzamajiem rezultātiem un kursa noslēgumā sniedz atgriezenisko saiti par kursa norisi. Mācībspēku uzdevums ir iedrošināt studējošos uzņemties aktīvu lomu studiju procesā. Studiju programmas īstenošanas stils ir radoša līdzdalība, proti, studējošie konkrētu studiju kursu praktisko uzdevumu ietvaros aktualizē sabiedrības izaicinājumus un meklē iespējas savu ideju, projektu īstenošanai, apspriež un dalās praktiskajā pieredzē, tādējādi attīstot kritisko domāšanu un argumentējot savu viedokli diskusiju gaitā. Tiek respektēta studējošo vajadzību un iespēju daudzveidība, veidojot piemērotu studiju grafiku (piem., studijas DU telpās un veselības aprūpes iestādēs tiek organizētas dažādās nedēļas dienās), izmantojot dažādus programmas īstenošanas veidus (piem., e-studiju vide *Moodle*). Docētāji aicina studējošos izteikt savu viedokli un ņem vērā viņu vēlmes, variējot patstāvīgajam darbam ieteikto literatūru, avotus un prezentācijas formas.

**3.2.4. Ja studiju programmā ir paredzēta prakse, raksturot studējošajiem piedāvātās prakses iespējas, nodrošinājumu un darba organizāciju, tajā skaitā norādīt, vai augstskola/ koledža palīdz studējošajiem atrast prakses vietu. Ja studiju programma tiek īstenota svešvalodā, sniegt informāciju, kā tiek nodrošinātas prakses iespējas svešvalodā, tajā skaitā ārvalstu studējošajiem. Sniegt studiju programmā iekļauto studējošo prakšu uzdevumu sasaistes ar studiju programmā sasniedzamajiem studiju rezultātiem analīzi un novērtējumu (ja attiecināms).**

Programmas ietvaros studējošie iziet 60 nedēļu klīnisko praksi ārpus augstskolas ārstniecības iestādē. Klīniskās prakses apjoms ir 60 KP/90 ECTS, tā tiek īstenota atbilstoši PBSP “Māszinības”studiju plānam (2 semestrī– Klīniskā ievadprakse (6 KP/9 ECTS), 3 semestrī – Klīniskā prakse I (8 KP/12 ECTS), 4 semestrī – Klīniskā prakse II (10 KP/15 ECTS), 5 semestrī – Klīniskā prakse III (8 KP/12 ECTS), 6 semestrī – Klīniskā prakse IV (12 KP/18 ECTS), 7 semestrī – Klīniskā prakse V (8 KP/12 ECTS), 8 semestrī – Klīniskā prakse VI (8 KP/12 ECTS)).

Profesionālās kvalifikācijas prakse ir teoriju un praksi integrējoša obligāta studiju procesa sastāvdaļa. Klīniskās prakses ietvaros ir integrēti tādi studiju kursi kā Pacienta stāvokļa novērtēšana, Pacientu vides drošība un ergonomikas pamati, Praktiskā darba iemaņas pacientu aprūpē, Ilgtermiņa aprūpe pacientiem ar hroniskām saslimšanām, Sociālā aprūpe un aprūpe personām ar invaliditāti. Prakse tiek organizēta saskaņā ar Nolikumu par profesionālās kvalifikācijas praksi PBSP “Māszinības”, ko apstiprinājis DU Senāts. Nolikums satur gan prakses mērķu, gan uzdevumu  formulējumu, gan to prasmju uzskaitījumu, kuras jāapgūst prakses laikā. Prakses organizāciju regulē programmas prakses nolikums, kas izstrādāts atbilstoši studiju programmas prasībām un saistībā ar tās teorētisko daļu (skat. *3.2.4.Prakses nolikums\_Maszinibas*). Prakse notiek ārpus universitātes veselības aprūpes iestādēs pieredzējušu speciālistu vadībā.

Prakse tiek īstenota saskaņā ar prakses līgumu, kas noslēgts starp DU un prakses devēju. Līgumi nodrošina studiju programmā paredzētās profesionālās prakses plānošanu un veiksmīgu tās īstenošanu. Prakses mērķi studējošais sasniedz, pamatojoties uz iegūtajām zināšanām, prasmēm un kompetencēm. Prakses vietas atkarībā no interesēm un iespējām izvēlas pats studējošais, saskaņojot ar studiju programmas direktoru, bet DU sekmē piemērotākās prakses vietas izvēli vai piedāvā to. Prakses ilgums un tās norises laiks tiek noteikts saskaņā ar studiju programmas plānu un studiju procesa grafiku. DU noslēgusi nodomu līgumus ar potenciālajām prakses vietām – lielākajām ārstniecības iestādēm reģionos, piemēram, ar Jēkabpils reģionālo slimnīca u.c. (skat. *2.5.1\_Līgumi*).

Prakses mērķisir pilnveidot studentu teorētiskās zināšanas pacientu aprūpē, kā arī dot iespēju apgūt un nostiprināt praktiskās iemaņas, kas nepieciešamas vispārējās aprūpes māsas profesijā, atbilstoši profesijas standartam.

Prakses uzdevumi:

* iepazīties ar *māsas (vispārējās aprūpes māsas)* darba organizāciju dažādās veselības aprūpes un citās iestādēs;
* pielietot praksē apgūtās teorētiskās zināšanas;
* apgūt *māsas (vispārējās aprūpes māsas)* profesijai nepieciešamās praktiskās darba iemaņas;
* apgūt prasmes strādāt veselības aprūpes komandā;
* izprast un pārzināt pacientu aprūpes īpatnības dažādos vecuma posmos, ar dažādām diagnozēm;
* izprast pedagoģisko zināšanu nozīmi sabiedrības izglītošanā veselības jautājumos;
* prast veidot pozitīvu māsas tēlu un pilnveidot komunikāciju iemaņas ar personālu, slimu vai veselu indivīdu, pieaugušo un bērnu.
* plānot un veikt ārstnieciskās un aprūpes manipulācijas, un izvērtēt to indikācijas, kontrindikācijas un komplikācijas.

Prakses laikā studējošais iepazīstas ar *māsas (vispārējās aprūpes māsas)* darba pienākumiem dažādās veselības aprūpes un citās iestādēs un veic tos patstāvīgi māsas (vispārējās aprūpes māsas) vadībā:

* + - * + veic pacienta izmeklēšanu un stāvokļa novērtēšanu;
        + veic pacienta vispārējās aprūpes nodrošināšanu;
        + veic pacienta vispārējās specializētās aprūpes nodrošināšanu;
        + veic izglītojošu darbu ar pacientiem un citiem veselības aprūpes jomas speciālistiem;
        + vada un organizē māsu darbu uzturot pozitīvu profesijas tēlu un darbojoties starpnozaru komandā;
        + veic klīniskās procedūras;
        + ievēro darba ētiku, bioētiku un tiesiskās normas;
        + ievēro darba aizsardzības, ugunsdrošības, vides aizsardzības un civilās aizsardzības prasības.

Prakses laikā studējošie tiek sadalīti apakšgrupās.

Prakses norise paredzēta veselības aprūpes un citās iestādēs, ar kurām tiek noslēgti līgumi. Prakses vietas: SIA “Daugavpils reģionālā slimnīca”, t.sk. Centra poliklīnika, Valsts SIA „Daugavpils psihoneiroloģiskā slimnīca”, SIA „LUC MEDICAL”, SIA „Daugavpils bērnu veselības centrs” , SIA „Krāslavas slimnīca”, SIA „Jēkabpils reģionālā slimnīca”, SIA „Preiļu slimnīca”, Ģimenes ārstu prakses u.c.

Sadarbības līgumā, vienojoties līgumslēdzēju pusēm, var tikt paredzēta samaksa iestādei par studentu praksi (atbilstoši studentu/dienu skaitam).

Klīniskās prakses apjoms ir 60 KP/90 ECTS, tā tiek īstenota atbilstoši profesionālās bakalaura studiju programmas „Māszinības” studiju plānam (Klīniskā ievadprakse (6 KP/9 ECTS), Klīniskā prakse I (8KP/12 ECTS), Klīniskā prakse II (10 KP/15 ECTS), Klīniskā prakse III (8 KP/12 ECTS), Klīniskā prakse IV (12 KP/18 ECTS), Klīniskā prakse V (8 KP/12 ECTS), Klīniskā prakse VI (8 KP/12 ECTS)).

Klīniskās ievadprakses (6 KP/9 ECTS) uzdevumi:

1. Iepazīties ar ārstniecības iestādes struktūru, iekšējās kartības noteikumiem, darba drošību.
2. Iepazīties ar ārstniecības iestādes higiēniskā un pretepidēmiska režīma prasībām.
3. Iepazīties un aizpildīt klīnikas dokumentāciju atbilstoši ārstniecības iestādes prasībām.
4. Organizēt sevi darbam, uzturēt drošu darba vidi.
5. Prast veidot pozitīvu māsas tēlu un pilnveidot komunikāciju iemaņas ar personālu, slimu vai veselu indivīdu, pieaugušo un bērnu, ievērojot profesionālās ētikas un deontoloģijas principus.
6. Spēt novērtēt objektīvo un subjektīvo informāciju par pacientu, saistībā ar procedūru, izvirza procedūras mērķus un izskaidro tos.
7. Izprast bīstamo darba vides faktoru ietekmi uz veselības aprūpes speciālistu organismu darba procesā.
8. Zināt par infekciju slimību specifiskiem un nespecifiskiem profilakses pasākumiem.
9. Attīstīt praktiskās iemaņas infekcijas kontroles metožu pielietojumā ambulatorās un stacionārās iestādēs.
10. Sekmēt studējošo iemaņas normatīvo aktu izpētē, kas saistīti ar infekciju kontroli, ka arī par higiēniskā un pretepidēmiskā režīma plāna ievērošanu veselības aprūpes iestādē.
11. Aizpildīt un savlaicīgi iesniegt DU prakses dokumentāciju.

Klīniskās prakses I (8 KP/12 ECTS) uzdevumi:

1. Zināt ārstniecības iestādes higiēniskā un pretepidēmiska režīma prasības, prakses laikā ievērot infekciju kontroles principus;
2. Organizēt iespēju robežās komfortablu un drošu vidi pacientiem, veicināt māsas prakses kvalitāti un attīstību, pacientu aprūpes kvalitāti;
3. Veikt pacientu stāvokļa novērtēšanu: subjektīvo un objektīvo, t.sk. vitālo funkciju radītāju un antropometrisko datu noteikšanu ar manuālo metodi un izmantojot kardiomonitoru;
4. Veikt uz pierādījumiem balstīto pacientu aprūpi pielietojot auskultācijas, palpācijas, perkusijas, inspekcijas metodes;
5. Spēt izvērtēt uzņemtā un izvadītā šķidruma bilanci, pārzināt tās monitorēšanas kārtību;
6. Pārzināt ergonomikas pamatprincipus un aprūpēt pacientus ar īpašām vajadzībām, pielietot nepieciešamos līdzekļus, nodrošināt drošu darba vidi, veikt pacienta pārvietošanu atbilstoši ergonomikas principiem;
7. Veikt higiēnas procedūras pacientiem ar dažāda līmeņa pašaprūpes spējām, gulošu pacientu pozicionēšanas kārtību, izgulējumu pakāpes noteikšanu, profilaksi un aprūpi;
8. Veikt pacientu sagatavošanu un paraugu savākšanu laboratoriskiem izmeklējumiem;
9. iegūt zināšanas par darbu komandā ar kolēģiem, pacientiem un viņu ģimenēm;
10. Izprast veselības aprūpes atkritumu savākšanas, šķirošanas un transportēšanas kārtību;
11. apgūt ar gastrointestinālu un uroģenitālu elimināciju saistītās procedūras pacientiem.

Klīniskās prakses II (10 KP/15 ECTS) uzdevumi:

1. Izprast par inhalācijas skābekļa terapijas padeves veidiem, palīgierīcēm, to pielietojumu pacientu uz pierādījumiem balstītu aprūpi;
2. Veikt pacientu elpceļu atsūkšanu/sanāciju, izmantojot vakuuma sūkni, veikt elpošanas tilpuma mērīšanu ar spirometru un piķa plūsmas mērīšanu;
3. Prast ievadīt medikamentus intrakutāni, subkutāni, intramuskulāri un intravenozi;
4. Veikt asins paraugu savākšanu laboratoriskiem izmeklējumiem;
5. Strādāt ar dokumentāciju un nosūtījumiem;
6. Apzināt par šķidruma un uztura uzņemšanu pacientiem, kā arī par invazīvām diagnostikas procedūrām;
7. Veikt procedūras, ievērojot ergonomijas pamatprincipus:

* pacienta pārvietošanā gultā, telpā un vidē (transportējot), ievērojot drošības pasākumus,
* gultas klāšanā,
* adekvātu pozicionēšanu nodrošināšanā;

1. Prast perifēro vēnu kanilēšanas tehniku, izprast komplikācijas un uz pierādījumiem balstīto perifēro un centrālo katetru aprūpes principus, perifērā venozā katetra ievadīšanas procedūru;
2. Prast aseptiskās urīnpūšļa katetrizacijas principus, desmurģiju un mazo ķirurģiju;
3. Prast elpceļu caurejamības nodrošināšanas un saglabāšanas metodes;
4. Veikt perifērā venozā katetra ievadīšanu un aprūpi, kā arī centrālo venozo katetra aprūpi;
5. Sagatavot un pievienot intravenozās sistēmas infūzijām un transfūzijām, spēt noteikt asins grupu un veikt transfūziju, ievērojot visus drošības pasākumus;
6. Veikt dažādā veida urīnpūšļa katetrizāciju aseptiskos apstākļos pacientiem dažādā vecuma un dzimuma, ievērojot pacientu drošību un aprūpēt pacientu ar ilgstošu katetru;
7. Veikt primāro un sekundāro brūču aprūpi, primāro šuvju uzlikšanu, hronisko brūču aprūpi;
8. Iegūt zināšanas par pacientu un aprīkojumu sagatavošanu dažādu veidu ķirurģiskām diagnostiskām un ārstnieciskām operācijām, piedalīties un asistēt tās veikšanā;
9. Veikt dažādu veidu imobilizāciju, veikt traumēto ķermeņa daļas pārsēju un imobilizāciju.

Klīniskās prakses III (8KP/12 ECTS) uzdevumi:

1. Iepazīties ar ārstniecības iestādes struktūru, iekšējās kartības noteikumiem, darba drošību un higiēnas prasībām;
2. Iepazīties un aizpildīt klīnikas dokumentāciju atbilstoši ārstniecības iestādes prasībām;
3. Organizēt sevi darbam, uzturēt drošu darba vidi;
4. Prast veidot pozitīvu māsas tēlu un pilnveidot komunikāciju iemaņas ar personālu, slimu vai veselu indivīdu, pieaugušo un bērnu, ievērojot profesionālās ētikas un deontoloģijas principus;
5. Veikt procedūras, dokumentēt tās, novērtēt pacienta reakcijas, atbilstoši māsu profesijas standartam un savai kompetencei:

* medikamentu ievadīšanā enterāli, caur gļotādām un subkutāni,
* pacienta izdalījumu savākšanā laboratoriskām izmeklēšanām,
* pacienta sagatavošanā diagnostiskajam un ārstnieciskajām procedūrām,
* pacienta higiēnas procedūru veikšanā,
* vitālo funkciju radītāju noteikšanā,
* pacienta antropometrisko radītāju noteikšanā;

1. Veikt procedūras, ievērojot ergonomijas pamatprincipus:

* pacienta pārvietošanā gultā, telpā un vidē (transportējot), ievērojot drošības pasākumus,
* gultas klāšanā,
* adekvātu pozicionēšanu nodrošināšanā;

1. Pacientu ar hroniskām slimībām medikamentozā aprūpe, slimību aprūpe un komplikāciju noteikšana, holistiskās aprūpes principu ievērošanā un hronisko slimību pacientu izglītošanā;
2. Apzināt prioritātes un sniegt atbilstošu aprūpi pacientiem ar dažāda veida pašaprūpes deficīta pakāpēm, ietverot izgulējumu profilaksi un aprūpi;
3. Ievērot piesardzības pasākumus darba ar bioloģiski bīstamajiem materiāliem (pacienta izdalījumu savākšanas laikā);
4. Veikt pacientu un viņu piederīgo izglītošanu veselības un sociālās aprūpes jautājumos;
5. Aizpildīt un savlaicīgi iesniegt DU prakses dokumentāciju.

Klīniskās prakses IV (12 KP/18 ECTS) uzdevumi:

1. Iepazīties ar ārstniecības iestādes struktūru, iekšējās kārtības noteikumiem, darba drošību.
2. Iepazīties ar ārstniecības iestādes higiēnas prasībām.
3. Prast veidot pozitīvu māsas tēlu un prast pilnveidot komunikāciju iemaņas ar personālu, slimu vai veselu indivīdu, pieaugušo un bērnu, ievērojot profesionālās ētikas principus, strādājot starpnozaru komandā.
4. Veikt pacienta stāvokļa novērtēšanu, dokumentēt iegūtos datus, izvirzīt aprūpes diagnozes, plānot aprūpes darbības.
5. Veikt uz personu centrētas aprūpes darbības, kas nodrošina pacienta vajadzības, novērtēt aprūpes pasākumu efektivitāti un dokumentēt pacienta reakciju uz aprūpes pasākumiem.
6. Noteikt un analizēt vitālos radītājus un citas pacienta izmeklēšanas objektīvas metodes.
7. Nodrošināt pacientam skābekļa terapiju, ievērojot drošības pasākumus darbā ar skābekli.
8. Veikt manipulācijas, kas saistītas ar gremošanas sistēmas, uroģenitālās sistēmas eleminācijas procesiem.
9. Veikt aprūpi visu vecumu bērniem un vispārējās medicīnas pacientiem.
10. Veikt perioperatīvo pacientu aprūpi.
11. Veikt pacientu enterālo un parenterālo barošanu.
12. Veikt nozīmēto medikamentu ievadīšanu parenterāli (i/m, s/c, i/v) ievērojot droša zāļu menedžmenta principus, novērtēt pacienta reakciju pēc medikamentu ievadīšanas.
13. Veikt pacientu sagatavošanu diagnostiskajām, ārstnieciskajām procedūrām un izmeklēšanām.
14. Izglītot pacientu, viņa piederīgos un citus veselības un sociālās aprūpes komandas dalībniekus.

Klīniskās prakses V (8 KP/12 ECTS) uzdevumi:

1. Iepazīties ar ārstniecības iestādes, konkrētās nodaļas struktūru, iekšējās kārtības, higiēnas prasībām un darba drošības noteikumiem.
2. Iepazīties ar veselības aprūpes iestādes higiēniskā un pretepidēmiskā režīma prasībām.
3. Iepazīties un aizpildīt klīnikas dokumentāciju atbilstoši ārstniecības iestādes prasībām.
4. Organizēt sevi darbam, uzturēt drošu darba vidi.
5. Zināt sociālo pakalpojumu sistēmu Latvijā, ar LR normatīvajiem aktiem sociālo pakalpojumu sniegšanas jomā, ar LR normatīvajiem aktiem attiecībā uz invaliditātes jēdzienu.
6. Zināt sociālās rehabilitācijas un aprūpes sniegšanas mērķus, veidus un tiesības.
7. Raksturot personu ar prognozējamu invaliditāti un personu ar invaliditāti raksturojumu, vajadzībām, ierobežojumiem, problēmām integrācijai sabiedrībā.
8. Izprast sociālā rehabilitētāja, sociālā aprūpētāja un aprūpētāja pienākumus.
9. Prast aprūpes iemaņas, veicot personu ar prognozējamu invaliditāti un invaliditāti rehabilitāciju.

Klīniskās prakses VI (8 KP/12 ECTS) uzdevumi:

1. Iepazīties ar ārstniecības iestādes, konkrētās nodaļas struktūru, iekšējās kārtības, higiēnas prasībām un darba drošības noteikumiem.
2. Pielietot pozitīvas saskarsmes iemaņas, kritiskās domāšanas un līderības iemaņas aprūpes procesā ar pacientu, kā arī sadarboties ar viņa tuviniekiem un citiem veselības un sociālās komandas dalībniekiem.
3. Veikt uz pacientu centrētu aprūpi atbilstoši profesijas standartam un visa kursa programmā apgūtām zināšanām.
4. Administrēt medikamentozos un ārstniecības līdzekļus, izvērtējot medikamentu ievadīšanas indikācijas, farmakoloģisko iedarbību, blaknes, ka arī patstāvīgi veikt to ievadīšanu. Piedalīties asins, tās komponentu transfūzijās.
5. Veikt profesionālu pacienta sagatavošanu dažādiem izmeklējumiem, diagnostisko un ārstniecisko procedūru veikšanai, nodrošinot pacientam labāko iespējamo komforta līmeni un drošu vidi.
6. Praktiski novērtēt un analizēt pacienta stāvokli, izmantojot objektīvās un subjektīvās pacienta izmeklēšanas metodes.
7. Sniegt neatliekamo medicīnisko palīdzību dzīvībai bīstamā, kritiskā stāvoklī, reanimācijas un intensīvās terapijas pasākumus visu vecumu pacientiem ar dažādiem orgānu sistēmu traucējumiem, dokumentēt iegūtos datus, sniegto palīdzību un pacienta stāvokļa dinamiku neatliekamajās situācijās.
8. Nodrošināt un vadīt nepārtrauktu medicīnisku palīdzību visu vecuma pacientiem, darboties starpnozaru komandā.
9. Veikt manipulācijas pacientiem ar dažādiem veselības traucējumiem, ņemot vērā pamatvajadzības un esošo saslimšanu, ievērojot infekciju kontroles principus.
10. Veikt aprūpes diagnožu identifikāciju saistībā ar orgānu sistēmām, plānot, veikt un vadīt atbilstošus pasākumus, kā arī aprūpēt pacientu ar dažāda veida pašaprūpes deficīta pakāpēm.
11. Veikt bērnu (dažādās vecuma grupās) veselības stāvokļa un fiziskās attīstības novērtēšanu, aprūpes vajadzību noteikšanu, vajadzību apmierināšanas organizēšanu, rezultātu izvērtēšanu un visu aprūpes pasākumu dokumentēšanu.
12. Veikt medikamentozo aprūpi atbilstoši bērna vecuma īpatnībām. Vakcinācijas.
13. Nodrošināt mātes un bērna perinatālo aprūpi.
14. Veikt uz pierādījumiem balstītu pacientcentrētu aprūpi, formulējot aprūpes diagnozes:

* kardiovaskulārās sistēmas saslimšanas gadījumos;
* elpošanas sistēmas saslimšanas gadījumos;
* uroģenitālās sistēmas saslimšanas gadījumos;
* infekciju un STS sistēmas saslimšanas gadījumos;
* gremošanas sistēmas saslimšanas gadījumos;
* skeleta-muskuļu sistēmas saslimšanas gadījumos;
* endokrīnas sistēmas saslimšanas gadījumos;
* maņu orgānu sistēmas saslimšanas gadījumos;
* neiroloģiskās sistēmas saslimšanas gadījumos;
* grūtniecības un tās traucējumu diagnosticēšanā, nepieciešamās ārstēšanas nodrošināšanai;
* ginekoloģisko saslimšanu gadījumos;
* psihisko saslimšanu gadījumos.

1. Nodrošināt uz pierādījumiem balstītu pacientcentrētu aprūpi ķirurģiskiem un onkoloģiskiem pacientiem. Paliatīvā aprūpe.
2. Nodrošināt holistisko aprūpi hroniskiem pacientiem un pacientiem ar īpašām vajadzībām.
3. Nodrošināt aprūpi senioriem.
4. Nodrošināt primāro veselības aprūpi un aprūpi mājās visu vecumposmu pacientiem.
5. Nodrošināt efektīvu terapeitisko komunikāciju pacientu un kolēģu izglītošana aprūpes procesā.
6. Aizpildīt un savlaicīgi iesniegt DU prakses dokumentāciju.

Pēc prakses studējošie iesniedz programmas direktoram prakses vadītāja vērtējumu un prakses protokolus atbilstoši prakses nedēļu skaitam. Programmas direktors pārbauda prakses atskaites un novērtē studenta darbību pamatojoties uz studējošā iesniegto dokumentāciju un prakses vadītāja iesniegto vērtējumu.

Praksi organizē studiju programmas direktors un koordinē katedras mācībspēki – prakses vadītāji. Konkrētajā prakses vietā katram praktikantam ir arī prakses vadītājs. Prakses laikā studējošajam jāizpilda prakses programma un jāsagatavo prakses atskaite. Studējošais izstrādā prakses atskaiti atbilstoši prakses nolikumam. Prakses kopvērtējumu ietekmē šādi vērtējumi: prakses vadītāja vērtējums, prakses atskaites vērtējums, prakses atskaites aizstāvēšana.

Sadarbība ar darba devējiem tiek rūpīgi plānota un īstenota ar mērķi veicināt darba devēju iesaistīšanos studiju programmu pilnveidošanā, nodrošinot to atbilstību mainīgajām darba tirgus prasībām. Sadarbība ar valsts, pašvaldības un privātajām veselības aprūpes iestādēm raksturojama vairākos virzienos: studiju programmas saskaņošanā, pārraudzībā un izvērtēšanā (ekspertu līmenī), atbalstā un īstenošanā (lektoru, konsultantu, prakses vadītāju, u.c. statusā).

Lai pēc iespējas objektīvāk izvērtētu darba devēju viedokli par nozarē nepieciešamo speciālistu sagatavošanu, svarīgi, lai darba devējiem pēdējā laikā būtu bijusi saskare ar topošajiem speciālistiem, lai viņi varētu novērtēt gan to zināšanas, kas iegūtas augstskolā, gan spēju un vēlmi strādāt izvēlētajā profesijā. Viens no veidiem, kā to nodrošināt, ir augstskolas un darba devēju sadarbība studentu prakšu organizēšanā. Katru gadu DU studiju virziena *Veselības aprūpe* studiju programmā “Māszinības”tiek veikta studējošo prakses vietu vadītāju (vienlaicīgi arī studentu un absolventu darba devēju) aptaujas, rezultāti tiek apkopoti, analizēti un nepieciešamības gadījumā tiek veiktas attiecīgas izmaiņas studiju programmā.

**3.2.5. Doktora studiju programmas studējošajiem nodrošināto promocijas iespēju un promocijas procesa novērtējums un raksturojums (ja attiecināms).**

*Nav attiecināms*

**3.2.6. Analīze un novērtējums par studējošo noslēguma darbu tēmām, to aktualitāti nozarē, tajā skaitā darba tirgū, un noslēguma darbu vērtējumiem.**

Studējošo noslēguma darbu tēmas tiek stiprinātas DU Māszinību katedras sēdē, kur viens no novērtēšanas kritērijiem ir aktualitāte nozarē. Studējošie bakalaura darbu tēmu izvēli veic konsultējoties ar darbu vadītājiem, kas ir speciālisti savā jomā, un kuriem ir liela darba pieredze. Darbu vadītāji palīdz izvēlēties aktuālākās tēmas nozarē un saskaņo bakalaura darbu tēmas.

DU ir izstrādāta un tiek ievērota Noslēguma darbu iesniegšanas kārtība plaģiātisma kontrolei Daugavpils Universitātē, kas paredz obligātu studiju noslēguma darbu elektronisko versiju iesniegšanu un glabāšanu DU Informatīvajā sistēmā un nodrošina iespēju salīdzināt studējošo noslēguma darbus ar iepriekšējos gados aizstāvēto darbu kopu.

Katru bakalaura darbu izvērtē viens recenzents, kurš vērtē atbilstību bakalaura līmenim, darba struktūru un saturu, darba tehnisko noformējumu. Studenta aizstāvēšanas laikā noslēguma darbu komisija vērtē bakalaura darbu ņemot vērā darba aktualitāti, uzstāšanas prasmes un zināšanas, atbildes uz jautājumiem, sava viedokļa pamatošanu un demonstrējamā materiāla kvalitāti un izmantošanu aizstāvēšanas laikā. Papildus punkti tiek piešķirti par uzstāšanos konferencēs, publikācijām konferenču tēžu krājumos vai zinātniskajā periodikā. Gala vērtējumu sastāda vidējā recenzenta un komisijas vērtējuma atzīme.

Prezentācijas un iesniegtā darba vērtēšanas kritēriji:

Bakalaura darba tēmas aktualitātes pamatojums, pētījuma zinātnisko kategoriju  (mērķis, uzdevumi, objekts, priekšmets, pētījuma izlase, datu vākšanas un analīzes metodes, atslēgas vārdi) formulējums (10%),

Ar zinātniskajām kategorijām saskaņoti pētījuma dizains, stratēģijas un process (20%),

Pētījuma izlases, datu vākšanas un apstrādes metožu raksturojums (20%),

Pētījuma zinātnisko kategoriju un izstrādātā pētījuma apraksta prezentēšana, prasme iesaistīties diskusijā, pamatot un argumentēt savu viedokli (10%),

Ar aktuālajām tendencēm veselības aprūpes jomā saskaņota bakalaura darba teorētiskā daļa (20%),

Ar aktuālajām tendencēm veselības aprūpes jomā saskaņota bakalaura darba metodiskā daļa (20%).

Vērtēšana studiju programmā tiek veikta, balstoties uz šādiem principiem:

* vērtēšanas kritēriji ir skaidri un saprotami, ir iepriekš publiskoti un pieejami,
* vērtētāji pārzina pārbaudes un eksaminācijas metodes,
* vērtēšana sniedz studējošajiem iespēju parādīt, kādā mērā tie ir sasnieguši sagaidāmos mācīšanās rezultātus; studējošie saņem atgriezenisko saiti, kura, ja nepieciešams, sniedz padomus saistībā ar mācīšanās procesu,
* vērtēšana ir konsekventa, taisnīga, piemērota visiem studējošiem un tiek īstenota saskaņā ar likumdošanu un apstiprinātām procedūrām,
* darbojas procedūra studējošo apelāciju izskatīšanai.

Studiju programmā “Māszinības” noteiktie pētnieciskie virzieni:

 - vesels cilvēks;

 - slimību profilakse;

 - izmeklēšanas metodes;

- aprūpes process;

- modernās tehnoloģijas mūsdienu medicīnā;

- sasniegumi medicīnā;

- veselības aprūpes sistēmas likumdošana;

- netradicionālās medicīnas iespējas;

- medicīnas vēsture;

- veselīga dzīves veida veicināšana;

- cilvēks – vide – veselība.

Noslēguma darbu tēmu piemēri:

* Zāļu administrēšanas drošības pasākumi un to ievērošana māsu praksē
* Holistiskās pieejas realizācija geriatrisku pacientu aprūpē
* Māsu zināšanas par izgulējumu veidošanās riskiem un to profilakses iespējām ilgstoši gulošiem pacientiem stacionārā
* Infekciju profilakses un kontroles pasākumu ievērošana māsām, veicot pacientu aprūpi
* Iedzīvotāju informētība par urīna nesaturēšanu, riska faktoriem, prevenciju un kopšanas līdzekļiem
* Māsas kompetence un rīcība suicīda mēģinājuma novēršanai psihiatriskajā stacionārā
* Dzīves kvalitātes izvērtējums pacientiem ar demenci
* Darba vides un psiholoģisku faktoru izvērtējums intensīvās terapijas nodaļā strādājošām māsām
* Māsu trauksmes rādītāji, strādājot COVID-19 pandēmijas laikā
* Paliatīvo pacientu dzīves kvalitātes rādītāji un to saistība ar pielietotās atsāpināšanas efektivitāti
* Māsu kompetence un aktivitāšu īpatnības tuberkulozes profilakses pasākumos un ārstēšanas procesā
* Māsu zināšanas par medicīnas ētikas jautājumiem
* Zināšanas par saduršanās gadījumiem ar injekcijas adatu un ar to saistīto drošības pasākumu ievērošana darba vietā māsu vidū
* Pacientu aprūpes procesa specifika māsu darbā ar COVID-19 pacientiem
* Nazogastrālās zondes ievadīšanas standartu pārzināšana un principu ievērošana māsu praksē stacionārā
* Sociālā aprūpes centra klients ar neiroloģiskiem traucējumiem – izaicinājumi un īpatnības māsas praksē
* Sociālā aprūpes centra klienta ar neiroloģiskajiem traucējumiem aprūpes īpatnības māsas praksē
* Mentorings kā jauno māsu apmācības procesa efektivitāti un kvalitāti nosakošs faktors,  u.c.

**3.3. Studiju programmas resursi un nodrošinājums**

**3.3.1. Novērtēt resursu un nodrošinājuma (studiju bāzes, zinātnes bāzes (ja attiecināms), informatīvās bāzes (tai skaitā bibliotēkas), materiāli tehniskās bāzes) atbilstību studiju programmas īstenošanas nosacījumiem un studiju rezultātu sasniegšanai, sniegt piemērus.**

Studiju process notiek DU auditorijās, laboratorijās un citās DU telpās – piem., auditorijās, kurās var tikt nodrošināta sinhronā tulkošana ārzemju vieslektoru lekciju laikā. Studiju programmu vada studiju programmas direktors, kura kompetencē ir pārraudzīt studiju programmu, uzraudzīt tās kvalitāti un veicināt attīstību.

PBSP “Māszinības”īstenošanu nodrošina vairākas DU struktūrvienības: Dabaszinātņu un veselības aprūpes fakultātes (turpmāk DVAF) Veselības aprūpes katedra, Vides un tehnoloģiju katedra, Dzīvības zinātņu un tehnoloģiju institūts; Humanitāro un sociālo zinātņu fakultātes Valodu un literatūras katedra un Latvijas studiju centrs; Izglītības un psiholoģijas katedra, bibliotēka, Sociālo pētījumu centrs un Ilgtspējīgas izglītības centrs, DU Tehnoloģiju pārneses kontaktpunkts, Mūžizglītības centrs u.c. Studiju procesa organizēšanā nozīmīgu lomu veic arī Saimniecības daļa, Informācijas tehnoloģiju centrs un Multimediju centrs, sniedzot saimniecisko un tehnisko atbalstu.

Studentiem un docētājiem ir pieejama moderna aparatūra, datori, datu bāzes un telpu aprīkojums. Studiju procesā tiek izmantoti datori, ir nodrošināta brīva pieeja interneta tīklam. ES līdzfinansēto projektu realizācijas rezultātā ir pieejamas jaunākās tehnoloģijas, procedūru manekeni un interaktīvās tāfeles. Studenti var mācīties, izmantojot interaktīvos mācību materiālus (piem., virtuālo desekcijas galdu), kā arī patstāvīgi trenēties simulāciju aprūpes kabinetos, pilnveidojot savas zināšanas, prasmes un kompetences procedūru standartos (*2.3.2\_Infrastruktūra*).

PBSP “Māszinības”īstenošanu nodrošina šāda DU infrastruktūra: iekārtas un aprīkojums (studiju un pētniecības materiālu sagatavošanai, kombinēšanai, integrācijai, vizualizācijai un izplatīšanai), informācijas tīkli (internets, iekštīkls, Moodle), datu bāzes (DU bibliotēkas tīkls, DU DMK bibliotēkas tīkls, DU pētniecības centru datu bāzes, bezmaksas piekļuve datu bāzēm (grāmatu resursu datubāze), materiāli (izpētes materiāli, zinātniskās publikācijas, tostarp *Web of Science* un *Scopus* publikācijas, arhīvi), pakalpojumi (administratīvie, finanšu, IT un tīklu atbalsta pakalpojumi, piekļuve oficiālās statistikas datiem), datorizētas lietojumprogrammas un programmatūra (Standart Office, SPSS, GIS, datu vizualizācijas tiešsaistes rīki un programmatūra, tiešsaistes saziņas līdzekļi), kas ļauj veikt pētījumus dažādos posmos un nodrošina elastīgu un studentorientētu vidi.

PBSP “Māszinības”direktors sadarbojas ar citu programmu direktoriem un akadēmisko personālu, lai nodrošinātu studiju satura starpdisciplinaritāti. Programmu īsteno DU struktūrvienības: DVAF Veselības aprūpes katedra, Dzīvības zinātņu un tehnoloģiju institūts (turpmāk – DZTI), DVAF, Vides un tehnoloģiju katedra, un citas struktūrvienības. DU DMK un SIA “Daugavpils Reģionālā slimnīca” tiks nodrošinātas simulāciju nodarbības. Latgales veselības aprūpes iestādēs – valsts SIA „Daugavpils Psihoneiroloģiskā slimnīca”, SIA “Daugavpils Reģionālā slimnīca”, “Centra poliklīnika”, SIA „LUC MEDICAL”, SIA „Daugavpils Bērnu veselības centrs”, SIA „Krāslavas slimnīca”, SIA„Jēkabpils Reģionālā slimnīca”, SIA „Preiļu slimnīca” u.c. – tiek nodrošinātas klīniskās mācības un profesionālā prakse. Sadarbības ietvaros ar veselības aprūpes iestādēm notiks studiju darbu un bakalaura darbu, lietišķo pētījumu, studējošo patstāvīgo darbu izstrāde, īstenojot starpdisciplināra rakstura pētījumus.

DU darbojas informatīvā sistēma DUIS, kurā tiek ievadīti visu studiju kursu apraksti, pieejams nodarbību saraksts, un studējošais savā profilā var redzēt sekmes un individuālos rīkojumus, kas saistīti ar studiju procesu.

DU DVAF fakultātē ir pieejams PBSP “Māszinības”realizēšanai nepieciešamais metodiskais nodrošinājums: metodiskie materiāli noslēguma darba izstrādei un profesionālās prakses nolikums.

DU DMK bibliotēka piedāvā izmantot interneta resursus (katalogus un datu bāzes): EBSCO datubāzi, PubMed datubāzi, Science Direct datubāzi, Proquest, Latvija.lv, Nozare.lv, Medicine.lv, Latvijas Republikas tiesību aktu datubāzi, Nacionālās Bibliogrāfijas datubāzi, Latvijas Nacionālās bibliotēkas katalogus un datubāzes, Latgales Centrālās bibliotēkas katalogu, DU DMK bibliotēkas katalogu, E-grāmatu un E-žurnālu datubāzes, periodiskos izdevumus tiešsaistē, interneta vārdnīcas un enciklopēdijas. Bibliotekāre sniedz konsultācijas Bibliotēku informācijas sistēmas “Alise” un citu datubāžu izmantošanā. Bibliotēkas darba laiks nodrošina pieejamību informatīvajiem resursiem un atbilst studējošo vajadzībām.

Neskatoties uz plašo bibliotēkas fonda piedāvāto grāmatu klāstu (sīkāku informāciju skat. sadaļā 2.3.3.), studentiem ir iespēja izmantot zinātnisko literatūru no citām bibliotēkām, pateicoties noslēgtajiem sadarbības līgumiem ar Latvijas Universitāti, Rīgas Stradiņa Universitāti, Baltijas Starptautisko akadēmiju.

Kopumā var secināt, ka esošais studiju virziena “Veselības aprūpe” nodrošinājums, tajā skaitā infrastruktūra un aprīkojums, garantē kvalitatīvu studiju vidi licencējamās studiju programmas īstenošanai un studiju rezultātu sasniegšanu. PBSP “Māszinības”studējošajiem ir pieejamas mūsdienu tehnoloģiju iespējas un bibliotēku fondi, un pakalpojumu iespējas nodrošina studiju rezultātu sasniegšanu un rada pozitīvu studiju vidi.

 3.3.2. Studiju un zinātnes bāzes, tajā skaitā resursu, kuri tiek nodrošināti sadarbības ietvaros ar citām zinātniskajām institūcijām un augstākās izglītības iestādēm, novērtējums (attiecināms uz doktora studiju programmām) (ja attiecināms).

*Nav attiecināms.*

3.3.3. Norādīt datus par pieejamo finansējumu atbilstošajā studiju programmā, tā finansēšanas avotiem un to izmantošanu studiju programmas attīstībai. Sniegt informāciju par izmaksām uz vienu studējošo šīs studiju programmas ietvaros, norādot izmaksu aprēķinā iekļautās pozīcijas un finansējuma procentuālo sadalījumu starp noteiktajām pozīcijām. Minimālais studējošo skaits studiju programmā, lai nodrošinātu studiju programmas rentabilitāti (atsevišķi norādot informāciju par katru studiju programmas īstenošanas valodu, veidu un formu).

Studiju programma tiek īstenota no valsts dotētām budžeta vietām, kā arī ieņēmumiem no  studiju maksas. Studējošajiem ir iespēja pretendēt uz studiju maksas atlaidēm. Plašāk par studiju maksu un atlaidēm – <https://du.lv/studijas/studiju-maksa-un-atlaides/>.

DU Studiju virziena “Veselības aprūpe” zinātnes attīstībai tiek piešķirti zinātnes bāzes attīstības līdzekļi no IZM (skat. 2.3.1.sadaļu). Studējošie arī var pieteikties studējošo pētniecības projektu konkursam vai arī kopā ar docētājiem piedalīties pētniecības projektu konkursā un saņemt ﬁnansējumu pētniecības aktivitāšu īstenošanai (<https://du.lv/aktualitates/daugavpils-universitate-izsludinats-studejoso-petniecibas-projektu-konkurss-2024-gadam/>).

Izmaksu aprēķins vienam studējošajam studiju virziena programmās veikts DU Finanšu un uzskaites daļā, iekļaujot darba algas fondu un darba devēja VSAOI, komandējumu, materiālu, energoresursu un inventāra izmaksas, grāmatu, iekārtu iegādes un investīciju izmaksas, kā arī izmaksas studentu sociālajam nodrošinājumam. Izmaksu aprēķins uz vienu studējošo katrā no virziena programmām pievienots pielikumu sadaļā "Citi pielikumi".

**3.4. Mācībspēki**

3.4.1. Studiju programmas īstenošanā iesaistīto mācībspēku (akadēmiskā personāla, viesprofesoru, asociēto viesprofesoru, viesdocentu, vieslektoru un viesasistentu) kvalifikācijas atbilstības studiju programmas īstenošanas nosacījumiem un normatīvo aktu prasībām novērtējums. Sniegt informāciju par to, kā mācībspēku kvalifikācija palīdz sasniegt studiju rezultātus.

Viens no nozīmīgākajiem kvalitātes nodrošināšanas faktoriem PBSP “*Māszinības”* ir mācībspēki. Programmas nodrošinājumā ir svarīgs programmas īstenošanā iesaistīto docētāju kvalifikācijas līmenis. PBSP “*Māszinības*” nodrošina 64 docētāji (skat. 4.2.1. tabula). 25 docētājiem pamatievēlēšanas vieta ir DU, 39 ir viesdocētāji. 34 docētāji pārstāv veselības aprūpes  profesionālo vidi Latvijā, no tiem 18 ir ārsts un 16 ir māsas ar maģistra grādu. 14 docētājiem ir doktora zinātniskais grāds un 2 no tiem ir pētnieki.

* + 1. tabula. PBSP *Māszinības* iesaistītais akadēmiskais personāls.

|  |  |  |  |  |
| --- | --- | --- | --- | --- |
|  | Kopā | % no kopskaita | Pamatievēlešanas  vieta DU | Viesdocētājs |
| Profesori | 5 | 7.8 % | 4 | 1 |
| Asoc. prof. | 3 | 4.7 % | 3 | 0 |
| Docenti/pētnieki | 24 | 37.5 % | 16 | 8 |
| Lektori | 31 | 48.4 % | 2 | 29 |
| Asistenti | 1 | 1.6 % | 0 | 1 |
| kopā | 64 | 100% | 25 | 39 |

PBSP *Māszinības* nodarbinātā akadēmiskā personāla valsts valodas zināšanas atbilst  noteikumiem par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, resp., tās ļauj jebkuru studiju virziena kursu pilnvērtīgi docēt valsts valodā.

Kā liecina apkopotie dati, DU mācībspēki un viesdocētāji mērķtiecīgi un regulāri iesaistās dažādās profesionālās pilnveides aktivitātēs viņu zinātniskajām interesēm atbilstošajās jomās gan  DU, gan arī ārzemju augstskolās. Līdztekus akadēmiskajam darbam augstskolā mācībspēkiem ir praktiskā pieredze veselības aprūpes projektos. Šāda veida aktivitātes veicina vispusīgu izpratni par māsu izglītības darba specifiku, tādējādi arī studiju procesā nodrošinot tiešu teorijas un prakses vienotību.

Programmā iesaistītā akadēmiskā personāla pētnieciskā darba virzieni ir orientēti uz studiju programmas sekmīgu īstenošanu un vairumā gadījumu ir saistīti ar docētāju specializāciju programmas ietvaros. Docētāji sagatavo zinātniskus rakstus, t.sk., starptautiski recenzējamos žurnālos, piedalās konferencēs un praktiskajos semināros, mācību, stažēšanās un dažādos zinātniskajos pasākumos, publicē mācību grāmatas un izstrādā metodiskos materiālus, piedalās starptautiskos un nacionālajos pētnieciskajos projektos.

Akadēmiskā personāla veiktie pētījumi ir nozīmīgs ieguldījums gan viņu pārstāvošās nozares attīstībā, gan arī studiju programmas attīstībā, studiju satura pilnveidošanā un aktualizācijā. Pētījumi aptver gan teorētiskos aspektus, gan nozaru aktualitātes un novitātes, kas tiek izmantotas docētāju studiju kursos, tādējādi veicinot pētnieciskā un studiju procesa mijiedarbību un būtiski uzlabojot arī studiju procesa kvalitāti. Pastāvīgi tiek stimulēta studējošo līdzdalība zinātniskajās un praktiskajās konferencēs un semināros arī klausītāju statusā.

3.4.2. Mācībspēku sastāva izmaiņu analīze un novērtējums par pārskata periodu, to ietekme uz studiju kvalitāti.

Kopš iepriekšējās studiju programmas PBSP “Māszinības” akreditācijas (01.02.2023) mācībspēku sastāvs netika mainīts.

3.4.3. Informācija par doktora studiju programmas īstenošanā iesaistītā akadēmiskā personāla zinātnisko publikāciju skaitu pārskata periodā, pievienojot svarīgāko publikāciju sarakstu, kas publicētas žurnālos, kuri tiek indeksēti datubāzēs Scopus vai WoS CC. Sociālajās zinātnēs un humanitārajās un mākslas zinātnēs var papildus skaitīt zinātniskās publikācijas žurnālos, kas tiek indeksēti ERIH+ un recenzētas monogrāfijas. Informācija par mācībspēkiem, kuri iekļauti Latvijas Zinātnes padomes ekspertu datubāzē 17 attiecīgajā zinātņu nozarē (kopējais skaits, mācībspēka vārds/ uzvārds, zinātnes nozare, kurā mācībspēkam ir eksperta statuss un Latvijas Zinātnes padomes eksperta tiesību beigu termiņš) (ja attiecināms).

*Nav attiecināms.*

3.4.4.Informācija par doktora studiju programmas īstenojošā iesaistītā akadēmiskā personāla iesaisti pētniecības projektos kā projekta vadītājiem vai galvenajiem izpildītājiem/ apakšprojektu vadītājiem/ vadošajiem pētniekiem, norādot attiecīgā projekta nosaukumu, finansējuma avotu, finansējuma apmēru. Informāciju sniegt par pārskata periodu (ja attiecināms).

*Nav attiecināms.*

3.4.5. Mācībspēku savstarpējās sadarbības novērtējums, norādot mehānismus sadarbības veicināšanai studiju programmas īstenošanā un studiju kursu/ moduļu savstarpējās sasaistes nodrošināšanā. Norādīt arī studējošo un mācībspēku skaita attiecību studiju programmas ietvaros (pašnovērtējuma ziņojuma iesniegšanas brīdī).

Studiju programmas pastāvēšana un tās mērķu, uzdevumu un sagaidāmo rezultātu sasniegšana ir iespējama tikai tad, ja programmā darbojas profesionāļu komanda, kurus vieno izpratne par veselības zinātnes un studiju būtību, principiem, mērķiem un to sasniegšanas ceļiem.

Regulāri diskutējot par programmas efektivitāti, programmas docēšanā iesaistītie mācībspēki saskaņo docēto studiju kursu saturu, seminārus un diskusijas, lai informācija netiktu atkārtota un lai tiktu nodrošināta problēmjautājumu izskatīšana no dažādiem aspektiem.

PBSP “Māszinības” realizāciju nodrošina mācībspēki, kuri regulāri sadarbojas studiju procesa pilnveidošanai, ņemot vērā studentu intereses. Tādējādi tiek īstenotas studentcentrētas studijas, kur īpaša nozīme tiek piešķirta starpdisciplinaritātes un internacionalizācijas aspektu pilnveidošanai.

Pašnovērtējuma ziņojuma iesniegšanas brīdī studējošo un mācībspēku skaita attiecība studiju programmas ietvaros ir 1:5,6, kas nodrošina lielu uzmanību studentiem no docētāju puses un garantē individuālo pieeju.

Svarīgi atzīmēt, ka sadarbības procesa gaitā partnerstruktūrvienību pārstāvji piedalās gan programmas izstrādē (atbilstošajā kompetences jomā), gan studiju satura un procesa pilnveidošanā, gan studiju procesa nodrošināšanā.